Установа адукацыі “Гомельскі дзяржаўны ўніверсітэт імя Ф. Скарыны”

Факультэт філалагічны

Кафедра беларускай мовы

|  |  |  |
| --- | --- | --- |
| УЗГОДНЕНА |  | УЗГОДНЕНА |
| Загадчык кафедры |  | Дэкан факультэта |
| \_\_\_\_\_\_\_\_\_\_\_\_\_\_\_А.М.Ермакова |  | \_\_\_\_\_\_\_\_\_\_\_\_\_\_\_У.А.Бобрык |
| \_\_ \_\_\_\_\_\_\_\_\_\_\_\_\_\_ 2016 г. |  | \_\_ \_\_\_\_\_\_\_\_\_\_\_\_\_\_\_\_\_ 2016 г. |

ВУЧЭБНА-МЕТАДЫЧНЫ КОМПЛЕКС ПА ВУЧЭБНАЙ ДЫСЦЫПЛІНЕ

\_\_\_\_\_\_\_\_\_\_СТЫЛІСТЫКА І КУЛЬТУРА БЕЛАРУСКАГА МАЎЛЕННЯ \_\_\_\_\_

для спецыяльнасці 1-21 05-01 Беларуская філалогія (па напрамках): 1-21 05 01-01 Беларуская філалогія (літаратурна-рэдакцыйная дзейнасць), 1-21 05 01-02 Беларуская філалогія (камп'ютарнае забеспячэнне).

Складальнік: Воінава А.М.

Разгледжана і зацверджана

на пасяджэнні Навукова-метадычным савета ўніверсітэта \_\_\_\_\_\_\_\_\_\_ 20\_\_ г.,

пратакол № \_\_\_

## Электронны навукова-метадычны комплекс па дысцыпліне “Стылістыка і культура беларускага маўлення” / Аўтар-складальнік А.М. Воінава. – Гомель: ГДУ імя Ф.Скарыны, 2016. – 95 с.

Рэцэнзенты:

кафедра замежных моў УА “Гомельскі дзяржаўны медыцынскі ўніверсітэт”;

М.У. Буракова, кандыдат філалагічных навук, дацэнт кафедры беларускай і замежных моў УА “Гомельскі дзяржаўны тэхнічны ўніверсітэт імя П.В. Сухога”

## Аўтар-складальнік Воінава А.М., 2016 – ГДУ імя Ф.Скарыны, 2016.

## ЗМЕСТ

|  |  |
| --- | --- |
| [Тлумачальная Запіска](#_ТЛУМАЧАЛЬНАЯ_ЗАПІСКА) | 3 |
| [Тэматычны план](#_ТЭМАТЫЧНЫ_ПЛАН) | 6 |
| [Змест вучэбнага матэрыялу](#_ЗМЕСТ_ВУЧЭБНАГА_МАТЭРЫЯЛУ) | 9 |
| [ТЭАРЭТЫЧНЫ РАЗДЗЕЛ](#_ТЭАРЭТЫЧНЫ_РАЗДЗЕЛ) | 15 |
| [Тэма 1](#_Тэма_1_Гісторыя)  Уводзіны. Асноўныя паняцці курса. З гісторыі развіцця навукі | 15 |
| Тэма 2 Функцыянальныя стылі беларускай мовы | 21 |
| [Тэма 3](#_Тэма_3_Тыпы)  Камунікатыўныя якасці беларускай мовы. Правільнасць маўлення | 33 |
| [Тэма 4](#_Тэма_4_Пісьменства)  Дакладнасць маўлення | 51 |
| [Тэма 5](#_Тэма_5_Узнікненне)  Лагічнасць маўлення | 58 |
| [Тэма 6](#_Тэма_6_Моўна-стылістычныя)  Чысціня маўлення | 61 |
| [Тэма 7](#_Тэма_7_Мова)  Багацце маўлення | 51 |
| [ПРАКТЫЧНЫ РАЗДЗЕЛ](#_ПРАКТЫЧНЫ_РАЗДЗЕЛ) | 72 |
| [Тэматыка практычных зняткаў](#_ТЭМАТЫКА_ПРАКТЫЧНЫХ_ЗАНЯТКАЎ) | 72 |
| [Матэрыялы для практычных заняткаў](#_МАТЭРЫЯЛЫ_ДЛЯ_ПРАКТЫЧНЫХ) | 73 |
| Тэставыя заданні | 88 |
| [ПЫТАННІ ДА ЭКЗАМЕНУ](#_ПЫТАННІ_ДА_ЭКЗАМЕНУ) | 91 |
| [Літаратура](#_ЛІТАРАТУРА) | 92 |

ТЛУМАЧАЛЬНАЯ ЗАПІСКА

Стварэнне *электроннага вучэбна-метадычнага комплекса* па дысцыпліне “Стылістыка і культура беларускага маўлення” з’яўляецца актуальным і неабходным, бо тэарэтычная і практычная дысцыпліна, якая абагульняе дасягненні і вывады граматыкі, лексікалогіі, семасіялогіі і іншых раздзелаў мовазнаўства з мэтай жывога, аператыўнага ўздзеяння на моўную практыку, займае важнае месца ў сістэме падрыхтоўкі спецыяліста-філолага.

Вывучэнне курса “Стылістыка і культура беларускага маўлення” прадугледжана стандартам і вучэбным планам падрыхтоўкі спецыялістаў па спецыяльнасці “Беларуская філалогія”.

Як адзначаецца ў адукацыйным стандарце, навучанне студэнтаў у вну павінна садзейнічаць іх кампетэнтнасці, заснаванай на набытых ведах і сфарміраваных уменнях, цэласнасці засваення набытых ведаў, іх сувязі з будучай прафесійнай дзейнасцю. Курс “Стылістыка і культура беларускага маўлення” якраз і накіраваны на фарміраванне адзначаных сацыяльна-асобасных кампетэнцый выпускніка.

**Мэтай выкладання курса** “Стылістыка і культура беларускага маўлення” з’яўляецца авалоданне студэнтамі нормамі вуснай і пісьмовай форм літаратурнай мовы (правіламі вымаўлення, націску, словаўтварэння, граматыкі і г.д.), асноўнымі камунікатыўнымі якасцямі сучаснай беларускай мовы, сістэмай функцыянальных стыляў.

**Задачы вывучэння курса**:

1. Авалодаць сістэмай тэарэтычных і практычных ведаў пра маўленчую культуру, асноўныя камунікатыўныя якасці-паказчыкі добрага маўлення, а таксама функцыянальныя стылі і стылістычныя рэсурсы мовы.

2. Засвоіць нормы беларускай літаратурнай мовы – арфаэпічныя, актэнтныя, словаўтваральныя, лексічныя, фразеалагічныя, арфаграфічныя, марфалагічныя, сінтаксічныя, пунктуацыйныя.

3. Сфарміраваць ацэнку моўных сродкаў і мэтазгоднага іх выкарыстання ў адпаведнасці са зместам, характарам і сітуацыяй выказвання.

4. Актыўна садзейнічаць павышэнню маўленчай культуры як часткі агульнай культуры чалавека.

Падрыхтаваны электронны вучэбны-метадычны комплекс “Стылістыка і культура беларускага маўлення” садзейнічае фарміраванню нацыянальна свядомага і высокакваліфікаванага спецыяліста, што немагчыма без высокай культуры мыслення. Асновай добрага ведання мовы з’яўляецца авалоданне ўсімі яе нормамі, а таксама ўменне выкарыстоўваць разнастайныя сродкі ў адпаведнасці з мэтамі і зместам маўлення. Таму асноўная ўвага пры выкладанні курса павінна быць скіравана на правільнасць маўлення, якая прадугледжвае захоўванне носьбітамі мовы літаратурнай нормы, што забяспечвае адзінства моўных сродкаў і ўзаемаразуменне паміж гаворачымі. У кампетэнцыю курса ўваходзіць шмат актуальных лінгвасацыялагічных і лінгвапсіхалагічных праблем, такіх, як культура мовы і грамадства, сутнасць моўных норм, ступень распаўсюджання той ці іншай моўнай з’явы ў моўнай практыцы народа, шляхі ўздзеяння на моўную практыку, моўная палітыка і інш.

Усё гэта сведчыць аб вялікім пазнавальным і культурна-выхаваўчым значэнні падрыхтаванага электроннага вучэбна-метадычнага комплекса “Стылістыка і культура беларускага маўлення ў сістэме іншых філалагічных дысцыплін.

У выніку вывучэння курса “Стылістыка і культура беларускага маўлення” выпускнік павінен:

**ведаць:**

– гісторыю развіцця і фарміравання нормаў і стыляў беларускай мовы;

– развіццё і станаўленне функцыянальных стыляў сучаснай беларускай літаратурнай мовы;

– класіфікацыю камунікатыўных якасцей сучаснай беларускай мовы;

– агульныя і спецыяльныя сродкі выяўленчай выразнасці маўлення;

– спецыфіку мастацкага перакладу ва ўмовах блізкароднаснага білінгвізму.

**умець:**

– выкарыстоўваць форму, змест і функцыю моўнай адзінкі, вызначаць тоеснасць яе з іншымі адзінкамі мовы;

* прымяняць веды аб будове маўленчай сітуацыі;
* правільна будаваць тэкст любога стылю і тыпу;

– валодаць сродкамі тэхнічнай выразнасці вуснага і пісьмовага маўлення.

**Формы і метады навучання:**

* + лекцыі з выкарыстаннем мультымедыйных прэзентацый;
  + практычныя заняткі, якія ўключаюць аналіз тэктаў розных стыляў, рашэнне навучальных задач.

Самастойная работа студэнтаў уключае кантралюемую работу па выкананню падрыхтаваных навучальных задач; падрыхтоўку да практычных заняткаў, а таксама работу, арыентаваную на выкананне індывідуальных заданняў.

Вывучэнне курса ”Стылістыка і культура беларускага маўлення” адбываецца ў цеснай сувязі з такімі дысцыплінамі лінгвістычнага і сацыяльна-гуманітарнага цыкла, як “Сучасная беларуская мова”, “Рыторыка”, “Псіхалогія”, “Логіка”.

Электронны вучэбны-метадычны комплекс “Стылістыка і культура беларускага маўлення” накіраваны на грунтоўнае і дасканалае засваенне асноўных пытанняў, звязаных з культурай маўлення і стылістыкай. Дапаможнік складаецца з тлумачальнай запіскі, тэматычнага плану, зместу вучэбнага матэрыялу, тэарэтычнага і практычнага раздзелаў, тэкставых заданняў, спісу літаратуры.

Змест вучэбнага матэрыялу змяшчае асноўныя тэмы курса. Матэрыял падаецца па тэмах і паводле выдзеленых у кожнай тэме пытанняў. Практычны раздзел уключае тэматыку заняткаў і фактычны матэрыял да яго, падабраны з улікам замацавання тэарэтычных звестак.

У матэрыялах практычных заняткаў указваюцца асноўныя пытанні адпаведнай тэмы курса. Больш дасканаламу засваенню пытанняў курса будзе садзейнічаць выкананне студэнтамі заданняў для самастойнай работы. Спіс літаратуры змяўчае асноўныя і дадатковыя навуковыя крыніцы вывучэння дысцыпліны, выданні беларускіх і замежных вучоных па праблемах стылістыкі і культуры беларускага маўленняю

ЭВМК можа быць выкарыстаны ў якасці асновы для далейшага ўдасканалення вучэбнага працэсу па ўказанай дысцыпліне з мэтай павышэння прафесійнай падрыхтаванасці будучых спецыялістаў-філолагаў. ЭВМК у цэласным фармаце з’яўляецца сродкам кіравання і самакіравання, стымулявання. кантролю і самастойнай работы студэнтаў.

## [ТЭМАТЫЧНЫ ПЛАН](#_ЗМЕСТ" \o "Вярнуцца да зместу)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Нумар раздзела, тэмы | Назва раздзела, тэмы, заняткаў | Колькасць аўдыторных гадзін | | | | | Колькасць гадзін КСР | Формы кантролю ведаў |
| Лекцыі | Практычныя  заняткі | Семінарскія заняткі | лабараторныя заняткі | Іншае |
| 1 | 2 | 3 | 4 | 5 | 6 | 7 | 8 | 9 |
| 1 | **Раздзел 1 Уводзіны** | – | 2 | – | – | ­ | – | 9 |
| 1.1 | **Асноўныя паняцці тэорыі культуры маўлення**  1 Прадмет і задачы курса “Стылістыка і культура беларускага маўлення”  2 Звесткі з гісторыі вывучэння культуры маўлення і стылістыкі.  3 Сувязь курса з іншымі дысцыплінамі.  4 Культура маўлення ва ўмовах беларуска-рускага двухмоўя. | – | 2 | – | – | – | – | Вуснае апытванне |
|  | **Раздзел 2 Функцыянальныя стылі сучаснай беларускай мовы** | 4 | 6 | – | – | – | 4 | 9 |
| 2.1 | **Асноўныя паняцці стылістыкі**  1 Агульнае паняцце стылю. Стылістычныя канатацыі, стыліс-тычныя сродкі.  2 Мова і маўленне. “Чалавечы” фактар у мове.  3 Маўленне і норма. Норма, узус, кадыфікацыі.  4 Эмацыянальна-экспрэсіўныя тыпы лексікі. | 2 | 2 | - | - | - | - | Вуснае апытванне |
| 2.2 | **Дыферэнцыяцыя функцыянальных стыляў**  1 Падставы класіфікацыі функцыяналь-ных стыляў.  2 Дыферэнцыяцыя функцыянальных стыляў.  3 Афіцыйна-дзелавы стыль. Канцылярызмы. Марфалагічныя і сінтаксічныя асаблівасці афіцыйна-дзелавога стылю.  4 Навуковы стыль. Тэрміны. | – | 2 |  |  |  | 2 |  |
| 2.3 | **Характарыстыка функцыянальных стыляў**  1 Публіцыстычны стыль, асноўныя рысы публіцыстычнага стылю  2 Гутарковы стыль, яго лексічныя, марфалагічныя і сінтаксічныя асаблівасці.  3 Літаратурна-мастацкі стыль, яго лексічныя, марфалагічныя і сінтаксічныя асаблівасці.  4 Агульнае і індывідуальнае ў мове пісьменніка. | 2 | 2 |  |  |  |  |  |
| 2.4 | **Стылістычны аналіз тэксту**  1 Узаемадзеянне і ўаемапранікненне стыляў.  2 Стылістыка тэксту  3 Метады стылістычнага аналізу тэкстаў | – | 2 | – | – | - | 2 | Вуснае апытванне |
| 3 | **Раздзел 3** **Камунікатыўныя якасці маўлення** | 12 |  |  |  |  |  |  |
| 3.1 | **Правільнасць маўлення як асноўная камунікатыўная якасць**  1 Тыпы моўных норм. Паняцце маўленчай памылкі. Асноўныя прычыны і ўмовы парушэння правільнасці маўлення  3 Арфаэпічныя і акцэнталагічныя нормы  4 Уплыў дыялектных і рускіх варыянтаў на акцэнталагічную сістэму беларускай мовы | 2 | 2 |  |  |  |  |  |
| 3.2 | **Марфалагічныя нормы сучаснай беларускай мовы**  1 Слабыя ўчасткі норм у марфалагічнай сістэме назоўніка. Варыянтныя склонавыя формы назоўнікаў  2 Слабыя ўчасткі норм у марфалагічнай сістэме прыметніка  3 Слабыя ўчасткі норм у марфалагічнай сістэме лічэбніка  4 Слабыя ўчасткі норм у марфалагічнай сістэме дзеяслова і дзеяслоўных форм | 2 | 2 |  |  |  |  |  |
| 3.3 | **Сінтаксічныя нормы беларускай мовы**  1 Тыповыя памылкі каардынацыі дзейніка і выказніка. Асаблівасці кіравання ў беларускай мове ў параўнанні з рускай  3 Тыповыя памылкі, выкліканыя неправамернай кантамінацыяй | – | 2 |  |  |  |  |  |
| 3.4 | **Лексічныя нормы беларускай мовы**  1 Да пытання аб вызначэнні крытэрыя лексічнай нормы.  2 Нарматыўнасць слова. Выбар слоў.  3 Тыповыя памылкі парушэння лексічных норм 4 Стылістычныя памылкі, выкліканыя няправільным выбарам слова | – | ­– | – | – | – | 2 | 9 |
| 3.5 | **Дакладнасць маўлення як камунікатыўная якасць беларускай мовы.**  1 Паняцце дакладнасці маўлення  2 Асноўныя ўмовы дакладнасці маўлення  3 Патрабаванні дакладнасці маўлення ў розных функцыянальных стылях  4 Культура мовы і мастацкі пераклад | 2 | 2 | – | – | – | – |  |
| 3.6 | **Лагічнасць маўлення**  1 Паняцце лагічнасці маўлення як камунікатыўнай якасці.  2 Умовы лагічнасці на ўзроўні выказвання.  3 Умовы лагічнасці на ўзроўні звязнага тэксту. | 2 | 2 |  |  |  |  |  |
| 3.7 | **Чысціня маўлення**  1 Агульнае паняцце чысціні маўлення  2 Праблема выкарыстання дыялектызмаў у мове  3 Запазычанні  4 Асаблівасці выкарыстання жарганізмаў. Неалагізмы. Канцылярызмы і штампы. Словы-паразіты | 2 | 2 |  |  |  |  |  |
| 3.8 | **Багацце (разнастайнасць) маўлення**  1 Багацце маўлення як камунікатыўная якасць.  2 Лексічнае і семантычнае багацце маўлення.  3 Сінтаксічнае і фразеалагічнае маўленне.  4 Багацце маўлення як камунікатыўная якасць у розных стылях мовы. | 2 | 2 |  |  |  |  |  |
| 3.9 | **Выразнасць маўлення**  1 Асноўныя ўмовы выразнасці маўлення.  2 Тропы (эпітэты, метафары, параўнанні і г.д.) і  стылістычныя фігуры фігуры (анафара, эпіфара, антытэза, градацыя, інверсія і г.д.).  3 Фанетычныя сродкі стварэння выразнасці. | – | 2 |  |  |  | 2 |  |
| 3.10 | **Дарэчнасць і сцісласць маўлення**  1 Дарэчнасць і сцісласць маўлення як камунікатыўныя якасці  2 Дарэчнасць стылявая.  3 Дарэчнасць кантэкстуальная і асобасна-псіхалагічная  4 Сцісласць маўлення ў розных функцыянальных стылях. | – | 2 |  |  |  |  |  |
| **Усяго гадзін:** | | **16** | **26** |  |  |  | **8** |  |

**ЗМЕСТ ВУЧЭБНАГА МАТЭРЫЯЛУ**

**Раздзел 1 Уводзіны**

**Тэма 1 Асноўныя паняцці тэорыі культуры маўлення**

Прадмет і задачы курса “Стылістыка і культура беларускага маўлення”. Звесткі з гісторыі вывучэння культуры маўлення і стылістыкі. Асноўныя паняцці тэорыі культуры маўлення. Мова, маўленне, зносіны. Сувязь курса з іншымі дысцыплінамі. Мова і маўленне. “Чалавечы” фактар у мове. Маўленне і норма. Норма, узус, кадыфікацыі.

Мова і чалавек. Роля мовы ў працэсе ажыццяўленні розных відаў дзейнасці чалавека. Мова як элемент культуры. Маўленне і маўленчая культура.

**Раздзел 2 Функцыянальныя стылі сучаснай беларускай мовы**

**Тэма 1 Агульная характарыстыка стыляў**

Аб’ект і прадмет вывучэння стылістыкі. Напрамкі, якія прадстаўляюць сучасную стылістыку як навуку. Статус стылістыкі ў сучасным мовазнаўстве.

Стыль як асноўная катэгорыя стылістыкі. Стылістыка мовы і стылістыка маўлення. Агульнае паняцце стылю. Асноўныя і перыферыйныя элементы структуры функцыянальнага стылю. Сістэмнасць функцыянальных стыляў: навуковага, афіцыйна-дзелавога, публіцыстычнага, літаратурна-мастацкага і гутарковага.

Паняцце афіцыйна-дзелавога стылю. Шырыня і разнастайнасць сферы афіцыйна-дзелавых адносін. Функцыі мовы, якія праяўляюцца ў афіцыйна-дзелавым стылі: паведамленне інфармацыі, зносіны.

Спецыфіка тэкстаў афіцыйна-дзелавога стылю. Імператыўная і сацыяльна-арганізуючая функцыі. Патрабаванне прытрымкі стандартаў у афіцыйна-дзелавых паперах. Патрабаванне максімальнай канкрэтнасці інфармацыі і лаканізму ў яе перадачы. Высокая ступень значымасці фактараў, запяспечваючых адназначную інтэрпрэтацыю тэксту.

Стылявыя рысы: дакладнасць выражэння, стэрэатыпнасць арганізацыі тэксту, прадпісываючы характар выкладання.

Сістэма падстыляў афіцыйна-дзелавога стылю: адміністрацыйна-канцылярскі, дыпламатычны, заканадаўчы.

Лексіка афіцыйна-дзелавога стылю. Канцылярызмы. Тэрміналагічная падсістэма. Марфалагічныя і сінтаксічныя асаблівасці афіцыйна-дзелавога стылю. Перавага іменных форм. Функцыі інфінітыва. Шырокае выка-рыстанне адыменных прыназоўнікаў. Тыповыя мадэлі сінтаксічных канструкцый.

Тэкставыя нормы. Рэквізіты дакумента. Форма дакумента як набор рэквізітаў, іх узаемасувязь, паслядоўнасць, размяшчэнне.

*Паняцце навуковага стылю.* Функцыі мовы, якія праяўляюцца ў навуковым стылі: назапашваючая (акумуліруючая), кагнітыўная, паведамленне інфармацыі, зносіны. Абумоўленасць навуковага стылю асаблівасцямі тэарэтычнага спосабу мыслення. Аб’ектыўнасць, дакладнасць, адназначнасць, лагічнасць, абагуленасць як асноўныя рысы навуковага стылю.

Сістэма падстыляў: уласна навуковы, навукова-вучэбны, навукова-папулярны.

Сродкі абазначэння спецыяльных катэгорый і паняццяў. Тэрміны: агульнанавуковыя і вузкаспецыяльныя. Асноўныя лексічныя групоўкі вузкаспецыяльных тэрмінаў. Норма ў тэрміналогіі: дакладнасць, адназначнасць, сістэмнасць, сцісласць, сугучнасць.

Марфалагічныя і сінтаксічныя асаблівасці навуковага стылю. Аб’ектыўны парадак слоў. Перавага пасіўных канструкцый. Аднасастаўныя сказы. Ускладненасць простых сказаў. Злучнікавы тып сувязі ў складаных сказах.

*Паняцце публістычнага стылю*. Функцыі мовы, якія праяўляюцца ў публіцыстычным стылі: паведамленне інфармацыі, уздзеянне на чытача, слухача. Абумоўленасць зместу тэксту пазіцыяй аўтара, соцыякультурнай сітуацыяй.

Асноўныя рысы публістычнага стылю: агульнадаступнасць выказвання, канкрэтнасць; эмацыянальнасць, заклікавасць, палымянасць, лаканічнасць выкладання пры інфарматыўнай насычанасці.

Сістэма падстыляў: газетна-публіцыстычны, агітацыйны, масава-палітычны, палітыка-ідэалагічны.

Лексіка публіцыстычнага стылю. Узаемадзеянне размоўных і кніжных элементаў. Двухпланавасць стылістычнай маркіроўкі. Праблема выкарыстання запазычаных слоў у публіцыстычным стылі. Фразеалагізмы ў публіцыстычным стылі. Аказіянальнае выкарыстанне лексікі ў публіцыстычных тэкстах.

Марфалагічныя і сінтаксічныя асаблівасці публіцыстычнага стылю. Шырокае выкарыстанне аддзеяслоўных назоўнікаў, выкарыстанне мадэлей з іншамоўнымі афіксамі. Частае ўжыванне інфінітываў, дзеясловаў загаднага ладу. Спалучэнне ў сінтаксісе складаных сінтаксічных канструкцый з элементамі размоўнага сінтаксісу (эліпсіс).

Вобразна-выяўленчыя сродкі і фігуры ў тэкстах публіцыстычнага стылю.

Негатыўныя моўныя з'явы ў сучасных тэкстах публіцыстычнага стылю: выкарыстанне стандартаў, вульгарызмаў, жарганізмаў.

*Літаратурна-мастацкі стыль* як асаблівая моўная катэгорыя, якая звязваецца з эстэтычнай функцыяй мовы. Двухпланавасць мастацкага тэксту.

Праблема вылучэння мастацкага стылю. Індывідуальнасць мовы аўтара. Неакрэсленасць межаў моўных сродкаў мастацкага стылю. Фактары, якія абумоўліваюць выдзяленне мастацкага стылю.

Разнастайнасць моўных сродкаў, якія ўжываюцца ў мастацкіх тэкстах. Стылявыя рысы. Выказванне звычайна бывае: а) канкрэтным, з улікам аўтарскага бачання; б) вобразным (жывым, выразным); в) эмацыянальным.

Сістэма падстыляў: празаічны, паэтычны*,* драматургічны.

Фанетычныя сродкі ў мастацкім стылі. Гукапіс.

Спецыфічныя якасці лексічных адзінак: 'прырошчанасць' значэння, дэактуалізацыя іншастылёвых стылістычных маркіровак, матываванасць змянення функцыі, выразнасць. Трапеізацыя лексічных сродкаў. лексічныя, марфалагічныя і сінтаксічныя асаблівасці. Агульнае і індывідуальнае ў мове пісьменніка. Сінанімія, аманімія, паранімія і г.д. як сродкі выразнасці.

Індывідуальнасць выкарыстання марфалагічных сродкаў. Пераноснае ўжыванне граматычных форм як крыніца выразнасці.

Разнастайнасць сінтаксічных канструкцый у мастацкім стылі. Своеасаблівасць паэтычнага сінтаксісу.

*Гутарковы стыль,* сфера функцыянавання гутарковага стылю. Норма ў размоўным стылі. Фатычная і эматыўная функцыі гутарковага стылю.

Натуральнасць зносінаў, іх спантаннасць, папярэдняя непадрыхтаванасць маўлення – асноўныя рысы гутарковага стылю. Шырыня тэматычнага дыяпазону. Дыялагічны від маўлення. Наяўнасць устойлівых маўленчых стандартаў. Роля жэстаў, мімікі, інтанацыі ў перадачы інфармацыі.

Няпоўнааформленасць сродкаў на фанетычным узроўні. Лексічныя сродкі гутарковага стылю. Актыўнае выкарыстанне узуальнай полісеміі, сітуатыўнага значэння і канатацыі.

Наяўнасць маркіраваных у стылістычных адносінах граматычных форм. Пераважнае ўжыванне дзеяслоўных форм. Функцыі займеннікаў.

Праяўленне спантаннасці разгортвання маўлення, перарыўнасць выкладання тэксту. Непаўната канструкцый. Устаўныя і далучальныя канструкцыі. Паўторы. Эліпсіс. Словы-сказы. Экспрэсіўнасць сінтаксічных канструкцый.

**Тэма 2 Стылістычны аналіз тэксту**

Стылістычная афарбоўка адзінак мовы. Эмацыянальна-экспрэсіўныя тыпы лексікі. Стылістычнае значэнне, стылістычныя сродкі мовы. Узаемадзеянне і ўаемапранікненне стыляў. Стылістыка тэксту. Стылістычнае выкарыстанне назоўнікаў, прыметнікаў, дзеясловаў.

Метады стылістычнага аналізу тэкстаў.

**Раздзел 3 Сістэма камунікатыўных якасцей беларускай мовы**

**Тэма 1 Правільнасць маўлення**

Правільнасць маўлення як асноўная камунікатыўная якасць, якая падтрымлівае цэласнасць літаратурнай мовы. Тыпы моўных норм і адступленне ад літаратурных норм у маўленні. Паняцце ‘слабая норма’. Арфаэпічныя нормы. Асноўныя рысы фанетычнай сістэмы беларускай літаратурнай мовы. Поўны і няпоўны стыль вымаўлення. Прычыны парушэння арфаэпічных норм.

Акцэнталагічныя нормы. Акцэнталагічныя варыянты. Уплыў дыялектных і рускіх варыянтаў на акцэнталагічную сістэму беларускай мовы. Несупадзенне месца націску ў агульных словах сучасных беларускай і рускай моў пры тоеснай фармальнай абалонцы.

Лексічныя і стылістычныя нормы. Да пытання аб вызначэнні крытэрыя лексічнай нормы.

Марфалагічныя нормы сучаснай беларускай мовы.Варыянтныя склонавыя формы назоўнікаў і прыметнікаў. Слабыя ўчасткі моўных норм у сістэме лічэбніка. Ужыванне дзеепрыметнікаў і дзеепрыслоўяў у беларускай мове.

Сінтаксічныя нормы беларускай мовы. Кантамінацыя словазлучэнняў. Варыянты дапасавання галоўных і даданых членаў сказа. Асаблівасці кіравання ў беларускай мове ў параўнанні з рускай. Дубліраванне дзейніка. Адступленні ад нормы пры выкарыстанні аднародных членаў сказа. Асноўныя прычыны і ўмовы парушэння правільнасці маўлення. Парушэнне якасцей маўлення у мастацкай літаратуры як свядомы стылістычны прыём.

**Тэма 2 Дакладнасць маўлення**

Дакладнасць маўлення як камунікатыўная якасць беларускай мовы. Паняцце дакладнасці маўлення. Экстралінгвістычныя і лінгвістычныя ўмовы дакладнасці маўлення. Прадметная і паняційная дакладнасць.

Неабходнасць выкарыстання лексемы адэкватна сістэмнаму значэнню. Ацэнка ўжывання лексемы з пункту гледжання адпаведнасці абазначаемай рэаліі. Ацэнка лексемы ў адносінах да фарміравання сэнсу: ці дастаткова яе семантычнага аб'ёму для выражэння пэўнага сэнсу.

Веданне сінанімічнага багацця беларускай мовы. Полісемія, паранімія і дакладнасць маўлення. Тыповыя памылкі словаўжывання (спалучэнне рознастылявой лексікі, плеаназмы). Выпадковае і свядомае адступленні ад нормы. Парушэнне нормы з мастацкай мэтай.

Патрабаванні дадакладнасці маўлення ў розных функцыянальных стылях. Культура мовы і мастацкі пераклад.

**Тэма 3 Лагічнасць маўлення**

Лагічнасць маўлення. Паняцце лагічнасці маўлення як камунікатыўнай якасці. Экстралінгвістычныя і лінгвістычныя ўмовы лагічнасці маўлення. Прадметная і паняційная лагічнасць. Ацэнка лагічнасці як ацэнка сэнсавых сувязей слоў на ўзроўні выказвання і на ўзроўні тэксту. Умовы лагічнасці на ўзроўні выказвання: спалучэнне аднаго слова з другім павінна быць несупярэчлівым, важнасць парадку слоў, асаблівасці лексічнага напаўлення выказвання. Умовы лагічнасці на ўзроўні звязнага тэксту: падзел на абзацы, правільнае абазначэнне пераходаў ад адной думкі да другой, выразная сувязь паміж часткамі тэксту, роля кампазіцыі, метаду арганізацыі матэрыялу ў стварэнні лагічнасці тэксту.

Ацэнка лагічнасці ў адносінах да адпаведнасці законам логікі, да структуры думкі і яе развіццю. Адэкватнасць тэксту сувязям і адносінам рэчаіснасці.

Несупярэчлівасць, аргументаванасць і паслядоўнасць афармлення зместу як вынік рэалізацыі прадметнай і паняційнай лагічнасці. Алагізмы.

Правільнасць і дакладнасць як аснова лагічнасці.

**Тэма 4 Чысціня маўлення**

Чысціня маўлення як камунікатыўная якасць, якая звязана з лексічнай сістэмай мовы. Агульнае паняцце чысціні маўлення. Ацэнка тэксту з пункту гледжання чысціні маўлення: ужыванне літаратурных сродкаў або выкарыстанне адзінак, што ляжаць па-за межамі літаратурнай мовы (дыялектных слоў, прастамоўных, жарганізмаў і г.д.).

Наяўнасць пераходнай зоны паміж нормай і ненормай: не зафіксаваныя ў слоўніках запазычанні, неалагізмы, устарэлыя словы.

Праблема выкарыстання дыялектызмаў у мове. Запазычанні. Асаблівасці выкарыстання жарганізмаў. Неалагізмы. Канцылярызмы і штампы. Словы-паразіты.

Магчымасць адступлення ад нормы.

**Тэма 5 Багацце маўлення**

Багацце (разнастайнасць) маўлення. Багацце маўлення як камунікатыўная якасць, якую звязваюць з уменнем носьбіта маўлення выкарыстоўваць рэсурсы мовы в працэсе камунікацыі.

Ацэнка тэксту з пункту гледжання багацця маўлення: разнастайнасць афармлення зместу, адсутнасць нематываваных паўтораў.

Узроўні моўнай сістэмы і іх роля ў стварэнні багацця маўлення. Лексічнае багацце маўлення. Семантычнае багацце маўлення. Словаўтварэнне як крыніца маўленчага багацця. Граматычныя рэсурсы маўленчага багацця. Сінтаксічнае і фразеалагічнае багацце маўленне.

Багацце маўлення як камунікатыўная якасць у розных стылях мовы.

**Тэма 6 Выразнасць маўлення**

Выразнасць маўлення як функцыянальная і прагматычная якасць маўлення. Авыразнасць як умова надання маўленню дзейснасці. Сітуацыі зносін і тыпы выразнасці. Экстралінгвістычныя і лінгвістычныя тыпы выразнасці.

Асноўныя ўмовы выразнасці маўлення: добрае веданне мовы, яе выяўленчых магчымасцей; самастойнасць мыслення носьбіта мовы; цікавасць аўтара маўлення да таго, пра што ён гаворыць, і да таго, для каго ён гаворыць; добрае веданне функцыянальных стыляў мовы і г.д.

Фанетычныя сродкі стварэння выразнасці. Лексіка і фразеалогія як крыніца выразнасці. Тыпалогія тропаў (эпітэты, метафары, параўнанні і г.д.). Выяўленчыя магчымасці граматыкі. Стылістычныя фігуры фігуры (анафара, эпіфара, антытэза, градацыя, інверсія і г.д.).

Паралінгвістычныя сродкі выразнасці. Мастацкі тэкст і моўная культура. Агульнае і індывідуальнае ў мове пісьменніка.

**Тэма 7 Дарэчнасць і сцісласць маўлення**

Дарэчнасць маўлення. Дарэчнасць маўлення як камунікатыўная якасць. Абумоўленасць дарэчнасці выказвання пазамоўнымі і ўнутрымоўнымі сродкамі. Дарэчнасць стылявая. Дарэчнасць кантэкстуальная. Дарэчнасць асобасна-псіхалагічная.

Дарэчнасць і асноўныя прынцыпы маўленчай камунікацыі. Ацэнка тэксту з пункту гледжання дарэчнасці: ці адпавядаюць сродкі ўмовам зносін, ці адпавядаюць стылю і жанру зносін, ці адпавядаюць асобасным характарыстыкам аўтара маўлення.

Сцісласць маўлення. Агульнае паняцце сцісласці маўлення. Сцісласць маўлення ў розных функцыянальных стылях.

## [ТЭАРЭТЫЧНЫ РАЗДЗЕЛ](#_ЗМЕСТ)

**Тэма 1****Уводзіны. Асноўныя паняцці курса. З гісторыі развіцця навукі**

1. Прадмет і задачы курса.
2. Асноўныя паняцці курса.
3. Сувязь культуры маўлення з іншымі раздзеламі мовазнаўства.
4. З гісторыі развіцця навукі.

**1 Прадмет і задачы курса**

Паняцце “культура мовы” ўключае ў сябе:

1) валоданне нормамі вуснай і пісьмовай літаратурнай мовы (правіламі вымаўлення, націску, словаўжывання, граматыкі, стылістыкі), а таксама ўменне выкарыстоўваць выразныя сродкі мовы ў розных умовах зносін у адпаведнасці з мэтамі і зместам маўлення.

2) раздзел мовазнаўства, які вывучае праблемы нармалізацыі з мэтай удасканалення мовы як сродка культуры.

Сучасная “культура маўлення і стылістыка” – гэта тэарэтычная і практычная дысцыпліна, якая абагульняе дасягненні і вывады гісторыі літаратурнай мовы, граматыкі і стылістыкі і іншых раздзелаў мовазнаўства з мэтай уздзеяння на моўную практыку. “Культура мовы” як навука аказваецца змежнай з нарматыўнай граматыкай і стылістыкай. *Стылістыка* – раздзел мовазнаўства, які вывучае ўжыванне слоў, словазлучэнняў, сказаў паводле іх адпаведнасці зместу і мэце выказвання. У адрозненне ад стылістыкі вучэнне аб культуры мовы распаўсюджваецца і на тыя моўныя з’явы і сферы, якія не ўваходзяць у сістэму літаратурнай нормы (прастамоўе, дыялекты, сленгі, арго, жаргоны і г.д.).

Выдзяляюць наступныя раздзелы стылістыкі:

1. Стылістыка тэксту, мэтай якой з’яўляецца знаходжанне, апісанне і вытлумачэнне стылістычных эфектаў ў іх спецыфічных кантэкстах. Гэта стылістыка маўлення.

2. Стылістыка мовы, якая займаецца апісаннем і характарыстыкай стылістычна афарбаваных сродкаў мовы, выяўленчых магчымасцей слоў, форм і канструкцый.

Стылістыка мовы прадстаўлена ў сваю чаргу трыма напрамкамі даследаванняў.

1. Апісальная стылістыка, якай займаецца аналізам разнавіднасцей стылістычнай афарбоўкі і сродкаў, якія ўжываюцца ў мове для стварэння спецыфічных эфектаў у тэксце (тропы, стылістычныя фігуры і г.д.)

2. Функцыянальная стылістыка, мэтай якой з’яўляецца вывучэнне стылістычнай афарбоўкі ў залежнасці ад спецыфічных патрабаванняў камунікацыі, г.зн. ад жанру ў яго шырокім разуменні.

3. Генетычная стылістыка, якая вывучае стылістычныя сродкі, уласцівыя для пісьменніка ці групы пісьменнікаў у той меры, у якой іх выбар вызначаецца культурай, светаўспрыманнем і іншымі асаблівасцямі пісьменніка, г.зн. вывучае пытанні індывідуальнага стылю мастакоў слова.

Змест курса складаюць звесткі аб маўленчай культуры як сістэме камунікатыўнай якасцей, а таксама сістэме функцыянальных стыляў. Уключаюцца пытанні, звязаныя з асаблівасцямі выкарыстання моўных сродкаў, аптымальных для данай маўленчай сітуацыі. Іншымі словамі, культура маўлення прадугледжвае валоданне гаворачым функцыянальнымі стылямі.

Асноўнымі задачамі курса з’яўляюцца:

а) даць неабходную сістэму тэарэтычных і практычных ведаў пра маўленчую культуру, асноўныя камунікатыўныя якасці, функцыянальныя стылі і стылістычныя рэсурсы мовы;

б) навучыць выкарыстоўваць моўныя сродкі ў адпаведнасці са зместам, характарам і сітуацыяй выказвання;

в) абвастрыць увагу да маўленчай культуры як часткі агульнай культуры чалавека, развіць і ўдасканаліць моўнае чуццё;

г) даследаваць і зразумець прычыны ўзнікнення новых з’яў у мове, шляхі іх развіцця, вызначыць іх месца у сістэме сучаснай мовы.

**2 Асноўныя паняцці курса**

Цэнтральнае паняцце – норма мовы. Гэты тэрмін мае два значэнні: па-першае, **нормай** называюць агульнапрынятае ўжыванне разнастайных моўных сродкаў, якое рэгулярна ўзнаўляецца ў маўленні гаворачых; па-другое, правілы, указанні да ўжываггя, зафіксаваныя падручнікамі, слоўнікамі, даведнікамі. Моўная норма – сукупнасць найбольш устойлівых традыцыйных рэалізацый моўнай сістэмы, якія былі адабраны і замацаваны ў працэсе моўнай практыкі. **Нармалізацыя** ўключае ў сябе стыхійныя і свядомыя працэсы адбору нарматыўных рэалізацый ва ўмовах іх грамадскай ацэнкі. Навуковая моўная нармалізацыя адбываецца ў барацьбе з дзвюма крайнасцямі: пурызмам і антынармалізатарствам.

*Пурызм* (лат. purus, a, um – чысты) – імкненне пазвабіцца ў літаратурнай мове ад запазычанняў, рознага роду новаўтварэнняў, ад элементаў пазалітаратурнай мовы. Станоўчы бок пурызму звязаны з клопатам аб развіцці нацыянальнай культуры, зваротаў да багаццяў роднай мовы. Адмоўныя рысы пурызму – суб’ектыўнасць яго паслядоўнікаў, негістарычнасць, неразуменне паступальнага развіцця мовы. Пурызм рэтраспектыўны (пры адмаўленні новых фактаў прызнаецца тое, што ўжо замацавалася ў мове) або кансерватыўны (адмаўленне нават засвоеных запазычанняў). Пурызм характэрны для часу станаўлення нацыянальнай мовы, для перыядаў важных палітычных падзей і звязаных з імі значных зрухаў у мове.

*Антынармалізатарства* – адмаўленне неабходнасці свядомага ўмяшэння ў моўны працэс і працэс навуковай нармалізацыі. Паслядоўнікі антынармалізатарства звычайна зыходзяць з суб’ектыўных пазіцый пры ацэнцы фактаў мовы.

Яшчэ адно цэнтральнае паняцце дысцыпліны – паняцце **стыль.** Праблема стыляў – адна з найбольш складаных у сучаснай лінгвістычнай тэорыі. *Функцыянальны стыль* – грамадска ўсвядомленая, унутрана аб’яднаная спецыфічная сістэма моўных сродкаў, якая абумоўлена мэтамі і прынцыпамі адбору гэтых сродкаў у той ці іншай сферы грамадскай дзейнасці (навуковай, дзелавой, публіцыстычнай і г.д.) і найлепшым чынам абслугоўвае зносіны ў гэтай сферы. (Цікоцкі). Функцыянальны стыль – разнавіднасць літаратурнай мовы, у якой мова выступае ў той ці іншай сацыяльна значымай сферы грамадска-маўленчай практыкі людзей і асаблівасці якой абумоўлены асаблівасцямі зносін у данай сферы. У беларускай мове вылучаюць афіцыйна-дзелавы, навуковы, публіцыстычны, размоўна-бытавы, літаратурна-мастацкі і канфесіянальны стылі. Функцыянальныя стылі не з’яўляюцца замкнёнай сістэмай, бо гэта разнавіднасці сродкаў адной моўнай сістэмы.

Кожны стыль характарызуецца пэўным наборам моўных сродкаў з аднатыпнай эмацыянальна-экспрэсіўнай і функцыянальна-стылістычнай афарбоўкай, а таксама наяўнасцю міжстылявых моўных сродкаў.

*Стылістычным сродкам* мовы называецца сродак стварэння стылю. Ім можа быць любая моўная адзінка. У першую чаргу да стылістычных сродкаў належаць стылістычна афарбаваныя моўныя адзінкі.

*Стылістычная афарбоўка*  -- дадатковыя да асноўнага намінатыўнага значэння экспрэсіўныя ці функцыянальныя ўласцівасці, якія абмяжоўваюць магчымасці ўжывання моўнага сродку пэўнымі сферамі і ўмовамі зносін і тым самым нясуць стылістычную інфармацыю.

Важным элементам стылістычна-функцыянальнай характарыстыкі мовы з’яўляецца эмацыянальнасць і экспрэсіўнасць. Эмацыянальная афарбоўка як кампанент лексічнага значэння слова звязана з выражэннем пачуццяў, суб’ектыўных адносін таго, хто гаворыць. Экспрэсіўнасць – выяўленчая якасць мовы, якая робіць выказванне больш яркім, выразным і вобразным. Эмацыянальнасць уласціва адзінкам усіх узроўняў мовы: фанетычным, лексічным, марфалагічным, сінтаксічным.

Цэнтральным з’яўляецца і само паняцце *маўленне.* Калі мова – гэта сістэма сродкаў зносін, то маўленне – рэалізацыя гэтай сістэмы. Маўленне – двухбаковая з’ява: гэта працэс (маўленчая дзейнасць) і вынік гэтага працэсу (тэкст). Тэкст – маўленчы твор, вынік маўленчай дзейнасці – дае магчымасць назіраць, як рэалізуецца ў маўленні ў залежнасці ад сферы і ўмоў зносін (стыляў), індывідуальных асаблівасцей носьбіта мовы разнастайныя моўныя сродкі, гэта значыць, як суадносяцца норма і стыль.

Важнай з’яўляецца праблема размежавання мовы і маўлення. Яна мае прынцыповае значэнне таму, што менавіта ў маўленні ўзнікаюць камунікатыўныя якасці: правільнасць, чыстата, дакладнасць, лагічнасць, выразнасць, багацце (разнастайнасць), дарэчнасць, даступнасць. Адна з асноўных прымет маўлення – яго індывідуальны характар. Маўленне заўсёды належыць пэўнай асобе, якая выбірае тыя ці іншыя моўныя моўныя сродкі, таму яно дапускае вар’раванне форм, індывідуальную словатворчасць. Некаторыя з’явы, што ўзнікаюць у маўленні, пераходзяць з часам у мову.

Маўленне суадносіцца з мовай, яно пабудавана з адзінак мовы, у адпаведнасці з яе правіламі. Але ў маўленні моўныя адзінкі атрымліваюць дадатковыя магчымасці ў выбары і размяшчэнні ў залежнасці ад камунікатыўных задач гаворачага. На аснове мова-маўленне вызначаюцца такія камунікатыўныя якасці, як правільнасць, чыстата, багацце.

Маўленне звязана з мысленнем, бо думка фарміруецца і выражаецца у слове. Суаднесенасць мысленне-маўленне вызначае такія камунікатыўныя якасці, як дакладнасць, лагічнасць, даступнасць.

Маўленне суадносіцца са свядомасцю. Свядомасць – гэта адлюстраванне рэчаіснасці ў любых формах – адчуваннях, уяўленнях, эмоцыях. Такім чынам, маўленне ўдзельнічае ў фарміраванні і выражэнні эмацыянальнага стану чалавека. На аснове суаднесенасці маўленне-свядомасць вылучаюцца такія камунікатыўныя якасці, як выразнасць, вобразнасць, дарэчнасць.

Маўленне звязана з рэчаіснасцю, паколькі яно служыць для абазначэння разнастайных прадметаў і з’яў аб’ектыўнай рэчаіснасці. На аснове суаднесенасці маўленне-рэчаіснасць вылучаюцца такія камунікатыўныя якасці, як дакладнасць, лагічнасць.

Маўленне заўсёды накіравана да чалавека. Аўтар зацікаўлены ў тым, каб маўленне было зразумелым і даступным слухачу. Камунікатыўная якасць – даступнасць.

**3 Сувязь культуры маўлення з іншымі раздзеламі мовазнаўства**

Культура маўлення цесна звязана з усімі раздзеламі лінгвістыкі: арфаэпіяй, акцэнталогіяй, арфаграфіяй, лексікалогіяй, граматыкай, сінтаксісам. Сувязь гэта відавочная, таму што вывучаецца правільнасць маўлення, якая заключаецца ў яго адпаведнасці арфаэпічным, акцэнталагічным, арфаграфічным, граматычным і сінтаксічным нормам беларускай літаратурнай мовы, г.зн. даследуецца менавіта гарматыўнае выкарыстанне моўных сродкаў. Таму пры неабходнасці тлумачэння ўстойлівасці ці няўстойлівасці нормы могуць быць выкарыстаны звесткі адпаведных раздзелаў лінгвістыкі.

Існуе пэўная сувязь і з нелінгвістычнымі навукамі, у першую чаргу з логікай і псіхалогіяй.

Логіка дапамагае асэнсаваць паняцці, з якімі суадносяцца словы, яна вызначае ступень адпаведнасці семантыкі слова таму паняццю, якое абазначаецца гэтым словам. Без удзелу логікі не могуць быць ацэнены такія камунікатыўныя якасці маўлення, як дакладнасці і лагічнасць.

Псіхалогія садзейнічае правільнаму вызначэнню таго, як чалавек успрымае пэўныя моўныя сродкі, якія словы ў якой сітуацыі аказваюцца дарэчнымі, а якія – не. Псіхалогія павінна даць рэкамендацыі, як трэба будаваць маўленне, каб яно было добрым па выніках, а нашы маўленчыя паводзіны аптымальнымі ў любых умовах зносін.

Маўленчая культура звязана з веданнем гісторыі народа, яго літаратуры, эстэтыкі, пытанняў тэорыі мастацкага слова, літаратуразнаўства і крытыкі.

**4 З гісторыі развіцця навукі**

Культура маўлення і стылістыкі як навуковая дысцыпліна вырасла на базе рыторыкі, якая была распрацавана ўжо ў старажытнай Грэцыі і Рыме. Так, у грэчаскай літаратуры адрозніваліся тры стылі:

азіяцкі – напышлівы, шматслоўны;

атычны – кароткі, чысты, у ім не павінна было быць нічога лішняга і пустога;

радоскі – змешаны з атычнага і азіяцкага.

Былі распрацаваны старажытнымі аратарамі і некаторыя якасці добрага маўлення. Цыцэрон гаварыў, што маўленне павінна быць чыстым і ясным; Арыстоцель – ясным і правільным, Дыянісій – чыстым, сціслым і наглядным.

На тэрыторыі Беларусі пытыннямі развіцця моўнай культуры, яе пашырэння сярод народных мас займаліся вучоныя-асветнікі Ф.Скарына, В.Цяпінскі, М.Сматрыці (“Граматыка слова”), А.Філіповіч, Л.Зізаній (“Граматыка словенска”). У той час старабеларуская мова існавала у трох асноўных жанрава-стылявых разнавіднасцях: дзелавая, свецка-мастацкая і кніжнаславянская літаратуры. Найменш зразумелым быў для народа кніжнаславянскі тып.

У канцы 16-пач17 стст. пачынаюць з’яўляцца кнігі на беларускай мове. Ф.Пракаповіч у працах “Аб паэтычным мастацтве” і “Аб мастацтве рыторыкі” прыстасоўвае антычныя і сярэдневяковыя традыцыі да развіцця свецкай літаратуры. Пракаповіч выдзяляе тры стылі – *высокі* з эпітэтамі, метафарамі, сінекдахай, алегорыяй, перыфразай, *сярэдні* – з прыемнымі словамі і чыстымі метафарамі і *нізкі*, які пішацца вясковымі, прастамоўнымі словамі (гэтым стылем павінны пісацца камедыі).

Вядома і вучэнне М.Ламаносава аб трох штылях, у якім ён прыводзіць класіфікацыю і размежаванне стыляў літаратурнай мовы ў прамой залежнасці ад стылістычнай характарыстыкі слоў, абгрунтоўвае фанетычныя і марфолага-сінтаксічныя адрозненні паміж стылямі.

Працы Ламаносава (“Российская грамматика”, “Риторика») залажылі асновы нарматыўнай граматыкі і стылістыкі ўсходнеславянскіх моў. Работа была працягнута Вастокавым, Буслаевым, Аксакавым, Патабней.

Беларуская лінгвістыка пачала развівацца параўнальна позна. Афіцыйная навука разглядала беларускую мову як дыялект польскай ці рускай мовы, што адмоўна адбівалася на тлумачэнні многіх з'яў беларускай мовы. Многія навуковыя працы на розных прычынах не былі выдадзены (граматыка і слоўнік Шпілеўскага, граматыка Нядзвецкага, гістарычны слоўнік Насовіча). Выйшаў артыкул Калайдовіча «О белорусском наречии».

З сярэдзіны ХІХ ст. рускія метадысты (Патабня, Коласаў, Сабалеўскі, Шахматаў) у сваіх працах выкарыстоўвалі звесткі беларускай мовы для больш глыбокага аналізу асаблівасцей рускай мовы. З’яўляюцца і чыста беларускія працы: «Словарь белорусского наречия» Насовіча, працы Карскага («Белорусы»). Пазней, у пачатку ХХ ст. на старонках тагачаснай прэсы з’яўляюцца распрацоўкі па мове, усе часцей падымаюцца пытанні аб развіцці літаратурнай мовы, яе ролі ў грамадскай жыцці (найбольшая колькасць у “Нашай ніве”).

Пасля Вялікай кастрычніцкай рэвалюцыі на праблемы нармалізацыі нацыянальных моў была звернута пільная ўвага мовазнаўцаў. У 1918 г. выходзіць “Беларуская граматыка для школ” Б.Тарашкевіча, у якой вызначаюцца рысы беларускай мовы і дакладна сфармуляваны правапіс.

У 1921 г. створана Беларуская навукова-тэрміналагічная камісія, якая выпрацавала і выдала больш за 30 тэрміналагічных зборнікаў. У 20-30 гг. па сутнасці ўпершыню з’явіліся распрацоўкі па культуры беларускай літаратурнай мовы. Аднак хутка сфера выкарыстання беларускай мовы была звужана. Таму вялікая роля ў развіцці моўнай культуры належыць пісьменнікам: Я.Колас, Я.Купала, К.Чорны, К.Крапіва, М.Лужанін паклалі пачатак даследаванню праблем стылістыкі мастацкага і публіцыстычнага слова, індывідуальнага стылю пісьменніка.

Такім чынам, як самастойная лінгвістычная дысцыпліна культура маўлення вылучылася ў беларускім мовазнаўстве параўнальна нядаўна, у пасляваенны час. Пытанні моўнай культуры і стылістыкі даследуюцца ў працах У.В.Анічэнкі, Аксамітава, Бурака, Жураўскага, Наркевіча, Цікоцкага, Шакуна, Абабуркі, Юрэвіч, Янкоўскага.

**Тэма 2** **Функцыянальныя стылі беларускай мовы**

1. Агульная характарыстыка стылю.
2. Стылістычная афарбоўка моўных адзінак.
3. Функцыянальныя стылі беларускай мовы.
4. **Агульная характарыстыка стылю**

Мова як з’ява сацыяльная выконвае розныя функцыі, звязаныя з той ці іншай сферай чалавечай дзейнасці. Важнай функцыяй мовы з’яўляюцца: зносіны (камунікатыўная функцыя); паведамленне, уздзеянне. Для рэалізацыі гэтай функцыі гістарычна вызначыліся асобныя разнавіднасці мовы, якія характарызуюцца наяўнасцю ў іх асаблівых лексіка-фразеалагічных, часткова сінтаксічных, сродкаў, якія выкарыстоўваюцца пераважна ў данай разнавіднасці мовы.

Паводле В.У.Вінаградава, функцыю паведамлення выконвае навуковая і афіцыйна-дзелавая мовы, функцыю ўздзеяння – мастацкі і публіцыстычны, функцыя зносін ажыццяўляецца гутарковай мовай. Аднак кожная канкрэтная функцыя выяўляецца ў пэўным стылі не ў чыстым выглядзе, а ў спалучэнні з іншым.

Функцыянальныя стылі падзелены на дзве групы, звязаныя з тыпамі маўлення. Першую групу, у якую ўваходзяць навуковы, публіцыстычны і афіцыйна-дзелавы стылі характарызуе маналагічнае маўленне; для другой групы, утвараемай рознымі відамі размоўнага стылю, тыповым з’яўляецца дыялагічнае маўленне. Стылі дазваляюць абагуліць усе прыватныя праяўленні залежнасці мовы ад умоў зносін. Так, умовы навуковых зносін патрабуюць найбольшай аб’ектывізацыі маўлення, адмаўленне ад усіх спасылак на даны акт маўлення і на яго ўдзельнікаў (так, мы пазбаўляемся ў навуковых зносінах ад займеннікаў першай асобы, ужываем няпэўна-асабовыя і безасабовыя канструкцыі і г.д.).

Стылі размежаваны не толькі наяўнасцю стыляўтвараючых рыс, але і немагчымасцю ўключэння ў кожны стыль такіх элементаў, якія яму не дазволены (афіцыйна-дзелавы стыль не дазваляе словы з суфіксамі суб’ектыўнай ацэнкі).

Функцыянальныя стылі – паняцце дыялектычнае. Ім аднолькава ўласцівыя тэндэнцыі да раздзялення, дыферэнцыяцыі і тэндэнцыі да ўзаемапранікнення, узаемаўплыву, інтэнсіўнай нейтралізацыі міжстылявых моўных сродкаў.

Кожны са стыляў мае свае падстылі. Калі стыль – грамадска ўсвядомленая разнавіднасць мовы, то падстыль – грамадска ўсвядомленая разнавіднасць стылю. Размежаванне на падстылі пазбаўлена адзінага абгрунтавання, бо яно заснавана дадатковых, спецыфічных для кожнага стылю, фактарах. Сістэма моўных стыляў з’яўляецца гістарычна зменлівай. Межы паміж стылямі ўмоўныя, адносныя.

1. **Стылістычная афарбоўка моўных адзінак**

Усе словы стылістычна няроўназначныя – выразна вылучаецца група слоў стылістычна нейтральных і стылістычна афарбаваных. Большая частка слоў належыць да стылістычна нейтральнай лексікі. Па падліках вучоных, нейтральная аснова складае тры чвэрці мовы, а стылістычна маркіраваная – адну чвэрць. Гэта дадзеныя Ф.П.Філіна, які аналізаваў рускую мову, аднак, можна думаць, што ў беларускай мове суадносіны будуць прыблізна такія ж.

Нейтральная аснова – дамінуючая. Яна пастаўляе матэрыял ва ўсе функцыянальныя стылі. Без яго не мога функцыянаваць ніводны стыль. Уласна стылёвыя дабаўкі ў колькасных адносінах заўсёды ўступаюць нейтральнай аснове. “Нейтральным словам уласціва натуральнасць, прастата, агульназразумеласць, адсутнасць штучнасці, напышлівасці. Гэтым і тлумачыцца тое, што самыя яркія, глыбокія і задушэўныя думкі і вобразы мастакамі слова ствараюцца з найшырэйшым выкарыстаннем гэтых простых і звычайных слоў”, – так слушна лічыць А.М.Гвоздзеў.

Іншы раз бывае, што ўвесь тэкст складаецца толькі з адных нейтральных слоў і сінтаксічных канструкцый. Яшчэ часцей бывае так, што доля стылістычна афарбаваных адзінак настолькі нязначная, што бывае цяжка вызначыць, да якога функцыянальнага стылю адносіцца тэкст. Маючы на ўвазе такія выпадкі, некаторыя вучоныя наогул схільныя прызнаваць наяўнасць у мове (маўленні) самастойнага нейтральнага стылю, які, на іх думку, “размяшчаецца паміж кніжным і размоўным стылямі, захопліваючы часткова і адзін і другі” (Сцяпанаў Ю.С.)

Стылістычна маркіраваныя словы могуць успрымацца як кніжныя (*інтэлект, празмерны, апрабіраваць)*, другія – як размоўныя (*лайдак, разява, мазіла).* Кніжная лексіка характарызуецца, з аднаго боку, агульнай сувяззю з пісьмовым, кніжным маўленнем, з другога – поўнай неўжывальнасцю або большай ці меншай недарэчнасцю ў бытавым маўленні. Пласт кніжнай лексікі ў беларускай меве невялікі. Нават у рускай мове, дзе моцныя стараславянскія традыцыі, кніжнай лексікі ўсяго каля 2,27 % (па падліках, што былі зроблены па слоўніку С.І.Ожэгава). Адрозніваюць лексіку афіцыйна-дзелавую, навуковую, публіцыстычную Сюды ж адносяць лексіку традыцыйна-паэтычную (*перст, чало*) і народна-паэтычную.

Пра размоўную лексіку цяжка гаварыць як пра строгую і замкнёную сістэму. Сюды адносяць словы ласкальныя (*матулька*), жартаўлівыя, а таксама словы, якія выражаюць адмоўную ацэнку названых паняццяў (*разява, лайдак*), а таксама прастамоўную. У прастамоўі ужываюцца зніжаныя словы, якія знаходзяцца часцей за ўсё за межамі літаратурнай лексікі (*дурань, недарэка*).

Лексіка-стылістычная парадыгма складаецца з трох пазіцый: кніжнага слова – стылістычна нейтральнага – размоўнага: *лік – твар – морда, пыса, мурло.*  Лексіка-стылістычныя парадыгмы бываюць **поўнымі**, калі складаюцца з трох пазіцый (*спачыць – памерці – адубець, загнуцца*), што сустракаецца не вельмі часта, і **няпоўнымі**, калі складаюцца з дзвух пазіцый. Такіх парадыгм большасць. Няпоўная парадыгма можа складацца з кніжнага і стылістычна нейтральнага (рэдка), кніжнага і размоўнага (рэдка), даволі часта са стылістычна нейтральнага і размоўнага.

“Уся разнастайнасць значэнняў, функцый і сэнсавых нюансаў засяроджваецца і аб’ядноўваецца ў яго стылёвай характарыстыцы”, -- пісаў В.У.Вінаградаў. Пры стылёвай характарыстыцы слова ўлічваецца, па-першае, яго прыналежнасць да аднаго з функцыянальных стыляў або адсутнасць функцыянальна-стылістычнай замацаванасці, па-другое, эмацыянальная афарбоўка слова, яго экспрэсіўныя магчымасці.

Большасці моўных адзінак уласціва акрамя асноўнага, прадметна-лагічнага значэння тая ці іншая стылістычная афарбоўка, танальнасць – канатацыя. Пад канатацыяй разумеюць дадатковыя да прадметна-лагічнага і граматычнага значэнняў эмацыянальна-экспрэсіўныя або функцыянальныя асаблівасці семантыкі, якія абмяжоўваюць магчымасці ўжывання гэтай адзінкі пэўнымі сферамі і ўмовамі зносін і тым самым нясуць стылістычную інфармацыю.(Кожына). Да канататыўных элементаў лексічнага значэння даследчыкі адносяць семантычныя і стылістычныя адценні слова, якія служаць для выражэння рознага роду экспрэсіўна-ацэначных абертонаў і могуць надаваць высокую ўрачыстасць, гуллівасць, натуральнасць, фамільярнасць і г. д. (Ахманава В.С.). У якасці асобных семантычных кампанентаў выступаюць асобныя канататыўныя прыкметы – стылёвыя, эмацыянальныя, ацэначныя, вобразныя і з’яўляюцца асноўнымі спосабамі выражэння экспрэсіўнасці. Гэтыя стылістычныя прыкметы маюць пастаянны характар і ўзнаўляльнасць ў пэўных умовах. Стылістычныя канатацыі па сваёй прыродзе неаднародныя. Выдзяляюць дзве іх разнавіднасці:

1.Эмацыянальна-экспрэсіўная афарбоўка – гэта такія дадатковыя якасці моўных адзінак, якія накладваюцца на іх намінатыўнае значэнне. Звычайна вылучаюць тры разнавіднасці эмацыянальна-экспрэсіўных афарбовак. Да першай разнавіднасці адносяцца словы, у якіх ацэнка, адносіны да зместу моўнай адзінкі ўтрымліваецца ў самім яе значэнні (*гарладзёр, абібок, пустабрэх)*. Да другой групы адносяцца мнагазначныя словы, якія ў сваім прамым значэнні стылістычна нейтральныя (*пень, дуб, мядзведзь, варона* – пра чалавека). Трэцюю групу складаюць словы, у якіх стылістычная канатацыя дасягаецца афіксацыяй, звычайна суфіксамі (*галубок, сонейка, кветачка)*.

2. Функцыянальна-стылістычная афарбоўка моўных сродкаў адлюстроўвае іх прыналежнасць да пэўнай сферы маўлення – стылю, тыпу або формы маўлення. Вылучаюцца агульнаўжывальныя моўныя адзінкі і моўныя адзінкі функцыянальна абмежаванага выкарыстання. Першая група свабодна выкарыстоўваецца ва ўсіх стылях. Лексіка функцыянальна абмежаванага ўжытку падзяляецца на розныя групы ў залежнасці ад іх выкарыстання ў пэўнай сферы маўлення: паэтычныя, афіцыйна-дзелавыя, публіцыстычныя, тэхнічныя, спецыяльныя і г.д.

Такім чынам, экспрэсіўна-эмацыянальныя моўныя сродкі супрацьпастаўлены нейтральным моўным сродкам, а функцыянальна-стылістычныя – агульнаўжывальным. Таму тэрмін “нейтральны” трэба адрозніваць ад тэрміна “агульнаўжывальны” або “міжстылявы”, г.зн. такі, што ўжываецца ва ўсіх стылях, тыпах і формах маўлення. Так, напрыклад, спецыяльная і тэрміналагічная лексіка нейтральная ў эмацыянальна-экспрэсіўных адносінах, але яна не агульнаўжывальная. Агульнаўжывальныя моўныя сродкі нейтральныя таксама ў эмацыянальна-экспрэсіўных адносінах. Да іх адносіцца найбольш ужывальная лексіка, у тым ліку амаль усе службовыя словы, многія граматычныя сродкі.

Паміж двума адзначанымі тыпамі стылістычнай афарбоўкі ёсць такая залежнасць: чым ярчэй эмацыянальна-экспрэсіўная афарбоўка слова, тым вузейшае кола яго ўжывання, і чым слова менш эмацыянальна-экспрэсіўнае, тым шырэй сфера яго ўжывання.

Улічваючы стылістычную афарбоўку слова, усю лексіку можна падзяліць на тры групы:

1. Інтэлектуальную. Гэта словы, якія не выражаюць эмоцый, ацэнак, адносін да чаго-небудзь. Да інтэлектуальнай адносіцца агульнаўжывальная, спецыяльная, асноўная частка грамадска-палітычнай. Поўнасцю інтэлектуальнымі з’яўляюцца злучнікі, займеннікі, лічэбнікі, прыназоўнікі.

2. Функцыянальную. У сваю чаргу лексемы падзяляюцца на кніжныя і размоўныя.. У сваю чаргу кніжныя звычайна класіфікуюцца па іх прыналежнасці да таго ці іншага функцыянальнага стылю: навуковага, дзелавога, публіцыстычнага, мастацкага. Размоўныя сродкі пераважна выкарыстоўваюцца ў размоўна-бытавой сферы. Сюды ж прымыкаюць сродкі прастамоўныя і некаторыя нелітаратурныя (вульгарызмы).

3. Экспрэсіўную. Экспрэсіўная лексіка не толькі называе прадмет або з’яву, але і выклікае іх наглядна-пачуццёвае ўспрыманне: *вэрхал, знішчыць, гармідар, сігануць, халупа.*

4. Эмацыянальную. Эмацыянальнай з’яўляецца такая частка лексікі, якая выражае адносіны да аб’екта размовы. Гэта могуць быць розныя эмоцыі – любоў, пяшчотнасць, адабрэнне, асуджэнне і г.д. (*брыдкі, жэўжык, жмінда, краса, плявузгаць).*

У сувязі з тым, што эмацыянальнасць і экспрэсіўнасць суадносяцца як відавое і радавое і вельмі часта сумяшчаюцца ў семантыцы аднаго слова, іх звычайна аб’ядноўваюць, называючы адценне эмацыянальна-экспрэсіўным.

Аб’ядноўваючы блізкія па экспрэсіі словы ў лексічныя групы, можна вылучыць:

а) словы, якія выражаюць станоўчую ацэнку паняццяў – словы высокія, ласкальныя, часткова жартаўлівыя.

б) словы, якія выражаюць адмоўную ацэнку – іранічныя, неадабральныя, лаянкавыя і г.д. Эмацыянальна-экспрэсіўная афарбоўка ярка праяўляецца пры супастаўленні сінонімаў (верх – вяршыня – макаўка).

Эмацыянальна-экспрэсіўныя словы размяркоўваюцца паміж кніжнай, размоўнай і прастамоўнай лексікай.

**3 Функцыянальныя стылі**

*Афіцыйна-дзелавы стыль.* Афіцыйна-дзелавы стыль абслугоўвае сферу прававых адносін – заканадаўства і справаводства. У яго складзе выдзяляюцца падстылі: а) уласна заканадаўчы (закон, указ, заканадаўчы акт), б) адміністрацыйна-канцылярскі (акт, распараджэнне, загад, дзелавыя паперы: заява, характарыстыка, распіска, аўтабіяграфія), в) дыпламатычны (нота, мемарандум, канвенцыя).

Афіцыйна-дзелавы стыль рэалізуецца амаль выключна ў пісьмовай форме, вуснымі могуць быць такія яго жанры, як даклады на дзелавых нарадах, выступленні на пасяджэннях, службовы дыялог. У дзелавой мове рэалізуецца дзве функцыі мовы – інфармацыйная (паведамленне) і валюнтатыўная (загад).

Адметнай рысай афіцыйна-дзелавога стылю з’яўляецца высокая ступень стандартызацыі, якая закранае, як форму дакумента, так і моўныя сродкі; індывідуальна-аўтарскія сродкі зведзены да мінімуму. Для стылю характэрна сцісласць, кампактнасць выкладання, частая абавязковасць формы. Для дзелавых тэкстаў уласцівы частыя паўторы адных і тых жа паняццяў. Стыль вызначаецца стылістычнай аднароднасцю і строгасцю, аб’ектыўнасцю, адсутнасцю эмацыянальнасці, суб’ектыўнай ацэначнасці і размоўнасці. Істотнай рысай лексікі данага стылю з’яўляецца яе замкнёнасць, шырокае выкарыстанне так званых канцылярскіх штампаў (канцылярызмаў, моўных штампаў).

*Канцылярызмам* прынята называць такую лексіка-фразеалагічную адзінку, якая ўзнаўляецца ў афіцыйна-дзелавым стылі і абазначае часта паўтаральныя сітуацыі або распаўсюджаныя паняцці. Моўныя штампы – словы і выразы з аслабленым лексічным значэннем і сцёртай экспрэсіўнасцю. У дачыненні да афіцыйна-дзелавога стылю канцылярызмы разглядаюцца як неабходная прыналежнасць. Тут яны ўжываюцца з мэтай лагічнага і тэрміналагічнага ўдакладнення, надаюць мове катэгарычнасць, недвухсэнсоўнасць, афіцыйнасць, робяць мову эканомнай. Акрэсленасць, лаканізм такіх выразаў у дзелавой перапісцы дапамагае хутка і дакладна перадаваць і ўспрымаць неабходную інфармацыю (*дырэктару фабрыкі спадару …; дзякуем за своечасовы адказ і г.д.*). Аднак ужыванне канцылярызмаў у іншых стылях павінна быць абмежавана, толькі ў пэўных эстэтычных мэтах. Дрэнна гучыць фраза з публіцыстычнага тэксту: *Добрае мы арганізавалі мерапрыемства – расклалі вогнішча, пелі песні, танцавалі.*  Гэта сведчанне нізкай культуры аўтара. Дрэннае ўражанне пакідаюць і няўдала складзеныя дакументы.

На лексічным узроўні вылучаюцца спецыфічныя для афіцыйна-дзелавога стылю тэматычныя групы:

1. Назвы асоб па іх функцыі ў афіцыйна-дзелавых адносінах: *ісцец, сведка, арандатар.*

2. Назвы дакументаў: *загад, паведамленне, тэлефанаграма*.

3. Абазначэнні частак дакумента, разнастайных дзеянняў асоб, службовых працэдур па ўзгадненню і зацвярджэнню: *парадак дня, прысутнічалі, не пярэчу.*

4. Словы-канцылярызмы, што па-за межамі афіцыйна-дзелавога стылю не ўжываюцца: *вышэйпамянёны, ніжэйпададзены, прад’віцель.*

5. Архаічная, устарэлая лексіка, якая актыўна ўжываецца ў дыпламатычных зносінах: *Яго правасхадзіцэльства, Яго Высокасць, пані.*

Сярод марфалагічных асаблівасцей адзначаецца высокая частотнасць іменных часцін мовы, перш за ўсё назоўнікаў. Яны могуць уваходзіць ва ўстойлівыя спалучэнні (*размеркаванне абавязкаў, уручэнне ўзнагарод*), ужываюцца з прэфіксам  **не-**: *незварот, невыкананне.* Назоўнікі, якія абазначаюць пасаду ці званне, звычайна выкарыстоўваюцца ў форме мужчынскага роду: *доктар філ. навук Пятрова, фельчар Іванова.* Часта ўжываюцца складаныя адыменныя прыназоўнікі: *у мэтах, у адпаведнасці.* Нярэдкія выпадкі выкарыстання дзеясловаў залежнага стану.

Афіцыйна-дзелавы стыль вылучаецца пашыранасцю інфінітываў. Гэта звязана з мэтавай устаноўкай большасці дакументаў. Рэдка выкарыстоўваюцца выклічнікі, займеннікі 1 і 2 асоб, асабовыя дзеясловы (1 і 2 асобы).

Сінтаксіс характарызуецца кніжнасцю, строгасцю. Сказы поўныя, апавядальныя, двухсастаўныя. Пашыраны складаныя канструкцыі, таму што просты сказ не можа ў поўным аб’ёме адлюстраваць паслядоўнасць фактаў. Парадак слоў прамы. Сказы характарызуюцца таксама наяўнасцю аднародных членаў, адасобленых груп, пабочных і ўстаўных канструкцый.

Такім чынам, афіцыйна-дзелавы стыль абслугоўвае ў грамадстве сферу афіцыйных зносін. Ён уяўляе сабой замкнёную сістэму моўных сродкаў, якія выконваюць дзве асноўныя функцыі – інфармацыі і ўздзеяння.

***Навуковы стыль*** – сістэма моўных сродкаў, прызначаная для перадачы і захоўвання навуковых ведаў. Ён падзяляецца на тры падстылі:

а) уласна навуковы;

б) навукова-вучэбны;

в) навукова-папулярны.

Гэта мова артыкулаў, манаграфій, дысертацый. Рэалізуецца навуковы стыль пераважна ў пісьмовай форме. У вусным маўленні навуковага стылю адчуваецца ўплыў з боку кніжна-пісьмовага маўлення: яно характарызуецца манатоннасцю, слабай выразнасцю.

Сфера навуковых зносін адрозніваецца тым, што мэтай яе з’яўляецца найбольш дакладнае, лагічнае і адназначнае выражэнне думкі. Думка тут строга аргументаваная, ход лагічных разважанняў асабліва акцэнтуецца. Самымі спецыфічнымі рысамі з’яўляецца адцягнена-абагуленасць і падкрэсленая лагічнасць. Тыповымі для навуковага маўлення з’яўляецца сэнсавая дакладнасць (адназначнасць), адсутнасць вобразнасці, аб’ектыўнасць выкладання, некаторая яго строгасць. Дакладнасць навуковага маўлення прадугледжвае адсутнасць сэнсавых разыходжанняў паміж словам і абазначаемым ім паняццем.

Адцягнена абагулены характар маўлення падкрэсліваецца і спецыяльнымі лексічнымі адзінкамі (звычайна, рэгулярна, усякі, кожны), і граматычнымі сродкамі: няпэўна-асабовымі сказамі, залежнымі канструкцыямі: *намі зроблена, прыклады разглядалія.* У навуковых тэкстах не ўжываецца форма 1 асобы займенніка. Распаўсюджаны іншамоўныя карані, прыстаўкі, суфіксы.

Іншы раз навуковы тэкст дазваляе некаторую вобразнасць, у ім сустракаюцца параўнанні, як адна з форм лагічнага мыслення, метафары (часцей сцёртыя: хларыд разлагаецца). Фразеалогія навуковага стылю значна абмежавана ў сваіх рэсурсах і экспрэсіўных магчымасцях. Рэдка выкарыстоўваюцца ідыёмы, прыказкі, крылатыя словы. Шырока распаўсюджаны ўстойлівыя спалучэнні тэрміналагічнага характару: *удзельная вага, глухі гук.*

Адцягненасцю і абагуленасцю навуковай мовы тлумачыцца шырокае ўжыванне назоўнікаў ніякага роду з абстрактным значэннем, устойлівых зваротаў з аддзеяслоўнымі назоўнікамі (рабіць ўплыў), а таксама счапленняў роднага склону Увогуле навуковай мове ўласцівы іменны характар. Адной з асаблівасцей навуковага стылю з’яўляецца, шматкратны паўтор “агульнанавуковых слоў”: *абазначаюць, вызначаюць, мець, называцца*.

Дакладнасць, грунтоўнасць апісання прадметаў, іх класіфікацыя патрабуе выкарыстання сказаў з аднароднымі членамі і абагуленымі словамі, з дзеепрыметнікавымі і дзеепрыслоўнымі зваротамі. Часта выкарыстоўваюцца складаныя адыменныя прыназоўнікі, пабочныя словы. У навуковым тэксце амаль не сустракаюцца клічныя і пытальныя сказы. Комплекс моўных сродкаў навуковай мовы вызначаецца адноснай устойлівасцю. Сінтаксіс вызначаецца шматкампанентнымі складанымі сказамі злучнікавага злучэння, а таксама складанымі сінтаксічнымі канструкцыямі.

Характэрнай рысай навуковага стылю з’яўляецца шырокае выкарыстанне тэрмінаў. Пад тэрмінам разумеецца слова або словазлучэнне, якое дакладна абазначае спецыяльнае паняцце са сферы вытворчасці, навукі, культуры. Любы тэрмін павінен мець абмежаваны, дакладна акрэслены змест. Гэты змест уласцівы тэрміну незалежна ад кантэксту. Сінанімія тэрмінаў -- з’ява непажаданая, бо сведчыць, што працэс станаўлення тэрміна яшчэ не закончыўся. Антанімія, наадварот, шырока выкарыстоўваецца ў навуковым маўленні. Гэта звязана з паняццем сістэмнасці: з’явы існуюць, таму што супрацьпастаўляюцца, з’ява не мае супрацьпастаўлення -- значыць, няма і самой з’явы. Тэрміны бываюць агульнамоўныя і вузкаспецыяльныя. Спосабы ўтварэння тэрміна розныя: афіксацыя (лістаж), складанне (нафтапровад), часта выкарыстоўваюцца іншамоўныя элементы. Аднак ужыванне тэрмінаў не павінна быць празмерным, каб навуковыя творы павінны быць зразумелымі для адпаведна падрыхтаванага чытача, каб выклад навуковага тэксту не выклікаў дадатковых цяжкасцей.

У навуковым стылі стылеўтвараючыя рысы вар’іруюцца ў залежнасці ад жанравых разнавіднасцей, а таксама прыналежнасці тэксту да розных навук. Так, фармалізацыя выкладу, характэрная для фізіка-матэматычных даследаванняў, недапушчальная ў літаратуразнаўчых і гістарычных тэкстах. У палемічных артыкулах выкарыстоўваюцца вобразныя сродкі, элементы размоўна-эмацыянальнай лексікі, экспрэсіўнага сінтаксісу, аднак яны займаюць другаснае становішча ў адносінах да лагічнай інфармацыі і садзейнічаюць лепшаму яе ўспрыманню.

***Публіцыстычны стыль*** – сістэма моўных сродкаў, прызначаная для абслугоўвання шырокай сферы грамадскіх зносін: палітыка-ідэалагічную, грамадска-эканамічную, культурную, спартыўную і г.д. Публіцыстычны стыль рэалізуецца ў пісьмовай і вуснай формах, якія цесна ўзаемадзейнічаюць і збліжаюцця (на радыё дыктары чытаюць надрукаваны тэкст). Асноўныя функцыі гэтага стылю – паведамлення і ўздзеяння. У публічыстычным стылі выдзяляюць наступныя падстылі:

а) газетна-публіцыстычны стыль;

б) агітацыйны;

в) масава-палітычны;

г) палітыка-ідэалагічны.

У газетна-публіцыстычным падстылі ўздзеянне, перакананне выступаюць як галоўная функцыя мовы, прычым уздзеянне мае канцэнтраваны, падкрэслена агітацыйны характар. Таму выкарыстанне моўных сродкаў у газеце вызначаецца ў значнай меры іх сацыяльна-ацэначнымі якасцямі і магчымасцямі з пункту гледжання эфектыўнага ўздзеяння на масавую аўдыторыю.

Да асноўных рыс публіцыстычнага стылю адносяць:

1. Эканомія моўных сродкаў, лаканічнасць выкладання пры інфарматыўнай насычанасці.

2. Адбор моўных сродкаў з устаноўкай на іх даходлівасць. Асновай лексікі з’яўляецца нейтральная і кніжная. Значную яе частку складае грамадска-палітычная, а таксама разнастайныя тэрміны, якія часта пераасэнсоўваюцца для патрэб публіцыстыкі (*манеўры дыпламатыі, сяброўская атмасфера*).

3. Выкарыстанне моўных стэрэатыпаў, клішэ. Гэта спрыяе эканоміі намаганняў і часу, з’яўляецца палёгкай для камунікацыі. Аднак іншы раз клішэ пераўтвараюцца ў штампы і губляюць сваю першапачатковую вобразнасць (*працаўнікі палёў, людзі ў белых халатах, белае золата*). Асноўнай прычынай пераўтварэння сродкаў у клішэ з’яўляецца стандартызацыя, частая паўтараемасць вобразнага сродку з-за недастатковай маўленчай культуры журналістаў (*пастаянная прапіска*).

4. Жанравая разнастайнасць і звязаная з гэтым разнастайнасць стылістычнага выкарыстання моўных сродкаў: мнагазначнасці слова, эмацыянальна-экспрэсіўнай лексікі, рэсурсаў словаўтварэння (аўтарскія неалагізмы).

5. Сумяшчэнне рыс публіцыстычнага стылю з рысамі іншых стыляў (навуковым, афіцыйна-дзелавым, мастацкім, размоўным).

6. Выкарыстанне вобразна-выяўленчых сродкаў мовы, у прыватнасці сродкаў стылістычнага сінтаксісу (рытарычнае пытанне, паралелізм будовы, паўторы, інерсія). Шырокае ўжыванне ў ім ацэначных слоў, прыказак, прымавак, афарызмаў.

Паколькі публіцыстычнае маўленне звернута да шматлікай аўдыторыяй, яно павінна быць правільным, у ім не павінна быць дыялектызмаў, вузкаспецыяльных тэрмінаў, вялікай колькасці запазычаных слоў.

Марфалогія публіцыстычнага стылю не дае яркіх узораў стылістычнай замацаванасці. У ім шырока выракыстоўваюцца аддзеяслоўныя назоўнікі, іншамоўныя суфіксы. Прыватнай асаблівасцю публіцыстычнага стылю з’яўляецца выкарыстанне назоўнікаў у форме множнага ліку, якія не абазначаюць колькасць: *пошукі*, *перагаворы*, *улады,* часта выкарыстоўваюцца інфінітывы, дзеясловы загаднага ладу.

Сінтаксіс, у асноўным кніжны, са складанымі разгорнутымі канструкцыямі, іншы раз выкарыстоўваюцца элементы размоўнага сінтаксісу – эліпсіс – бездзеяслоўныя фразы: *Наш дэвіз – якасць.* Часта сустракаюцца намінатыўныя сказы, далучальныя канструкцыі, парцэляцыя, якая заключаецца ў чляненні сказаў, пры якой змест выказвання рэалізуецца не ў адной, а ў другой ці некалькіх інтанацыйна-сэнсавых маўленчых адзінках, размешчаных адна за другой пасля паўзы: *Пасля абеду прыйшлі госці. Нечаканыя. Незапрошаныя.*

***Стыль мастацкай літаратуры.***  Мастацкі стыль абслугоўвае духоўную сферу жыцця грамадства, яго функцыя – эстэтычнае ўздзеянне на чытача праз мастацкія вобразы. Надзвычай складаным з’яўляецца пытанне аб вылучэнні лексікі, уласцівай для мастацкага стылю. У творах мастацкай літаратуры, разнастайнай у жанравых і тэматычных адносінах, выкарыстоўваюцца словы розных разрадаў і вызначыць сярод іх такія, што маюць своеасаблівую літаратурна-мастацкую афарбоўку, вельмі цяжка. Галоўная асаблівасць літаратурна-мастацкага стылю заключаецца ў тым, што ён, рэалізуючы функцыю ўздзеяння, выкарыстоўвае ўсе сродкі агульнанароднай мовы, калі гэта стылістычна апраўдана: усе пласты лексікі ва ўсёй разнастайнасці яе семантыкі, экспрэсіўных і функцыянальна-стылістычных адценняў (ад прастамоўя да высокай кніжнай), з усімі яе значэннямі – прамымі і пераноснымі, усю фразеалогію, амаль усе сродкі граматыкі і перш за ўсё – вялікую разнастайнасць сінтаксічных канструкцый, тыпаў сказаў. Пярэстасць моўных сродкаў у мастацкай літаратуры адчуваецца толькі ў тым выпадку, калі іх ужыванне немэтазгодна.

У літаратурна-мастацкім стылі выкарыстоўваюцца разнастайныя сродкі і нават цэлыя фрагменты іншых стыляў (навуковага, афіцыйна-дзелавога, публіцыстычнага), таму ён як бы ўбірае ў сябе шматвобразную гаму розных стылёвых афарбовак. Асабліва шырока прадстаўлены ў мастацкім стылі размоўны стыль, што абумоўлена самой структурай мастацкіх твораў, які шырока ўключае ў сябе форму дыялога, маналога і сказа. У мастацкім маўленні наглядаецца шырокая метафарычнасць, вобразнасць адзінак розных моўных узроўняў, выкарыстоўваюцца багатыя магчымасці сінанімікі, мнагазначнасці. Усе сродкі, у тым ліку нейтральныя, прызначаны служыць выражэнню сістэмы вобразаў, паэтычнай думкі мастака.

Мова мастацкай літаратуры як частка агульналітаратурнай мовы выходзіць за яе межы, адлюстроўваючы нелітаратурныя лексічныя элементы. Так, для стварэння мясцовага каларыту, моўнай характарыстыкі персанажаў, дасягнення экспрэсіі ў мастацкім стылі шырока выкарыстоўваюцца прафесіяналізмы, дыялектызмы, прастамоўная лексіка. Выкарыстанне нелітаратурных моўных сродкаў з’яўляецца функцыянальна абумоўленым і матываваным, стылістычна апраўданым. Аўтар выкарыстоўвае і патэнцыяльныя магчымасці мовы і стварае словы, якіх няма ў сучаснай мове, -- неалагізмы і аказіяналізмы.

Побач з магчымасцю і дапушчальнасцю выхаду за нормы і межы літаратурнай мовы (у асноўным у сферы лексікі і словаўтварэння), мова мастацкай літаратуры вылучаецца і строгай нарматыўнасцю, якая заключаецца ў патрабаванні высокай дакладнасці, дасканалай адабранасці слова, высокай пісьменнасці.

Мова мастацкай літаратуры – гэта мова мастацтва слова, галоўнай функцыяй якой з’яўляецца функцыя эстэтычная, хоць і камунікатыўная функцыя праяўляецца тут у поўнай меры. Мова мастацкай літаратуры аказвае вялікі ўплыў на развіццё літаратурнай мовы.

Такім чынам, найбольш важнымі асаблівасцямі літаратурна-мастацкага стылю выступаюць экспрэсіўнасць, эмацыянальнасць і вобразнасць. Гэтым тлумачыцца шырокае выкарыстанне ў мастацкім маўленні разнастайных вобразна-выяўленчых адзінак, якія павышаюць яго дзейснасць, дазваляюць падкрэсліваць своеасаблівасць прадметаў, выразіць індывідуальную, суб’ектыўную ацэнку, што адпавядае задачам паведамлення. Адзінкі, якія заснаваны на пераносным ужыванні, маюць агульную назву тропаў Уласна мастацкім лексічным сродкам з’яўляюцца паэтызмы, якім уласціва адценне ўрачыстасці, узнесласці, лірычнасці, хоць сустракаюцца яны не так і часта.

Эстэтычнай функцыяй і эстэтычнай матываванасцю мовы мастацкай літаратуры тлумачыцца і іншая норма мастацкай мовы, якая ставіць яе ў асаблівае становішча ў адносінах да іншых функцыянальных стыляў. Гэта недапушчальнасць стандарта, шаблона ў мове.

Такім чынам, асаблівасць мовы мастацкага стылю складаюць:

1. Адзінства камунікатыўнай і эстэтычных функцый.
2. Шматстылёвасць, г.зн. магчымасць уключэння элементаў іншых стыляў, а таксама вялікая разнастайнасць стыляў – індывідуальных, стыляў літаратурных школ і напрамкаў.
3. Шырокае выкарыстанне вобразна-выяўленчых сродкаў.
4. Праяўленне творчай індывідуальнасці аўтара.

Не ўсе названыя рысы з’яўляюцца спецыфічнай прыналежнасцю мастацкага стылю. Толькі эстэтычная функцыя поўнасцю належыць яму, астатнія ў большай ці меншай ступені сустракаюцца ў іншых стылях.

***Размоўна-бытавы стыль.*** Размоўны стыль звязаны з выкананнем функцыі зносін. Ён самы распаўсюджаны з усіх функцыянальных стыляў, таму што абслугоўвае сферу бытавых зносін і выступае звычайна ў вуснай форме.

Вылучаюць два падстылі: размоўна-афіцыйны і ўласна размоўна-бытавы. Асаблівасцямі стылю выступаюць адсутнасць папярэдняга выказвання, а значыць папярэдняга адбору матэрыялу, натуральнасць, няпоўнаафармленасць структур, паўторы, устаўкі; тэндэнцыя да скарачэння маўлення, высокая ступень стандартызацыі і праяўленне індывідуальных рыс маўлення. Нормы свядома не ўстанаўліваюцца і не рэгламентуюцца.

Уласцівая размоўнай мове эканомія маўленчых сродкаў спараджаецца ўмовамі непасрэднай гутаркі, калі частка слоўнай інфармацыі замяняецца жэстамі, мімікай, асаблівай інтанацыяй: *Та-а-к. Спра-а-авы,* а таксама ўмовамі, у якіх адбываецца маўленне.

Супрацьлеглая якасць размоўнага маўлення – лішак, г.зн. поўнае або частковае паўтарэнне паведамленняў, выкарыстанне неэканомных сродкаў перадачы інфармацыі, якое ўзнікае як вынік непадрыхтаванасці.

Умовы зносін выяўляюць і такія супярэчлівыя рысы размоўнага маўлення, як высокая ступень стандартызацыі мовы, з аднаго боку, і праяўленне індывідуальных рысаў гаворачага – з другога.

Размоўнае маўлене служыць не толькі мэтам паведамлення, але і мэтам уздзеяння. Гэтая двухнакіраванасць выяўляе такія якасці размоўнага маўлення, як а) экспрэсіўнасць і эмацыянальнасць;

б) нагляднасць і вобразнасць;

в) сінанімічнае багацце, хоць ужыванне сінонімаў у размоўным стылі мае сваю спецыфіку. У звычайным паўсядзённым маўленні няма магчымасці надаваць належную ўвагу якасці маўлення – разнастаіць яго, ліквідаваць паўторы. Аднак імкненне да гэтага ёсць: *Ты ўсё-такі вырашыла паступаць? – Так, надумала.*

г) выкарыстанне вобразна-выяўленчых сродкаў (гіпербалы, літоты, параўнанні і г.д.).

Да лексічных асаблівасцей размоўнага стылю адносяць:

а) ужыванне размоўных слоў, якія надаюць маўленню адценне неафіцыйнасці, натуральнасці, фамільярнасці, але не грубасці,

б) ужыванне семантычна ‘спустошаных’ слоў: *справа, штука, рэч, гісторыя; такі, што аж*  -- у значэнні прыкметы і г.д.;

в) своеасаблівае спалучэнне прыметнікаў і прыслоўяў з назоўнікамі і дзеясловамі, у складзе якіх прыметнікі і прыслоўі набываюць гутарковае эмацыянальнае адценне: *здаровы камень, сімпатычны касцюм, страшэнна падабаецца;*

г) ужыванне слоў-паразітаў: *вось, ну, значыць, гэта самае;*

д) ужыванне субстантывіраваных назваў, што з’явіліся ў выніку выдзялення прыметнікаў з адпаведных словазлучэнняў са значэннем асобы: *вясковыя, гарадскія;*

е) ужыванне ўсечаных назваў: *дыплом* (дыпломная работа).

ж) ужыванне прастамоўнай лексікі, іншы раз нават грубай, вульгарнай.

У размоўным стылі часта выкарыстоўваюцца дыялектызмы, прафесіяналізмы, фразеалагізмы.

Марфалагічную спецыфіку размоўнага стылю складаюць:

большая лексічная напоўненасць займеннікаў: *Не, мне не гэту* (жэст), *а вунь тую* (жэст);

вялікая частотнасць ужывання дзеясловаў. Размоўны стыль – самы ‘дзеяслоўны’ з усіх стыляў;

малая ўжывальнасць дзеепрыметнікаў цяперашняга часу і дзеепрыслоўяў;

больш частае ўжыванне назоўнага і вінавальнага склонаў (самы рэдкаўжывальны – давальны);

больш частае ўжыванне слоў катэгорыі стану.

Агульнай стылістычнай прыкметай размоўнага сінтаксісу з’яўляецца непаўнаструктурнасць, г.зн. адсутнасць слоўнага выражэння тых ці іншых членаў, неабходных ў граматычных ці семантычных адносінах.Эліпсіс размоўнай канструкцыі можа быць двух відаў: а) вузкасітуацыйны, які абумоўлены толькі дадзенай сітуацыяй; б) тыпізаваны, які зразумелы па-за пэўнымі зносінамі: *даўленне (высокае, нізкае); дэкрэтны (адпачынак).*

Сінтаксіс размоўнага стылю характарызуецца таксама наяўнасцю слоў-зваротаў, слоў-сказаў, пабочных слоў, далучальных канструкцый, парушэннем форм сінтаксічнай сувязі паміж часткамі выказвання. У размоўным стылі пераважаюць простыя сказы, часта выкарыстоўваюцца пытальныя і клічныя сказы.

Акрамя таго, у размоўным стылі ўжываюцца сказы, якія цяжка аднесці да якога-небудзь тыпу па існуючай класіфікацыі: *А ты дзе быў, я табе званіла?* У адно цэлае могуць аб’ядноўвацца некалькі выказванняў, якія не маюць выразнай семантычнай сувязі. Сувязь паміж такімі выказваннямі ўзнаўляецца з сітуацыі: *Ты нічога не купіла, я паеду?* = Калі не купіла нічога, то я паеду і куплю.

Такім чынам, спецыфічныя рысы размоўнага сінтаксісу абумоўлены такімі рысамі размоўна-бытавога стылю, як спантаннасць, дыялагічнасць, пераважнае выкарыстанне вуснай формы, сітуацыйнасць. З дзеянне гэтых умоў вынікае асноўная ўласцівасць размоўнага сінтаксісу – вялікая колькасць няпоўных (эліптычных) сказаў і скарочаных словазлучэнняў.

Словы з іншых стыляў інтэнсіўна ўцягваюцца ў размоўна-бытавы стыль (тэрміны, канцылярызмы). У сваю чаргу ўплыў размоўна-бытавога стылю на публіцыстычны стыль і мову мастацкай літаратуры даволі вялікі. У размоўным стылі не заўсёды вытрымліваюцца правільнасць, дакладнасць, лагічнасць, чысціня, дарэчнасць выказвання.

**Тэма 3 Камунікатыўныя якасці. Правільнасць маўлення**

1. Паняцце нормы. Тыпы нормы
2. Арфаэпічныя нормы
3. Акцэнталагічныя нормы

Як ужо адзначалася, цэнтральнымі паняццямі культуры маўлення з’яўляюцца паняцці літаратурнай нормы і яе варыянтаў, нармалізацыі і нарматыўнасці мовы.

Норма – найбольш пашыранае і агульнапрынятае выкарыстанне моўных сродкаў, якое стала ўзорным і таму заканадаўча замацаваным у выглядзе правіл, рэгламентацый. Нормы беларускай літаратурнай мовы – гэта прынятыя ў грамадска-маўленчай практыцы адукаваных людзей правілы ўзорнага вымаўлення і напісання, словаўтварэння і словаўжывання.

*Нарматыўнасць* выяўляецца ў мове у двайным плане: нарматыўнасць як сукупнасць лексем, словаформ, моўных канструкцый, якія рэальна выкарыстоўваюцца ў мове, і нарматыўнасць як сукупнасць тэндэнцый адбору і тэндэнцый выкарыстання моўных сродкаў.

Для таго, каб прызнаць тую ці іншую з’яву нарматыўнай, неабходны наступныя ўмовы:

а) рэгулярная ўжывальнасць дадзенага спосабу выражэння;

б) адпаведнасць гэтага спосабу выражэння магчымасцям сістэмы літаратурнай мовы (з улікам яе гістарычнай перабудовы);

в) грамадскае адабрэнне рэгулярна ўзнаўляльнага спосабу выражэння.

Прыведзеныя азначэнні тычацца моўнай нормы. Аднак калі мы прызнаём суадносіны мова – маўленне, то неабходна гаварыць і аб маўленчай норме. Паняцце маўленчай нормы цесна звязана з паняццем функцыянальнага стылю. Калі моўныя нормы адзіныя для літаратурнай мовы ў цэлым, яны аб’ядноўваюць ўсе нарматыўныя адзінкі незалежна ад спецыфікі іх функцыянавання, то маўленчыя нормы ўстанаўліваюць заканамернасці ўжывання моўных сродкаў у тым ці іншым стылі і яго разнавіднасцях (прыназоўнік аб – пра).

Т.ч. у паняцце стабільнасці нормы ўваходзяць такія прыкметы, як устойлівасць, традыцыйнасць, пэўнае абмежаванне магчымых варыянтаў, тэрытарыяльнае адзінства. Аднак норму не трэба механічна выводзіць з моўнай эвалюцыі. Л.І. Скварцоў увёў паняцце дынамічнай нормы, уключыўшы ў яго і прыкмету патэнцыяльных магчымасцей рэалізацыі мовы. Дынамічная тэорыя нормы, абапіраючыся на патрабаванне адноснай устойлівасці, сумяшчае ў сабе і ўлік прадуктыўных і не залежачых ад волі гаворачых тэндэнцый развіцця мовы, і беражлівыя адносіны да тых маўленчых навыкаў, якія былі атрыманы ад папярэдніх пакаленняў. Улічваючы гэта, норма – значна дыферэнцыраваны комплекс моўных сродкаў, які дазваляе захаванне варыянтаў і сінанімічных спосабаў выражэння. Варыятыўнасць моўных сродкаў забяспечвае функцыянальна-стылістычную дыферэнцыяцыю літаратурнай мовы.

Норма неаднародная па саставу ўваходзячых у яе прыкмет. Ядро літаратурнай нормы складаюць стылістычна нейтральныя (найбольш ужывальныя) моўныя з’явы, перыферыю – з’явы архаічныя і новыя, тэрытарыяльна і функцыянальна адзначаныя, але якія ўваходзяць у рамкі літаратурнай нормы.

Вялікая роля ў выпрацоўцы літаратурнай нормы належыць лепшым прадстаўнікам культуры, вучоным-філолагам. Дыялекты, прафесійная мова, жаргоны знаходзяцца па-за межамі літаратурнай мовы, аднак могуць істотна ўплываць на норму.

Моўная норма – катэгорыя гістарычная, адносна ўстойлівая і адначасова зменлівая. Яна не з’яўляецца пастаяннай, яна змяняецца, удасканальваецца, развіваецца, мае варыянты.

Аднак змены павінны адпавядаць агульным заканамернасцям моўнай сістэмы, тэндэнцыям яе развіцця. Афіцыйнаму замацаванню змен моўнай нормы звычайна папярэднічае перыяд варыянтнасці. *Варыянты* – гэта разнавіднасці адной і той жа моўнай адзінкі, якія валодаюць аднолькавым значэннем, але адрозніваюцца па форме (*дзіця-дзіцё; у адрас – на адрас).* Варыянты існуюць на ўсіх моўных узроўнях (арфаэпічных, акцэнталагічных, марфалагічных, лексічных).

Працэс змены норм адбываецца наступным чынам. Новае трапляе ў мову ў процівагу існуючым правілам. Яно з’яўляецца звычайна па-за межамі літаратурнага ўжывання – у прастамоўі, у прафесійным маўленні, у размоўна-бытавым і г.д. На другім этапе адбываецца паступовае збліжэнне гэтых двух з’яў, ужо пачынае ўжывацца і ў літаратурнай мове, у вуснай яе разнавіднасці. Трэці этап характарызуецца тым, што дзве з’явы ўжываюцца як варыянты нормы. Затым на чацвёртым этапе адбываецца зрух нормы: раней пазалітаратурны варыянт паступова выцясняе першапачатковы варыянт і замацоўваецца ў літаратурнай мове.

Пры выбары аднаго з магчымых варыянтаў неабходна кіравацца:

а) фактарам устойлівасці;

б)аўтарытэтам крыніцы (Істрына);

в) асабістым густам;

г) пашыранасцю.

Адрозніваюць дватыпы норм: імператыўныя і дыспазітыўныя.

Імператыўныя (г.з. строга абавязковыя) – гэта такія нормы, парушэнне якіх расцэньваецца як слабае валоданне мовай (напрыклад, парушэнне норм скланення, спражэння і пад.). Гэтыя нормы не дапускаюць варыянтаў, іншыя іх рэалізацыі разглядаюцца як неправільныя.

Дыспазітыўныя (не строга абавязковыя) нормы дапускаюць стылістычна адрозныя або нейтральныя варыянты (клавіш – клавіша, тры студэнты – трое студэнтаў).

Неабходна помніць, што побач з варыянтамі, якія дапускаюцца нормамі літаратурнай мовы, існуе і мноста адхіленняў ад норм, г.зн. маўленчых памылак. Прычыны парушэння моўных норм:

а) захаванне дыялектных асаблівасцей;

б) непаслядоўнасцю і супярэчаннямі ва ўнутранай сістэме мовы;

в) уплыў арфаграфіі;

г) недастатковае засваенне літаратурных норм беларускай мовы;

д) недастатковая падрыхтаванасць настаўнікаў;

е) уплыў рускай мовы.

Нормы захоўваюцца і змяняюцца ў залежнасці ад многіх умоў: ад уплыву кніг на грамадства, ад моўнага акружэння. З пытаннямі норм, іх варыянтнасці цесна звязаны паняцці нармалізацыі і кадыфікацыі. Часта тэрміны ‘нармалізацыя’ і ‘кадыфікацыя’ ўжываюцца як сінонімы. Аднак у даследаваннях апошніх гадоў гэтыя тэрміны размяжоўваюцца.

Нармалізацыя – комплекс праблем, якія закранаюць наступныя аспекты: а) вывучэнне праблемы азначэння і ўстаўлення нормы літаратурнай мовы; б) даследаванне ў нарматыўных мэтах моўнай практыкі ў яе адносінах да тэорыі; в) прывядзенне ў сістэму, далейшае ўдасканальванне правіл ужывання ў выпадках разыходжання тэорыі і практыкі, калі з’яўляецца неабходнасць умацавання норм літаратурнай мовы.

Тэрмін кадыфікацыя з’яўляецца больш вузкім ў параўнанні з тэрмінам нармалізацыя і выкарыстоўваецца ў выпадках, калі ідзе гаворка аб рэгістрацыі правіл у нарматыўных працах. Кадыфікаваныя нормы літаратурнай мовы – гэта нормы, якімі павінны карыстацца ўсе носьбіты мовы, любы слоўнік ёсць кадыфікаванне.

Нармалізацыя – гэта працэс станаўлення, выпрацоўкі нормы, яе апісання моваведамі. нармалізацыя ўяўляе сабой гістарычна працяглы адбор з моўных варыянтаў адзіных, найбольш ужывальных адзінак. Нармалізатарская дзейнасць знаходзіць свае выражэнне ў кадыфікацыі літаратурнай нормы – яе афіцыйным прызнанні і апісанні ў выглядзе правілаў у лінгвістычных выданнях (слоўніках, даведніках, граматыках). Т.ч., кадыфікацыя – выпрацаваны звод правілаў, які прыводзіць у сістэму нарміраваныя варыянты, ‘узаконьвае’ іх. Г.зн., тая ці іншая з’ява. перш чым стаць нормай, перажывае працэс нармалізацыі, а ў выпадку грамадскага адабрэння замацоўваецца, кадыфікуецца ў правілах, фіксуецца ў слоўніках з рэкамендацыйнымі паметамі.

Нармалізацыю беларускай мовы ў савецкі час умоўна можна разглядаць як выпрацоўку літаратурных норм на ўсіх маўленчых узроўнях да 1933 г. (“Граматыка” Б.Тарашкевіча), на працягу 1933-1957 гг і пасля 1957 г. Інакш пра гэты працэс можна гаварыць як пра працэс выпрацоўкі і стабілізацыі літаратурных норм на нацыянальнай глебе, збліжэнне выпрацаваных норм з рускамоўнымі і вызваленне норм беларускай літаратурнай мовы ад рускамоўнага ўплыву. Згаданае дае права разважаць пра рухомасць норм сучаснай беларускай літаратурнай мовы.

Такім чынам, маўленне лічыцца правільным, калі ў ім адсутнічаюць парушэнні агульнаабавязковых літаратурных норм і само яно як звязная мова адпавядае ўсім законам сучаснай беларускай мовы. Сучаснай беларускай літаратурнай мове ўласцівы арфаэпічныя, акцэнталагічныя, арфаграфічныя, пунктуацыйныя, лексічныя, словаўтваральныя, марфалагічныя, сінтаксічныя, фразеалагічныя і стылістычныя нормы.

*Арфаэпічныя нормы* **–** гэта правілы вымаўлення галосных і зычных гукаў, гукавых спалучэнняў, правілы інтанацыі. Паводле норм сучаснай беларускай арфаэпіі вельмі выразна вымаўляюцца галосныя пад націскам, а зычныя – перад галоснымі і санорнымі, г.зн. калі ягны знаходзяцца ў моцнай пазіцыі: *колас, кніга, вучань.* У іншых пазіцыях не мяняюць сваёй якасці і з’яўляюцца гукамі поўнага ўтварэння толькі ы, й, р. Усе астатнія відазмяняюцца ў большай ці меншай меры або зусім пераходзяць у іншыя гукі. Напрыклад, у спрадвечных беларускіх словах о, э не пад націскам пераходзяць у а, у пераходзіць у ў, пры змякчэнні д, т пераходзяць у дз, ц. Як і на стыку прыстаўкі з коранем у межах слова, так і на стыку слоў і словазлучэнняў у межах сказа і можа пераходзіць у ы (пасля цвёрдых зычных, акрамя г,к,х) і ў й (пасля галосных): адыграць, педі[ы]нстытут, прайграць, сястра [й] брат. Націскны пачатковы і мае пры сабе j: jіх, jімі; пасля галосных у сярэдзіне слоў і таксама вымаўляецца як jі: змяjіны, краjіны.

Вымаўленне некаторых зычных і іх спалучэнняў вельмі цесна звязана з фізіялогіяй гукаў беларускай мовы, з работай органаў маўлення беларусаў. Так, шыпячыя ж ш дж ч, губна-губны ў, вібрант р практычна не вымаўляюцца мякка, й – цвёрда, а дж дз дзь – як два гукі (вымаўленне [дэжэ], [дэзэ] не адпавядае нават дыялектнаму вымаўленню). У беларусаў г фрыкатыўны, або шчылінны, выбухным (змычным) ён бывае толькі ў запазычаных словах тыпу  *гуз, гузік, гірса* (пустазелле), *гонта* (дахавы матэрыял), *ганак, мязга* (мяккая частка дрэва), *нягеглы* і вытворных ад іх, а таксама як вынік асіміляцыі ў словах *вакзал, пакгауз.*

Губна-губныя б, п, м, ў і губна-зубныя в, ф не могуць быць мяккімі ў канцы слоў ці перад іншымі мяккімі зычнымі: *голуб, сем, кроў, аббіць;*  яны ж, як і д т г к х й р не могуць быць падоўжанымі (асабліва мяккімі падоўжанымі). Названыя шыпячыя (ж ш дж ч) перад свісцячымі з с дз ц прыпадабняюцца, і наадварот (асіміляцыя шыпячых да свісцячых, свісцячых да шыпячых): *возі[c]я, на пе[ц]ы, [ш]ытак, [ш]ыць.*  Асімілятыўная мяккасць адбываецца перад любымі мяккімі, акрамя г’, к’, х’ і толькі са свісцячымі:  *дз’веры, з’ява, ц’вік,*  але *згінуць, скінуць.*

У большасці выпадкаў д т ч к не ўжываецца з с: *гара[ц]кі, савe[ц]кі [т+c], баранаві[ц]кі [ч+с].* Не ўжываюцца разам таксама д т з ч: *дакладчык [чч], лётчык [чч],* а таксама не ўжываюцца яны і паміж сабой: *Гумбальт, Шміт.*

*ручнік яечня і разм яешня*

Зычныя з с н л дз ц ж ч ш у інтэрвакальным становішчы на месцы былых усходнеславянскіх спалучэнняў ‘мяккі зычны + ь + j’ вымаўляюцца як падоўжаныя. Л н перад мяккімі дз’ ц’ н’ й вымаўляюцца толькі як мяккія, але перад іншымі мяккімі зычнымі могуць вымаўляцца і мякка і цвёрда:  *каман’дзір, ман’цёр,* але *банкір, бензін, кансервы.*

З ХІ да ХУІ ст. беларуская мова набыла такія спецыфічныя рысы ў фанетыцы і арфаэпіі, як поўнагалоссе (*маланка, полымя*), прыстаўныя і ўстаўныя галосныя (*імхі, віхор, рубель*), чаргаванні галосных і зычных, асіміляцыя і дысіміляцыя зычных і г.д.

На арфаэпічныя нормы беларускай мовы значны ўплыў аказвае руская мова. Так, назіраюцца дзве асаблівасці ўздзеяння рускай мовы.

Першая праяўляецца ў маўленні тых асоб, якія беларускую мову вывучаюць пасля засваення рускай. У даным выпадку адбываецца атаясамліванне гукаў беларускай мовы з падобнымі гукамі рускай мовы (гэта называецца *ўяўная тоеснасць* – Рэфармацкі): ч’ д’ т’.

Другая асаблівасць уплыву рускага вымаўлення характэрна для вымаўлення асоб, якія свабодна карыстаюцца і той, і другой мовамі. У такіх выпадках парушэнні вымаўленчых норм датычацца звычайна асобных гукаў у пэўных пазіцыях: *б’jю, сем’, магу – мо[к].*

Вымаўленне заўсёды суправаджаецца пэўнай інтанацыяй. Інтанацыйныя нормы сучаснай беларускай мовы фактычна растварыліся ў акцэнталагічных, пунктуацыйных і сінтаксічных. Як сукупнасць фанетычных сродкаў, што выражаюцца ў паслядоўных зменах вышыні тону, сілы і працягласці гучання, а таксама ў зменах тэмбру голаса, інтанацыя праяўляецца пры выразным чытанні і дэкламацыі. З дапамогай інтанацыі ўстанаўліваюцца сэнсава-граматычныя разнавіднасці сувязі паміж асобнымі часткамі выказванняў, падзяляюць сказы на апавядальныя, пытальныя, пабуджальныя і клічныя, акрэсліваецца эмацыянальнасць і экспрэсіўнасць выказвання і інш. У залежнасці ад інтанацыі адрозніваецца кніжны і гутарковы, поўны і няпоўны стыль вымаўлення.

*Поўны стыль* -- выразнае вымаўленне – характэрны для маўлення дыктараў, лектараў. Тэмп такога маўлення запаволены, вымаўленне націскных і ненаціскных галосных гукаў выразнае.

*Няпоўны стыль* -- беглае вымаўленне – характарызуецца больш хуткім тэмпам, ненаціскныя галосныя і нават склады падвяргаюцца рэдукцыі, назіраецца пропуск, глытанне гукаў, складоў.

Умовай правільнага маўлення з’яўляецца прыгожае, эстэтычнае гучанне (так, напрыклад, непрыгожа гучыць нагнятанне гука р). Даныя прасодыкі – навукі аб прынцыпах і сродках члянення маўлення і злучэння яго структурных частак – паказваюць, што спецыфічная інтанацыя беларускай мовы забяспечвае ёй адметнасць у больш павольным тэмпе, мілагучнасці, вакальнасці.

*Акцэнталагічныя нормы* **–** гэта сістэма націску ў сучаснай беларускай мове. Націск – гэта вымаўленне аднаго са складоў слова з болыпай сілай і працягласцю. Пры яго дапамозе адрозніваюцца розныя словы і словаформы ў межах адной часціны мовы: *кара -- кара, рукі -- рукі*; розныя часціны мовы: *мазалі* (назоўнік)  *– мазалі* (дзеяслоў)*.* Адрозніваюць слоўны, тактавы, фразавы націскі. Асобнае месца адводзіцца лагічнаму націску як інтанацыйнаму выдзяленню важнага ў сэнсавых адносінах слова з мэтай сканцэнтраваць на ім увагу: *‘Ты ‘пойдзеш у ‘школу?*  Беларускі націск сілавы, свабодны і пераважна рухомы. Службовыя словы свайго націску не маюць. У складаных і складанаскарочаных словах, апроч асноўнага, могуць быць і дадатковыя націскі: пылаводанепранікальны. Акцэнталагічныя нормы з’яўляюцца адным з асноўных паказчыкаў маўленчай культуры чалавека (алфавіт, процэнт, портфель).

Свабодны і рухомы націск ў беларускай мове складае пэўныя цяжкасці ў працэсе навучання: націск можа мяняць свае месца: ночы – начэй. На ўзроўні акцэнталогіі існуе варыянтнасць. Варыянты забяспечваюць менш рэзкі пераход ад старой нормы да новай, а часам набываюць стылістычную маркіраванасць: *ласкавы -- ласкавы; марынованы – марынаваны, навылет – навылёт, надалей – надалей*.

Акрамя варыянтаў у межах нормы, якія фіксуюцца ў слоўніках, у маўленні адзначаюцца ненарматыўныя варыянты, што звязана з пранікненнем у літаратурную мову дыялектных варыянтаў, з уплывам акцэнталагічнай сістэмы рускай мовы, з няправільным засваеннем месца націску ў запазычаных словах, з дзеяннем законаў аналогіі ўнутры самой беларускай мовы (уплыў дыялектаў: бульбя’ны, пах’мурны, шматвя’ковы; рускай мовы: гала’ву – ‘голаву; са’мога – сама’го).

У адносінах месца націску назоўнікі вызначаюцца прыкметнай прыкметнай неаднастайнасцю. Выдзяляюцца назоўнікі з нерухомым і рухомым націскам (гром – грома; косць – касцям). Для адных слоў – усіх форм яго парадыгмы – характэрна пастаяннае, нерухомае месца націску; для другіх – рознамясцовае: у адных формах парадыгмы, напрыклад, націск на аснове (бог – бога), у другіх – на канчатку (мн.л. багі, багоў).

Пераважная большасць назоўнікаў мужчынскага роду характарызуецца нерухомым націскам, які можа замацоўвацца ці на аснове, ці на флексіі. На месца націску ўплывае наяўнасць пэўнай марфемы, у прыватнасці, суфікса ці прэфікса. Так, назоўнікі, утвораныя з дапамогай суфіксаў -ан (-ян), -ей, - ізм, -ызм, -іст, -ант, -ёр маюць, як правіла, фіксаваны націск на гэтым суфіксе: *буран, велікан, грубіян, багацей, парадыст, паланізм*. Назоўнікі, утвораныя ад дзеясловаў пры дапамозе прэфіксаў вы-, по-, под-, про- маюць фіксаваны націск на гэтым прэфіксе: *вываз, вымысел, посвіст, пропуск.*

Сярод назоўнікаў ніякага і жаночага роду вылучаюцца парушэнні нормы пад уздзеяннем аналогіі, рытму верша, мастацкай задачы: зайздрасць – зайздросць (па аналогіі з зайздросны). Сустракаюцца акцэнталагічныя варыянты, што ўзніклі пад ўплывам народных гаворак:

вачэй: воч, вочаў, вочай, вачыма, вачамі: вачмі;

плячамі, плячыма: плячмі;

дзвярамі, дзвярыма: дзвярмі;

папалішча: ‘попалішча.

Націск у назоўніках i прыметніках

Існуюць пэўныя заканамернасці пастаноўкі націску ў назоўніках.

Так, назоўнікі жаночага роду з націскным канчаткам у пачатковай форме (тыпу вад**а**, рук**а**) ва ўсіх склонах адзіночнага ліку маюць націск на канчатку: рук**а** — рук**у** (як і ад рук**і**, руц**э**, рук**о**й), вада — вад**у**, нага — наг**у**, галава — галав**у**, душа — душ**у**, зямля — зямл**ю** і г. д.

Ёсць вялікая група назоўнікаў мужчынскага роду, якія ва ўсіх склонах множнага ліку маюць націск на канчатку: адрас — адрас**ы**, адрас**о**ў, адрас**а**м і г. д.; акунь — акун**і**, акун**ё**ў, акун**я**м і г. д.; бусел — бусл**ы**, бусл**о**ў, бусл**а**м і г. д.; воўк — ваўк**і**, ваўк**о**ў, ваўк**а**м і г. д.; год — гад**ы**, гадоў, гадам і г. д.; жолуд — жалуд**ы**, жалудоў, жалудам і г. д.; заяц — зайц**ы**, зайцоў, зайцам і г. д.; звер — звяр**ы**, звяроў, звярам і г. д.; зубр — зубр**ы**, зуброў, зубрам і г. д.; капыт — капыт**ы**, капытоў, капытам і г. д.; курган — курган**ы**, курганоў, курганам і г. д.; цыган — цыган**ы**, цыганоў, цыганам і г. д.

Асабовыя назоўнікі з суфіксамі -ан-ін-(-ян-ін-), утвораныя ад назоўнікаў з націскам на канчатку маюць націск на апошнім складзе суфікса (-янін-): сям'я — сем'ян**і**н, сяло — селян**і**н.

Аднак калі ўтваральная аснова мае націск не на канчатку, то ў вытворным слове — націск на першым галосным суфікса (-анін-/-янін-): Мінск — мінч**а**нін, Гомель — гамяльч**а**нін, Кіеў — кіяўл**я**нін, Волга — валж**а**нін, Малдавія — малдав**а**нін, Хрыстос — хрысці**я**нін.

Але: грамад**а** — грамадз**я**нін, Зямля — зямл**я**нін, Рым — р**ы**млянін, Афіны — аф**і**нянін.

Часта памылкі ў пастаноўцы націску здараюцца пад уплывам іншай мовы (часцей — рускай).

Не блытайце:

|  |
| --- |
| В**у**сы сп**і**на кр**э**мень л**о**пух м**е**зенец н**о**здра р**э**мень р**э**шата  н**е**прыяцель (непрыязны чалавек) – непры**я**цель(войскі ворага)  абр**у**ч аб**у**х жых**а**р зан**я**тасць кан**о**плі нян**а**вісць цяж**а**р  асак**а** вярб**а** гваздзік**і** (адз. гвадз**і**к, м. p.!)  дзядзьк**і** (мн. лік) знах**а**р ім**я** карш**у**н крапів**а** прасцін**а** (рус. пр**о**стынь) |

Некаторыя словы ў беларускай і ў рускай мовах

маюць аднолькавы націск: белар**у**сы, славян**і**н, тав**а**рышы, укра**і**нец, цыг**а**н, стал**я**р, пр**а**дзед, прыз**ы**ў, дапрыз**ы**ўнік і інш.

Запомніце, дзе ставіцца націск у асобных запазычаных назоўніках:

азб**е**ст, алфав**і**т, аг**е**нт, аргум**е**нт, **а**ркуш, арт**ы**кул, б**а**рмен, дакум**е**нт, дыспанс**е**р, дыял**о**г, дэф**і**с, м**ы**сленне, магаз**і**н, інд**у**стрыя, інструм**е**нт, інс**у**льт, калігр**а**фія, камб**а**йнер, к**а**мбала, каўч**у**к, каўч**у**кавы, кварт**а**л, кулін**а**рыя, к**у**хар, мал**я**р, метал**у**ргія, мілім**е**тр, м**у**ляр (рус. каменщик), сантым**е**тр, палігр**а**фія, факс**і**міле, фарт**у**х, фен**о**мен, цэм**е**нт, ц**э**нтнер, эксп**е**рт.

ПРЫМЕТНІК

Пры скланенні прыметнікаў месца націску не мяняецца: жыв**ы**, жыв**о**га, жыв**о**му, жыв**ы**м, пры жыв**ы**х.

У некаторых вытворных прыметніках націск залежыць ад спосабу ўтварэння (утваральнай асновы, суфікса)

|  |  |  |
| --- | --- | --- |
| Форма слова | Месца націску | Прыклады |
| Прыналежныя з суфіксам -ін- (ын) ад назоўнікаў жаночага роду | На тым жа складзе, што і ва  ўтваральнай аснове | Ал**ё**на — Ал**ё**нін, Т**а**ня — Т**а**нін, р**ы**ба — р**ы**бін, вав**ё**рка — вав**ё**рчын |
| З суфіксам **-ев**-ад назоўнікаў | На тым жа складзе, што і ва  ўтваральнай аснове | Ал**е**нь — ал**е**невы, вось — в**о**севы, л**о**каць — л**о**кцевы, пав**е**рхня — пав**е**рхневы |
| Ступені параўнання з суфіксам -эйш-(-ейш-) | На ўтваральным суфіксе | Выс**о**кі — выш**э**йшы, гар**а**чы — гарач**э**йшы, л**ё**гкі — лягчэйшы, см**а**чны — смачн**е**йшы |
| 3 суфіксамі ацэнкі: -**ават-,** -ізн-, -эзн-, -юсеньк-, -утк-  і інш. | На ўтваральным суфіксе | Б**е**лы — белав**а**ты, бял**ю**сенькі; вял**і**кі — вял**і**зны; выс**о**кі — высач**э**зны; ціх**у**ткі, драбн**ю**ткі, малюп**а**сенькі |
| 3 памяншальным суфіксам -эньк-(-еньк-), утвораныя ад прыметнікаў з націскам на канчатку | На ўтваральным суфіксе | Малад**ы** — маладз**е**нькі; мал**ы** — мал**е**нькі; раб**ы** — раб**е**нькі; стар**ы** — стар**э**нькі |
| 3 памяншальным суфіксам -эньк-(-еньк-), утвораныя ад прыметнікаў з націскам на аснове | На тым жа складзе, што і ва ўтваральнай аснове | Ц**і**хі — ц**і**хенькі; с**і**ні —  с**і**ненькі; м**о**кры — м**о**кранькі |

Выключэнні:

\* сястра — сястрын, сестрына, сестрыно, дачка — даччын;

\*\* плячо — плечавы (націск на канчатку: пляч-о — плеч-ав-ы);

\*\*\* захоўваюць націск на ўтваральнай аснове словы акуратнейшы, выдатнейшы, галоўнейшы, магутнейшы, міласэрнейшы.

**Для некаторых прыметнікаў націск выконвае сэнсаадрознівальную ролю:**

*бацькаўскі* — 'які належыць бацьку' і *бацькоўскі* — 'які належыць бацькам';

*буйны* — 'неспакойны' і *буйны* — 'вялікі';

*выгадны* — 'карысны, прыбытковы' і *выгодны* — 'зручны';

*валавы* — 'агульны, узяты поўнасцю' і *валовы* — 'які належыць валў';

*ветраны* — 'з ветрам', 'легкадумны (пра чалавека)' і *ветраны* — 'які прыводзіцца ў дзеянне сілай ветру';

*відны* — 'вядомы, выдатны' і *відны* — 'добра асветлены';

*замкавы* — 'які адносіцца да замка' і *замковы* — 'які адносіцца да замка;

*ласкавы* — 'пяшчотны' і *ласкавы* — 'міласэрны';

*людскі* — 'чалавечны, добры' і *людскі* — 'які ўласцівы людзям';

*немы* — 'дзікі, роспачны' і *нямы* — 'пазбаўлены здольнасці гаварыць, маўклівы, ціхі';

*саляны* — 'пра кіслату' і *саляны* — 'з солі';

*суравы* — 'грубы, нябелены (пра тканіну, ніткі)' і *суровы* — 'строгі, цвёрды, непахісны';

*удалы* — 'удачны, трапны' і *удалы* — 'маладзецкі, адважны, зухаваты'.

Запомніце:

|  |  |  |
| --- | --- | --- |
| б**о**сы  в**а**раны  п**е**чаны  сл**а**бы  с**у**павы  хв**а**лісты | глін**я**ны  за**і**нелы  кам**е**нны  кух**а**рскі  мул**я**рскі  нябр**ы**дкі | бульбян**ы**  касцян**ы**  мал**ы**  стар**ы**  слыхав**ы**  сів**ы** |

ЗАЙМЕННІК

Толькі з дапамогай націску адрозніваюцца формы ўскосных склонаў азначальных займеннікаў *сам* і *самы*. Строгія заканамернасці мае націск у адмоўных (з прыстаўкай **ні-)** і няпэўных (з прыстаўкай **не-)** займенніках.

|  |  |  |
| --- | --- | --- |
| Форма слова | Месца націску | Прыклады |
| *Сам, само, сама; самі* | Ва ўсіх ускосных склонах — на канчатку | *Сам, самога, самому, самім, пры самім; сама, самой, самой, саму, самой, пры самой; самі, саміх, самім, саміх, самімі, пры саміх* |
| *Самы, самае, самая; самым* | Заўсёды на аснове | *Самы, самага, самаму, самым, пры самым; самая, самай, самай, самую, пры самай; самыя, самых, самым, самымі, пры самых* |
| *3 прыстаўкай* ***не-*** | На прыстаўцы | *Нешта, нечага, нечаму, нечым, пры нечым; нейкі, нейкага, нейкаму, нейкім, пры нейкім; нейкага, нейкіх, нейкім, нейкімі, пры нейкіх, некалькі, некалькіх, некалькім, некалькімі, пры некалькіх, нечы, нечага, нечаму...\** |
| *3 прыстаўкай* ***ні-*** | На ўтваральнай аснове або на канчатку | *Нішто, нічога, нічому, нічым, аб нічым; ніхто, нікога, нікому, нікім, аб нікім; ніякі, ніякага, ніякаму, ніякім, (пры) ніякім; нічый, нічыйго, нічыйму, нічыім, аб нічыім* |
| *3 часткамі*  ***абы-,***  ***-сьці*** | На зменнай частцы | *Абы-хто, абы-каго, абы-каму, абы-кім, пры абы-кім; абы-чый, абы-чыйго, абы-чыйму, абы-чыім, пры абы-чыім; якісьці, якогасьці, якомусьці, якісьці, пры якімсьці...* |
| *3 часткай* ***-небудзь*** | Два націскі | *Хто-небудзь, каго-небудзь...; каторы-небудзь, чый-небудзь, які-небудзь* |

* + Выключэнне: некаторы, некаторага, некатораму...

ЛІЧЭБНІК

Адрозны ад рускай мовы націск маюць лічэбнікі *адзінаццаць і чатырнаццаць*.

|  |  |  |
| --- | --- | --- |
| Форма слова | Месца націску | Прыклады |
| *Адзін, адно, адна, адны* | Ва ўсіх ускосных склонах на апошнім складзе | *Адзін, аднаго, аднаму...; адны, адных, адным...* |
| *Ад*  *адзінаццаці да дзевятнаццаці* | На складзе *-на-* | *Адзінаццаць, адзінаццаці, адзінаццаццю..., семнаццаць, семнаццаці, семнаццаццю...* |
| *Пяцьдзесят, шэсцьдзесят, семдзесят, восемдзесят* | Ва ўсіх ускосных склонах на апошнім складзе першай часткі | *Пяцідзесяці, пяццюдзесяццю...; шасцідзесяці, шасцюдзесяццю...; сямідзесяці, сямюдзесяццю...; васьмідзесяці, васьмюдзесяццю...* |
| *Ад двухсот да дзевяцісот* | Ва ўсіх ускосных склонах на другой частцы | *Двухсот, двумстам, двумастамі, двухстах, пяцісот, пяцістам, пяццюстамі...* |

Выключэнне: аднымі. \*\* Слоўнікі дапускаюць і іншы націск: шэсцьдзесят.

НАЦІСК *У ДЗЕЯСЛОВАХ I ПРЫСЛОЎЯХ*

У табліцы прыводзяцца заканамернасці пастаноўкі націску спрагальных форм дзеяслова, якія адрозніваюць беларускую мову ад рускай

|  |  |  |
| --- | --- | --- |
| Форма слова | Месца націску | Прыклады |
| 2-я асоба множнага ліку цяперашняга і будучага часу дзеясловаў I спражэння, якія ў 1-й асобе множнага ліку маюць канчатак *-ом (-ём)* | На апошнім складзе | Бераж**ом** — беражац**ё**,  б'**ём** — б'яц**ё**,  ідз**ём** — ідзяц**ё**,  прыняс**ём** — прынесяц**ё**,  рв**ём** — рвяц**ё**,  пяч**ом** — печац**ё**,  пастрыж**ом** — пастрыжац**ё** |
| Большасць дзеясловаў жаночага і ніякага роду адзіночнага і множнага ліку прошлага часу | На аснове | Б**е**гла, б**е**глі; б**і**ла, б**і**лі; в**е**зла, в**е**злі; гн**а**ла, гн**а**лі; запр**э**гла, запр**э**глі; кл**а**ла, кл**а**лі; м**е**рзла, м**е**рзлі;  **секла**, с**е**клі |

Выключэнне: был**а**, был**о**, был**і**; жыл**а**, жыл**о**, жыл**і**; магл**а**, магл**о**, магл**і**;

Ва ўсіх формах маюць націск на канчатку дзеясловы ліць, піць, пачаць, уняць, берагчы, валачы, пячы, сцерагчы.

**Запомніце:**

|  |  |  |
| --- | --- | --- |
| в**у**дзіць  в**у**зіць  г**у**шкаць  к**а**шляць  к**і**даць  л**а**таць  хл**ё**баць  б**а**лаваць | ад**о**лець  даз**і**раваць  забр**у**дзіць  за**і**нець  натр**у**дзіць  пав**е**даміць  падпар**а**дкаваць | прэміра**в**аць  разбур**ы**ць  гарт**а**ць  мільг**а**ць  ржав**е**ць  смутн**е**ць  блук**а**ць |

У сувязі з большай устойлівасцю акцэнталагічнай сістэмы прыметніка адзначаецца і больш нізкі ўзровень варыянтнасці прыметніка. ТСБМ фіксуе варыянты: доўгі – даўгі; цяжкі – цяжкі без указання на якія-небудзь размежаванні. Ненарматыўная варыянтнасць характэрна пераважна для размоўнага стылю: ‘малы, дзі’кі, цвяр’ды.

Акцэнталагічныя варыянты прыметнікаў у літаратурнай мове часам замацоўваюцца як розныя па лексічнаму значэнню: ‘ветраны ‘зветрам’ і ветра’ны ‘які прыводзіцца ў рух ветрам’; ‘немы ‘дзікі, роспачны’ і ня’мы ‘пазбаўлены магчымасці гаварыць’.

Парушэнні ў дзеясловаў звязаны з уздзеяннем дыялектных форм: адвез’ці, прывяз’ці; часта ўжываецца *ня’сеце* замест неся’це, драмае замест дрэмле або рускай мовы: вяз’ла, вяз’лі.

Няўстойлівасці акцэнталагічнай нормы спрыяе факт суіснавання паралельных пачатковых форм тыпу грэбці – грабці; везці – вязці; несці – нясці.

Слоўнік цяжкасцей:

а’бутнік, абцеру’сіць ‘цярусячы, абсыпаць’, абцеру’шыць ‘абтрэсці (снег)’, аднаак’товы, аз’бест, акно – акон і вокнаў, алка’голь, амя’ла, а’налаг, ‘аншлюс, ап’рануты, апрануць – ап’ранеш, ап’ране, ап’рануць, ап’товы, ат’рыманы, афера і *разм.* афёра, ‘бармен, бах’ча – бахча’вы, берас’цяны, ‘братавая ‘жонка брата’), ‘братанне, ‘братацца, бульбя’ны, вадзя’ны, ‘вальдшнеп, ‘весніцы, віда’вы (віда’выя паняцці), ‘відны (значны, важны) – від’ны (светлы, бачны ‘від’ное месца), ‘вусы, ‘выпадак, але вы’падкам, газапра’вод, гастра’номія, гідрапра’вод, глі’няны, грама’дзянін, ‘грубы – гру’бы (тоўсты, вялікі ‘грубое палатно’), ‘гусценькі, дага’вор, даўні’на, дзе’вяцера, дзе’сяцера, ‘дзеячы (‘дзеячы, дзеячаў), дзі’чына, ‘дыскант (высокі дзіцячы голас), дыспан’сэр, жардзя’ны, ‘жэрабя, ‘загадзя і зага’дзя, за’няць, землеўпа’радкаванне, ін’дустрыя, ін’сульт, іншапля’менны, іс’нуе, іс’нуюць, калашы’на – мн. кала’шыны, кам’байнер, ‘кашляць, ‘кветнік, ‘кірка, кры’ху, куліна’рыя, мін’даліна, ма’лы, нава’лочка, на пра’цягу, пад’садны, па’латаны, памф’лет, пасла’нец, пах’мурны, пласт – пласта’вы, пу’ловер, ‘прадзедаўскі, прыс’тупка, ‘прыяцель, ра’кушка, развян’чаны, ‘сівы, ‘скорасны (метад) - дап. скарасны, ‘слабы, сма’ляны (доп. смаля’ны) , с’піна, ‘супавы (набор) – разм. супа’вы, ‘тормазны (шлях), ты’тунь (прым. тытунёвы), тварог і твораг (руск. ‘творог і *дап.* тво’рог), укра’інскі, фе’номен, ця’жар, чайн’ая, чу’ма (прым. ‘чумны).

***Марфалагічныя нормы* –** гэта правілы формаўтварэння і словазмянення ў галіне самастойных часцін мовы. Засваенне марфалагічных норм у параўнанні з іншымі моўнымі ўзроўнямі адбываецца з меншай колькасцю парушэнняў, таму што граматычныя катэгорыі вызначаюцца большай стабільнасцю. У марфалагічнай будове мовы ёсць моцныя і слабыя нормы; першыя выконваюцца ўсімі, другія лёгка падпадаюць пад уздзеянне розных фактараў або дрэнна засвойваюцца.

Так, моцнай нормай у беларускай граматыцы з’яўляецца вызначэнне роду назоўніка, што тлумачыцца хутчэй за ўсё амаль адсутнасцю вар’іравання. Варыянтных родавых пар у беларускай мове параўнальна мала: *бярлога – бярлог, зала – зал; клавіша – клавіша; лакрыца – лакрычнік* (расліна сямейства бабовых, карэнне якой выкарыстоўваецца ў медыцыне)*; мангуста – мангуст; аблога і аблог* (‘даўно не аранае поле’)*, рэпрыза і рэпрыз, пачак і пачка, кішэнь і кішэня, шаша і шасэ, перыфраза – перыфраз; прышчэпа – прышчэп; салата – салат; таполя – топаль.*  У мове ХІХ – пач. ХХ ст. такіх назоўнікаў было значна больш: *цуд* (нарм.) *і цуда, жаваранак і жаваранка, воблака* (нарм.) *і воблак, табака* (нарм.) *і табак, сахарын – сахарына; санаторый – санаторыя; прычасць* (нарм.) *– прычасце;*

Асноўнай прычынай адхіленняў ад нормы пры вызначэнні роду назоўніка з’яўляецца ўплыў рускай мовы, чаму спрыяе тоесная фармальная абалонка слоў: *дроб, запіс, медаль, мазоль, накіп, насып, палын, перапіс, подпіс, сабака, стэп, цень, шаль, шынель, поступ, туфель, фальш, летапіс, жывапіс, рукапіс, пыл, боль* у беларускай мове мужчынскага роду, у рускай – жаночага; назоўнікі *гусь, бронха, кафля, макарона, табака, жырафа, камода, ‘пара, ухаба, цыкорыя*  у беларускай мове жаночага роду, у рускай – мужчынскага; словы *настрой, яблык, капыт* у беларускай мове мужчынскага роду, у рускай – ніякага. Назоўнікі – назвы маладых істот у беларускай мове адносяцца да ніякага роду: *качаня, цяля, парася,* у рускай – да мужчынскага: *утёнок, котёнок, теленок.*

Слабым месцам з’яўляецца вызначэнне роду запазычаных назоўнікаў. Пры аднясенні іншамоўных слоў да пэўнага роду пад ўвагу бярэцца значэнне слова. Да назоўнікаў мужчынскага роду адносяцца назоўнікі – назвы асоб мужчынскага полу і назвы жывых істот: *спецыяльны атташэ, маленькі калібры* (выключэнне: *івасі* і *цэцэ* -- жаночага роду); да назоўнікаў жаночага роду – назвы асоб жаночага полу: *пажылая ледзі, эфектная пані;* да назоўнікаў ніякага роду -- назвы неадушаўленных прадметаў: *меню, фае, журы, інтэрв’ю.* Род нескланяльных назоўнікаў – геаграфічных назваў вызначаецца па родзе агульнага назоўніка, якім можна замяніць уласнае імя: *Батумі* (горад), *Хансю* (востраў) – мужчынскі род, *Чылі* (дзяржава), Кіл*іманджара* (гара) – жаночы, *Антарыо* (возера) – ніякі род.

Род нескланяльных складанаскарочаных назоўнікаў, як правіла, вызначаецца па апорным слове словазлучэння, з якога ўтварылася абрэвіятура: *БелТА*  (беларускае тэлеграфнае *агенцтва), СП*  (сумеснае *прадпрыемтсва*) – ніякі род; *ЭВМ* (электронная вылічальная *машина*) *ААН*  (*арганізацыя* Аб’яднаных нацый) – жаночы род, *СП* (*Саюз* пісьменнікаў), *РАНА* (раённы *аддзел* народнай асветы) – мужчынскірод. Род скланяльных абрэвіятур, што заканчваюцца на зычны, вызначаецца не па сэнсе, а па структуры (нагадвае назоўнікі мужчынскага роду): ЛіМ (“Літаратура і мастацтвса”), БАМ (Байкала-Амурская магістраль) – мужчынскі род: *у апошнім ЛіМе, на далёкім БАМе.*

Як правіла, не выклікае пытанняў і вызначэнне ліку назоўнікаў. Слабым месцам тут выступаюць назоўнікі, што не паддаюцца лічэнню (абстрактныя, рэчыўныя, зборныя) і маюць форму толькі адзіночнага ці толькі множнага ліку, а таксама запазычаныя назоўнікі. Памылкі можна растлумачыць наступнымі прычынамі:

1. У выніку ўнутрымоўнай аналогіі ўжываюцца няправільныя формы множнага ліку тыпу *каменні, калоссі, карэнні,* утвораныя па аналогіі з формамі тыпу *камень – камяні.*  Але ад зборных назоўнікаў формы множнага ліку не ўтвараюцца.

2. Пад уплывам народных гаворак нават у аўтарскую мову пранікаюць памылковыя формы множнага ліку запазычаных назоўнікаў, якія ў літаратурнай мове не маюць множнага ліку, тыпу: *кіно – кіны, пальто – польты.*

3. Адзначаюцца памылкі, абумоўленыя двухмоўнай сітуацыяй, у прыватнасці, разыходжаннем лікавай прыналежнасці асобных назоўнікаў у беларускай і рускай мовах: *грудзі, дзверы, каноплі, крупы*  ў беларускай мове ўжываюцца толькі ў множным ліку, а ў рускай мове ўжываюцца або толькі ў адзіночным ліку (*конопля, крупа*) або ўжываюцца і ў адзіночным і множным ліках (*дверь, грудь*). Лексема *чарніла*  ў беларускай мове толькі адзіночнага ліку, у рускай – множнага.

Найбольш тыповым месцам аслабленай нормы ў сістэме назоўніка з’яўляецца вызначэнне склонавых канчаткаў. Тлумачыцца гэта наяўнасцю варыянтных канчаткаў у беларускай літаратурнай мове, уплывам дыялектнай мовы і няведаннем нормы.

Так, для назоўнікаў мужчынскага роду адзіночнага ліку ў родным склоне замацаваны канчаткі -а (-я), -у (-ю) у залежнасці ад лексічнага значэння.

Канчатак -а (-я) маюць назоўнікі, што абазначаюць:

асоб, жывых істот: *чалавека, брата, сябра, шчупака,* а таксама назоўнікі *тапелец, нябожчык, мярцвяк;*

канкрэтныя прадметы: *аўтобуса, агурка, медаля*;

арганізацыі, прадпрыемствы, установы: *саюза, завода, камітэта*;

спартыўныя гульні, віду спорту, танцы: *хакея, валейбола, футбола, тэніса, твіста, вальса;*

населеныя пункты, геаграфічныя назвы: *пасёлка, горада, Пінска*;

адзінкі вымярэння, адрэзкі часу: *вольта, градуса, грама, дня, тыдня*;

навуковыя тэрміны: *ромба, косінуса, назоўніка, дзеяслова* (але: *склону*).

Канчатак -у (-ю) характэрны для назоўнікаў, што абазначаюць:

зборныя прадметы: *бярэзніку, ельніку, пырніку, натоўпу, калектыву*;

рэчывы, хімічныя злучэнні, элементы: *цукру, пяску, снегу, чаю, клею,* *цэзію* (але: *хлеба, аўса*);

з’явы прыроды, стыхійныя бедствы: *ветру, дажджу, грому, агню*;

прасторавыя паняцці: *лугу, краю, шляху, усходу, небасхілу, нізу*;

абстрактныя паняцці, якасці, дзеянні, стан: *густу, гонару, розуму, болю*;

грамадскія фармацыі, навуковыя плыні, тэорыі: *капіталізму, сацыялізму, фармалізму, ідэалізму*. (Раней правапіс назоўнікаў *марксізм, камунізм, сацыялізм* патрабаваў канчатка –а).

Але правіла гэта грувасткае і патрабуе шмат намаганняў для яго запамінання. Яшчэ больш абцяжарвае яго тая акалічнасць, што іншы раз назоўнікі могуць тлумачыцца як канкрэтныя паняцці і як сукупнасць; адпаведна ў залежнасці ад семантыкі могуць быць розныя канчаткі: *апарата* телефоннага і *апарату* ўпраўлення; трэцяга *лістапада* і пара *лістападу*.

Для правільнага выбару канчатка можна выкарыстоўваць наступнае правіла: калі назоўнік можна ўжыць з колькаснымі лічэбнікамі, то неабходна пісаць канчатак –а, -я; калі такое спалучэнне немагчыма, то пішам канчатак –у, -ю. Замест колькаснага лічэбніка можна падстаўляць і часціцу паў-. У большасці выпадкаў такая падстаноўка дапамагае правільнаму выбару канчатка, але не заўсёды.

Слабым месцам з’яўляецца таксама месны склон назоўнікаў мужчынскага роду, дзе ёсць выбар канчаткаў: -е (для назоўнікаў з цвёрдай асновай, а таксама з асновай на г, х, якія чаргуюцца з з’, с’: *на стале, у саюзе, у лузе, у кажусе*), -і (назоўнікі з мяккай асновай: *у цяні, на пні, у маі*); -ы (назоўнікі з асновай на зацвярдзелы: *у шалашы, на дажджы, у гаражы*. Назоўнік *двор* у залежнасці ад лексічнага значэння ўжываецца або з канчаткам –ы: *На двары сабраліся людзі* або з –э: *На дварэ ветрана*); - у, -ю маюць назоўнікі назоўнікі з асновай на к і на г, х, якія не чаргуюцца з з’, с’: *на цвіку, у канчатку, на моху, у руху*, а таксама назоўнікі, што абазначаюць асобу чалавека: *студэнту, рэктару, госцю*. Некаторыя назоўнікі з цвёрдай асновай, што абазначаюць асобу чалавека, часам ужываюцца і з канчаткам –е: *пры сыне, аб аграноме.*

Парушэнні пры выбары канчатка выклікаюцца перш за ўсё незасвоенасцю правіла: *на масту, у спесе (спех), на пляцу.* У асобных выпадках адзначаюцца памылкі як вынік уплыву адпаведных склонавых форм рускай мовы: *у дзённіке, на лугу, на мітынге.*

Сярод склонавых форм назоўнікаў жаночага роду з нулявым канчаткам схільнасцю да парушэнняў вызначаецца творны склон, дзе адбываецца падаўжэнне зычных (акрамя губных і р): *соллю, ноччу,* але *любоўю, шыр’ю.* Пад уплывам народных гаворак, рускай мовы адзначаюцца памылковыя варыянты тыпу *далонью, солью, гразёю.*

Склонавыя канчаткі назоўнікаў у множным ліку роднага склону вызначаюцца частым ненарматыўным выкарыстаннем, перш за ўсё таму, што правілы іх ужывання сфармуляваны не зусім дакладна, дапускаюць разнастайныя варыянты: кілаграмаў – кілаграм, разоў – раз, гадоў – год. Для беларускай мовы правільна ўжыванне назоўніка другога скланення з матэрыяльна выражаным канчаткам, за выключэннем назоўнікаў партызан, салдат. Што датычыць варыянтаў гадоў – год, то ў іх ужыванні ёсць пэўныя размежаванні: формы з нулявым канчаткам ужываюцца ў канструкцыях з колькасным лічэбнікам, з канчаткам –оў -- з прыметнікамі, назоўнікамі: пяць год і на схіле гадоў. Для назоўнікаў першага скланення маюць канчатак –аў

(-яў), калі іх аснова заканчваецца збегам зычных: тундраў, адозваў, кафедраў, і нулявы канчатак: рук, кароў, станцый.

Варыянтным з’яўляецца і ўжыванне канчаткаў назоўнікаў у творным склоне множнага ліку. Нормай лічыцца канчатак –амі (- ямі): суседзямі, палямі. Аднак для некаторых слоў дапускаюцца варыянты: каньмі – канямі, касцямі – касцьмі, грашамі – грашыма, дзвярамі – дзвярыма, грудзямі – грудзьмі, санямі – саньмі, вачамі – вачыма, плячамі – плячыма; для назоўніка людзі – толькі людзьмі. У творах мастацкай літаратуры можна сустрэць самыя разнастайныя формы.

У сістэме прыметнікавых марфалагічных норм слабым месцам з’яўляецца засваенне форм вышэйшай ступені параўнання. У беларускай мове яны ўтвараюцца ад якасных прыметнікаў пры дапамозе суфіксаў –эйш-, -ейш-; ад некаторых – пры дапамозе суфікса –ш-: *горшы, лепшы.* Суфіксы на –ей, -эй не характэрны для беларускай мовы і ўжываюцца пераважна ў творах мастацкай літаратуры: прыгажэй, карацей.

Іншы раз выкарыстанне форм на –эй, -ей звязана з блытанінай форм кампаратыва ў прыметнікаў і прыслоўяў, асабліва ў перакладах з рускай мовы, паколькі ў рускай мове гэтыя формы падобныя: *он стоит выше* (наречие), он *выше его* (прилаг.).

Гэтак жа сама ўтвараюцца формы ступеней параўнання ад прыметнікаў стары, малады: *старэйшы за, маладзейшы за.* Ад кампаратываў неабходна адрозніваць прыметнікі малодшы, старшы ў тэрміналагічных спалучэннях: *старшы лейтэнант, малодшы сержант,*  а таксама ж гэтыя прыметнікі ў значэнні 'больш позні паводле часу свайго з'яўлення' (*малодшы брат, сястра)*, якія не маюць значэння вышэйшай ступені параўнання.

Неабходна адзначыць, што не ад усіх якасных прыметнікаў могуць утварацца простыя формы вышэйшай ступені параўнання. Гэта прыметнікі, якія абазначаюць стан чалавека (жывы, дарослы, Нямы), колер прадметаў праз адносіны да іншых прадметаў (бэзавы, вішнёвы, ліловы), масць жывёл (вараны, гняды), знешнюю фізічную прымету чалавека (барадаты, вусаты), прыметнікі з суфіксамі -ав-, -іст-, -аўн-, -к- *(перадавы, шурпаты, сакаўны, ліпкі)*, якія першапачаткова былі адноснымі, складаныя прыметнікі.

Складаныя формы найвышэйшай ступені параўнання ўтвараюцца пры дапамозе слоў *самы, найбольш, найменш.* Менавіта пры іх ужыванні адзначаецца няўменне адрозніць форму вышэйшай ступені параўнання і прыметнік ці словаспалучэнне са значэннем гранічнай ступені якасці: *Вышэйшая ўзнагарода – зорка Героя.* (трэба: *найвышэйшая* або *самая* *высокая ўзнагарода*).

Характэрнай памылкай з'яўляецца няправільны выбар сродкаў сінтаксічнай спалучальнасці. Так, часта замест прыназоўніка за выкарыстоўваецца прыназоўнік ад (пад уплывам польскай мовы): *разумнейшы ад мяне;*  або прыназоўнік не выкарыстоўваецца зусім (пад уплывам рускай мовы):  *разумнейшы мяне.* Такія памылкі досыць устойлівыя.

Многія якасныя прыметнікі ў беларускай мове могуць мець як поўную, так і кароткую форму: грозны – грозен, ясны – ясен. Але неабходна помніць, што кароткія формы прыметнікаў у беларускай мове ўжываюцца абмежавана і часцей ў прэдыкатыўнай функцыі (выключэнне складае паэтычная мова).

Лічэбнік – невялікая па колькасці часціна мовы, якая мае абмежаванае выкарыстанне ў маўленні параўнальна з іншымі самастойнымі часцінамі мовы.

Але менавіта з ужываннем лічэбнікаў звязаны досыць устойлівыя адхіленні ад нормы, якія можна падзяліць на тры групы: а) выбар колькаснага ці зборнага лічэбніка; б) утварэнне форм ускосных склонаў лічэбнікаў, асабліва складаных і састаўных; в) ужыванне лічэбнікаў у словазлучэнні.

У маўленні існуе 9 зборных лічэбнікаў: *двое – дзесяцера.* У адных выпадках зборныя і колькасныя лічэбнікі выступаюць як узаемазамяняльныя:

калі абазначаюць асоб мужчынскага полу: *пяцёра дружбакоў – пяць дружбакоў;*

у другім – такая суаднесенаць немагчыма:

калі назоўнікі маюць форму толькі множнага ліку ці абазначаюць назвц парных прадметаў: *двое сутак, трое варот;*

калі абазначаюць назвы маладых істот: *двое кацянят, трое жарабят;*

субстантываванымі прыметнікамі: *двое параненых.*

Зборныя лічэбнікі ўжываюцца і з некаторымі іншымі назоўнікамі: *людзі, дзеці, гусі, коні, свінні.* Трэба адзначыць, што зборныя лічэбнікі часцей выкарыстоўваюцца ў размоўным стылі.

Сістэма скланення лічэбнікаў характарызуецца неаднастайнасцю: толькі колькасныя лічэбнікі маюць 8 розных парадыгм. Так, літаратурная норма патрабуе змянення абедзвюх частак складаных лічэбнікаў ад 50 да 80 і ад 200 да 900: *васьмідзесяці, васьмюдзесяццю.*  Аднак у вусным маўленні нярэдка змяняецца толькі першая ці другая частка, блытаніна склонавых форм. Памылкі такога ж тыпу заўважаюцца і пры выкарыстанні састаўных лічэбнікаў, дзе кожнае слова павінна змяняцца як адпаведны просты лічэбнік: ста дваццаці пяці, ста дваццаццю пяцю і г.д. Магчыма, гэтыя памылкі тлумачацца аналогіяй з састаўнымі парадкавымі лічэбнікамі, якія, наадварот, змяняюць толькі апошняе слова: тысяча дзевяцьсот восьмы.

У сінтаксічнай канструкцыі лічэбнік дапасуецца да назоўніка: *трыццаццю пяццю сшыткамі, аб дваццаці сшытках.*  У вусным маўленні гэтая сувязь можа парушацца: адзначаецца ўжыванне лічэбніка толькі ў пачатковай форме (*з пяцьсот алоўкамі)*  ці ўжыванне назоўніка толькі ў форме роднага склону *(пяцюстамі алоўкаў).*  Пры лічэбніках два (дзве), абодва (абедзве), тры, чатыры назоўнік ужываецца у форме назоўнага склону множнага ліку: *два сшыткі, дзве брыгады, тры клёны, чатыры гарады.* Пад уплывам рускай мовы гэтыя лічэбнікі выкарыстоўваюцца з родным склонам: *чатыры горада.*

Парушэнне марфалагічных норм сярод лічэбнікаў выклікаюцца рознымі прычынамі:

недастатковым засваеннем правіл;

адсутнасцю практычных навыкаў;

унутрымоўнай аналогіяй. Істотную ролю адыгрывае і адсутнасць дастатковай колькасці ўзораў вуснага маўлення (іх колькасць у вусным маўленні абмежавана, на пісьме яны абазначаюцца лічбамі).

Слабыя месцы ў дзеяслоўных формах звязаны перш за ўсё з выбарам форм часу і няправільным іх утварэннем: форм прошлага часу утвараюцца пры дапамозе суфіксаў –л-, -ў, 0: жыць, жыў, жыла, жыло, жылі, везці – вез. Часта формы прошлага часу ўтвараюцца ад асновы інфінітыва тыпу: выцяг (выцягнуў). перацёр (перацер). У размоўным і ішны раз у мастацкім стылі дапускаюцца складаныя формы прошлага часу: быў пайшоў. Часта пад уплывам дыялектаў блытаюцца формы цяперашняга часу 3 асобы адзіночнага ліку: ён робя (замест робіць), нося ( носіць) і наадварот, ён пішэць, чытаець.

Не характэрны для беларускай мовы дзеепрыметнікі незалежнага і залежнага стану цяперашняга часу з суфіксамі –уч, -юч, -ач, -яч, -ем, -ім: чытаючы вучань, вывучаемы матэрыял. Такія формы ўжываюцца пераважна ў публіцыстычным і навуковым стылях у тэрмінах і ўстойлівых словазлучэннях: бастуючыя рабочыя, неразлажымыя элементы. Не характэрны для беларускай мовы і зваротныя дзеепрыметнікі тыпу *ўсміхаючыеся, хвалюючыеся (людзі).* Найбольш пашыраны ў беларускай мове дзеепрыметнікі з суфіксамі –л-, -н-, -ан-, -ен-, -т- прошлага часу незалежнага і залежнага стану. Зменшылася сфера ўжывання дзеепрыметнікаў прошлага часу незалежнага стану з суфіксамі –ш-, -ўш-, замест іх выразна пашырыўся суфікс –л-: прымоклая, высахлая. Дзеепрыметнікі з суфіксамі –уч, -юч, -ач, -яч-, -ш-, -ўш- атрымліваюцца аманімічнымі з дзеепрыслоўямі, таму неабходна пазбягаць двухсэнсоўнасці пры пабдове фразы і выбары моўных сродкаў.

*Сінтаксічныя нормы.* Сінтаксіс вывучае віды сувязей, на аснове якіх арганізуюцца словазлучэнні і сказы. Віды сувязей (каардынацыя, дапасаванне, кіраванне, прымыканне) рэалізуюцца ў канкрэтных сінтаксічных канструкцыях, якія і вызначаюць сінтаксічную норму. Гэтыя нормы грунтуюцца як на законах сувязей слоў, так і на сінтаксічных здольнасцях (якія ў значнай меры залежаць ад семантыкі) асобных лексем. З апошнім фактарам часцей за ўсё звязаны парушэнні сінтаксічнай нормы.

Так, часта з-за няправільна вызначанай семантыкі парушаецца каардынацыя дзейніка і выказніка:

1. Калі ў ролі дзейніка выступае зборны назоўнік: *моладзь выступаюць, настаўніцтва аддаюць усе сілы* (замест: *моладзь выступае*).

2. У безасабовых сказах, калі галоўны член выражаны дзеепрыметнікам залежнага стану: *Пабудаваны 10 новых школ* (замест *пабудавана*).

3. Калі дзейнік – нязменны запазычаны назоўнік пэўнай родавай прыналежнасці: *кенгуру пабегла* (замест *пабег*).

4. Калі дзейнік выражаны спалучэннем тыпу брат з сястрой, маці з дачкой і г.д.: *Брат з сястрой не мог*  (замест *маглі*) *доўга супакоіцца.*

5. Калі дзейнік выражаны назоўнікам з прыдаткам, якія маюць розны род: *Газета “Веснік”змясціў* (замест *змясціла*).

Адным з асноўных фактараў, які ўплывае на сінтаксічныя нормы беларускай мовы, з’яўляецца ўздзеянне рускай мовы. Найбольш пашырана і ўстойліва гэта ўздзеянне выяўляецца ў канструкцыях кіравання:

дараваць *каму?* (дав. скл.) – прощать *кого?* (він. скл.);

дзякаваць *каму?* (дав. скл.) – благодарить *кого?* (він. скл.);

кпіць *з* *каго?* (родны) – насмехаться *над кем*? (твор. скл.);

схадзіць па *што*? – сходить *за чем*?;

ажаніцца *з кім?* -- жениться *на ком?;*

больш за 40 гадоў – более сорока лет;

за 5 кіламетраў ад горада – в 5 километрах от города;

яму нага баліць – у него болит нога;

хварэць *на што?* – болеть *чем?*

быць настаўнікам і за настаўніка – руск. толькі: быть учителем;

звярнуцца на адрас – обратиться по адресу;

заляцацца да дзяўчыны – ухаживать за девушкой;

чытаць, думаць, смяяцца сам сабе – читать про себя;

паехаць да брата – поехать к брату;

дом на пяць паверхаў – дом в пять этажей;

стаяць ля стала – стоять у стола;

некалькі разоў на тыдзень – несколько раз внеделю;

усё на карысць студэнта – всё на пользу студента;

падобны да бацькі – похожий на отца;

загадчык бібліятэкі – заведующий библиотекой;

не да месца – не к месту;

ліслівіць перад начальнікам

паабапал дарогі – с обеих сторон дороги;

даглядаць дзяцей – ухаживать за детьми;

пайсці па грыбы – пойти за грибами;

забыцца на вечар, пра вечар – забыть о вечере;

паехаць у млын – поехать на мельницу;

што да мяне – что касается меня;

спатыкнуцца на пень – споткнуться о пень.

Пад уплывам рускіх форм адзначаецца памылковае ўжыванне прыназоўніка па з формай давальнага склону множнага ліку замест формы меснага склону: *па гарам, па дарогам* замест *па гарах, па дарогах.*

Часам праблему выбару прыназоўнікавай формы ўскоснага склону звязана з унутрымоўнай варыянтнасцю. Так, у беларускай мове як нарматыўныя варыянты выступаюць формы вінавальнага склону з прыназоўнікам пра і меснага склону з прыназоўнікам аб: *думаць пра жыццё і думаць аб жыцці*. Трэба адзначыць, што прыназоўнік аб часцей ужываецца ў афіцыйна-дзелавым і навуковым стылях, прыназоўнік пра – у размоўным і мастацкім. Але ні ў навуковым, ні афіцыйным стылі не рэкамендуецца прыназоўнік аб, калі спалучэнне дрэнна гучыць: *аб абавязках, аб аб’ёме.*

Шырока распаўсюджаны памылкі, выкліканыя неправамернай кантамінацыяй: узаемадзеяннем дзвюх і больш сінтаксічных канструкцый, у выніку чаго ўзнікае трэцяя, якая не адпавядае норме:

садзейнічаць чаму + прывесці да чаго → садзейнічала да таго;

дапамагаць каму + шэфстваваць над кім → шэфская дапамога над арганізацыяй;

разлічваць на каго + падрыхтаваць для каго → разлічана для настаўнікаў.

У вусным маўленні часта назіраецца дубліраванне дзейніка: *Гераіня – яна мне вельмі запомнілася.*

Парушэнне нормы адзначаецца пры выкарыстанні аднародных членаў. Так, памылкай з’яўляецца аб’яднанне ў аднародным радзе лагічна несумяшчальных паняццяў: *У садзе раслі яблыкі, грушы, слівы, дубы*; слоў, якія абазначаюць родавыя і відавыя паняцці: *Вершы, творы Цёткі прысвечаны..*

У рад аднародных членаў нельга ўключаць словы з рознай марфалагічнай характарыстыкай (напрыклад, поўныя і кароткія формы прыметнікаў, дзеепрыметнікаў): *чэсны і смел, смачнай і прыгожа аформлена*; назоўніка і інфінітыва: *маляванне і спяваць*). Нельга аб’ядноўваць у якасці аднародных член сказа і даданую частку: *Настаўніца спытала аб уроках і як маё здароўе.*

Важнай адзнакай правільнасці маўлення з’яўляецца захаванне агульнапрынятай лексічнай і сінтаксічнай спалучальнасці слоў. Так, сінтаксічная мадэль вызначае толькі самыя агульныя законы спалучэння: дзеяслоў + назоўнік; прыметнік + назоўнік. Але запаўненне мадэлі рэгламентуецца мноствам семантычных, граматычных і стылістычных правіл, а таксама сэнсам выказвання, логікай разважання. Узнікаюць словазлучэнні, якія не адпавядаюць норме. Сярод самых распаўсюджаных памылак таўталогія: экспануецца выстаўка, у чэрвені месяцы, уважліва прыгледзецца; скрыжаванне двух блізкіх сэнсам, але рознай будовай словазлучэнняў: музыка гучыць з таго часу і сёння.

**Тэма 4 Дакладнасць маўлення**

1. Паняцце дакладнасці маўлення.
2. Асноўныя ўмовы дакладнасці маўлення.
3. Патрабаванні да дакладнасці маўлення ў розных функцыянальных стылях.

**1 Паняцце дакладнасці маўлення**

Дакладнасць маўлення як камунікатыўная якасць абазначае адпаведнасць сэнсавага боку маўлення (плана зместу) прадметнай рэчаіснасці ці сістэма паняццяў. Дакладнасць са старажытнасці ўсведамляецца як адна з асноўных вартасцей маўлення. Так, Арыстоцель лічыў, што калі маўленне незразумелае, то яно не дасягае мэты, Цыцэрон казаў, што ў словах павінен быць выбар дагэтуль, пакуль словы не стануць дакладнымі назвамі паняццяў. А.Бялінскі лічыў, што “слоў не хапае людзям тады, калі яны гавораць пра тое, чаго самі не разумеюць добра”.

У працэсе моўнай практыкі грамадства ўдакладняюцца і абнаўляюцца сэнсавыя і граматычныя сувязі слова, узбагачаецца і ўдасканальваецца яго семантыка, акрэсліваецца сфера яго распаўсюджання, складваецца яго стылістычная афарбоўка. Таму адным з найбольш важных патрабаванняў культуры маўлення з’яўляецца выбар дакладнага слова, якое б найбольш поўна адпавядала зместу маўлення. Гэта датычыцца перш за ўсё слоў з прамым значэннем, таму што прамое значэнне як бы “непасрэдна накіравана на прадмет” (Вінаградаў В.У.). Слова ў прамым значэнні менш залежыць ад кантэксту. Пры поўнай рэалізацыі сваіх выяўленчых магчымасцей слова натуральна ўваходзіць у кантэкст – у звыклыя для яго спалучэнні з іншымі словамі. У тым выпадку, калі слова выбрана без уліку яго дакладнага сэнсу і не адпавядае звыкламу спалучэнню, яно ўспрымаецца як парушэнне літаратурных норм.

Дакладнасць маўлення цесна звязана з правільнасцю, бо парушэнне нормы (фанетычнай, марфалагічнай, арфаграфічнай) часта скажае або зацямняе семантыку слова. Калі правільнасць маўлення мае непасрэдную сувязь з захаваннем арфаэпічных, акцэнталагічных, словаўтваральных, граматычных, сінтаксічных нормаў, то дакладнасць маўлення звязана з захаваннем лексіка-семантычных і фразеолага-семантычных норм. Недакладнае маўленне спараджае лексічныя і фразеалагічныя памылкі семантычнага характару.

Дакладнасць як якасць маўлення заўсёды звязвалася з уменнем ясна думаць, з веданнем прадмета маўлення, з цвёрдым усведамленнем значэння слоў. Дакладнасць разумеецаа і як адпаведнасць паміж агульнапрынятым значэннем слова і яго прымяненнем ў маўленні. Такое азначэнне паказвае, што дакладнасць як камунікатыўная якасць звязваецца перш за ўсё з лексічным узроўнем у сістэме мовы. Каб маўленне было дакладным, словы павінны ўжывацца ў поўнай адпаведнасці з тымі значэннямі, якія за імі замацаваны ў сістэме мовы. Паўната адпаведнасці слова прадмету ці з'яве забяспечвае паўнату праўдзівасці інфармацыі, якая ў маўленні праходзіць па мяжы ‘веданне для сябе’ і ‘веданне для іншых’. Інакш кажучы, дакладнасць паведамлення, перадачы інфармацыі субяседніку залежыць ад таго, наколькі выбраныя адзінкі мовы выражаюць сутнасць аб'екта маўлення. Калі выбрана слова прыблізнае, то яно прыблізна перадасць сутнасць названага ім прадмета.

Пры выбары слова важна ўлічваць таксама абазначаныя ім аб’ём і змест паняцця. Гэтыя катэгорыі знаходзяцца ў зваротнай залежнасці: з узбагачэннем зместу паняцця памяншаецца яго аб’ём: параўн. *купілі мэблю*  і *купілі канапу.*

У залежнасці ад мэт і характару маўлення, ад жанру і стылю твора трэба выбіраць слова або канкрэтнае, або больш агульнае па значэнню. У кніжных стылях лепш выбраць спалучэнне *атмасферныя ападкі* , у размоўным маўленні – *дажджы, ліўні.*

Адрозніваюць дакладнасць прадметную і дакладнасць паняційную. Прадметная дакладнасць заключаецца ў адпаведнасці зместу маўлення тым прадметам, з’явам рэчаіснасці, якія адлюстроўваюцца маўленнем. У маўленні павінны правільна адбівацца з’явы жыцця, прадметы і з’явы рэчаіснасці, пра якія гаворыцца. А для гэтага прадмет маўлення павінне быць пазнаны вельмі глыбока. Дакладнасць паняційная – адпаведнасць зместу маўлення той сістэме паняццяў, якая ў ёй абазначана.

**2 Асноўныя ўмовы дакладнасці маўлення**

Асноўнымі ўмовамі, якія садзейнічаюць дакладнасці маўлення, з’яўляюцца экстралінгвістычныя, структурныя і ўласна лінгвістычныя. Яны праяўляюцца ў веданні прадмета маўлення, валоданні сістэмай мовы і ўменні суадносіць сваё веданне прадмета з агульнавядомымі моўнымі сродкамі. Лінгвістычнай умовай забеспячэння дакладнасці маўлення з’яўляецца правільнае словаўжыванне, якое характарызуецца наступнымі фактарамі:

1. Веданне сінанімічных магчымасцей мовы, умелы выбар з сінанімічнага рада неабходнай моўнай адзінкі. Выбар патрэбнага слова з сінанімічнага рада – гэта пошук аптымальнай рэалізацыі думкі, яе сутнасці. Сінонімы выконваюць тры асноўныя функцыі:

а) функцыю замяшчэння, якая звязана перш за ўсё з імкненнем пазбегнуць непажаданых паўтораў адных і тых жа лексічных адзінак;

б) функцыю ўдакладнення, якая звязана з жаданнем гаворачага або пішучага больш дакладна перадаць думку: напрыклад: *Паліліся спачатку пунсовыя, пасля чырвоныя, залатыя патокі маладога, гарачага святла.* Сутнасць яе заключаецца ў выбары слова, якое найбольш дакладна характарызуе з’яву, прадмет з усёй мнагалікасці іх існавання, падкрэсліваючы неабходную аўтару рысу. Выбар сіноніма з мэтай найбольш дакладнай перадачы думкі – істотны кампанент пісьменніцкай працы.

У коміне вецер заціхнуць не хоча –

Заносіцца песняй магільнай, дзікой,

То стогне, то плача, то дзіка рагоча,

Як быццам смяецца з нядолі людской. (Я.Купала “Зімой”).

Кожны радок тут амаль тоесны, словы *стогне, плача, рагоча, смяецца*  ўдакладняюць расчлянённымі паняццямі агульнае паняцце, заключанае ў першым радку.

в) функцыю экспрэсіўна-стылістычную, звязаную з выражэннем разнастайных ацэнак. Ужыванне сінонімаў з такой мэтай дапамагае ўзмацніць эмацыянальна-экспрэсіўную афарбрўку твора, надаць новую характарыстыку звыкламу паняццю: *Адкуль ёй быць, калі яшчэ Мароз сярдуе і пячэ* (Н.Гілевіч); *Што забылі цябе, адракліся, Прадалі і аддалі ў палон.* (М.Багдановіч).

Самай асноўнай функцыяй сінонімаў ў маўленні з’яўляецца функцыя ўдакладнення. Дзеля яе мова назапасіла сінонімы, распрацавала тонкія адносіны паміж імі ў сінанімічных радах і парадыгмах. Мэтазгодна адрозніваць дакладнасць сэнсавага і дакладнасць экспрэсіўна-стылістычнага боку маўлення. У гэтым выпадку “дзве функцыі – ‘удакладняльная’ (акцэнтаванне таго ці іншага адцення паняцця) і стылістычная – і з’яўляюцца асноўнымі, характарызуючымі і абумоўліваючымі лексічную сінаніміку мовы. Менавіта яны вызначаюць спецыфічныя сувязі і адносіны паміж тоеснымі і блізкімі па значэнню словамі ў лексічнай сістэме мовы (размеркаванне ўжывання слоў). Усе іншыя функцыі сінонімаў (узаемазамяняльнасць, супрацьпастаўленасць) з’яўляюцца вытворнымі ад гэтых двух, развіліся на іх аснове і ўяўляюць сабой разныя віды ажыццяўлення, рэалізацыі ‘ўдакладняльнай’, г.зн. сэнсавай, і стылістычнай функцый.

У адпаведнасці з мастацкімі магчымасцямі сінаніміі ўзрастае адказнасць за правільнасць выбару данага моўнага сродку і выкарыстанне ў маўленні. У беларускай мове маецца вялікая колькасць сінонімаў. Але як часта ў маўленні замест дакладных, патрэбных для данага выпадку слоў выкарыстоўваюцца гатовыя, стандартныя выразы, выпадковыя словы. Нярэдка змяшэнне сінонімаў прыводзіць не толькі да недакладнасці, але і маўленчых кур’ёзаў. Так, назоўнік *дзверы* спалучаецца з дзеясловам *зачыніць (прычыніць, расчыніць, адчыніць)*, а назоўнік *вочы* -- з д-зеясловам расплюшчыць (*заплюшчыць,* *прыплюшчыць*), Г.зн., што дзеясловы *адкрыць, адчыніць, расплюшчыць* адносяцца да розных сінанімічных радоў. Аднак у маўленні адзначаюцца выпадкі змешваннія гэтых моўных адзінак, што парушае дакладнасць маўлення.

Распаўсюджанай памылкай з’яўляецца неразмежаванне дзеяслоўных пар *сысці – выйці* і *злезці – вылезці* (з аўтобуса). Дапускаецца сысці-выйсці, не рэкамендуюцца дзеясловы зладжу – выладжу.

Не ўступае ў сінанімічныя адносіны з дзеясловамі ‘*лушчыць, лу’заць* (семкі, гарбузікі) дзеяслоў грызці (можна грызці сухары, яблыкі).

Семантыка дзеяслова *любіць* шырэйшая, чым дзеяслова *кахаць*, таму ў сінтаксічныя адносіны яны ўступаюць, калі мнагазначны дзеяслоў *любіць* выступае ў значэнні ‘мець вялікае сардэчнае пачуццё’ (памылковае ўжыванне ‘кахаю Парыж’).

Няўдала выбраны сінонім можа пашкодзіць любому маўленню. Прыклад з навуковага стылю: “На працягу апошніх гадоў ў розных *выдатных* манаграфіях неаднойчы апісваліся агульныя эксперыментальныя метады”. Лексемай *выдатных* даецца занадта высокая адзнака, якая не адпавядае рэчаіснасці і разыходзіцца са значэннем прыметніка ‘розны’, які стаіць побач.

Ужыванне дакладнага сіноніма дазваляе пазбегнуць паўтораў, дакладнасці маўлення. На выкарыстанні сінаніміі заснаваны прыёмы замены слоў, нанізвання сінонімаў, паралельнага іх выкарыстання і г.д. Сінонімы выкарыстоўваюцца ва ўсіх стылях беларускай мовы, а некаторыя ў навуковым і афіцыйным маўленні сталі нават своеасаблівымі моўнымі штампамі і трафарэтамі: *згодна з* і *ў адпаведнасці*; *вышэйназваны* і *вышэпамянёны*; *як* *адзначана* і *як зазначана.*

Своеасаблівымі сінонімамі з’яўляюцца эўфемізмы – “культурныя” словы і выразы, якія ўжываюцца замест грубых, непажаданых: выйдзі вон – зачыні дзверы з таго боку; памерці – пакінуць гэты свет. У сінанімічныя адносіны могуць уступаць і фразеалагізмы: абое рабое – аднаго поля ягады, адным лыкам шытыя.

2. Правільнае словаўжыванне патрабуе ўмення аўтара пазбягаць маўленчай недакладнасці, якая можа ўзнікнуць у выніку таго, што гаворачы ўжыў слова з прыблізнай, недакладнай семантыкай. Адбываецца гэта з-за няўважлівасці да формы выражэння. Такое неаптымальнае словаўжыванне ў цэлым не скажае думкі, не стварае камічнага эфекту, але робіць думку нячоткай, недакладнай. Напрыклад: *Пытанню паспяховасці ў групе павінна быць нададзена асноўная ўвага* (тут лепш ужыць слова асаблівая).

3. Веданне шматзначнасці слова, словазлучэння сказа, умелае размежаванне полісеміі. Значэнні мнагазначнага слова рэалізуюцца ў кантэксце, у рознай спалучальнасці слова з іншымі словамі. Ю.Тынянаў адзначаў, што “слова не мае аднаго пэўнага значэння. Яно – хамелеон, у якім кожны раз узнікаюць не толькі розныя адценні, але іншы раз і фарбы”. У шэрагу словаўжывання мнагазначнае слова тое інварыянтнае значэнне, якое і звязвае ў адно цэлае гэтыя значэнні. Але гэта інварыянтнае значэнне можа надаць канкрэтнаму значэнню прыкметы, якія ідуць ад іншых значэнняў слова. Але выказванне павінна быць дакладна адназначным.

Напрыклад, у сказе: *Мая сям’я ніякіх адносін да музыкі не мела. Я нарадзіўся ў нармальнай сям’і* недакладна выбраная лексема *нармальнай* замест *звычайнай* дала камічны эффект таму, што яно мнагазначнае, і калі ў адным значэнні збліжаецца са словам звычайны, то ў другім значэнні – уводзіць у іншую плоскасць: псіхічна здаровы. Гаворачы даў кантэкст, які дапускае два гэтыя значэнні.

Мнагазначныя словы складаюць каля 80% слоўнікавага складу беларускай мовы, таму яны, канечне, з’яўляюцца магутным сродкам стварэння вобразнасці маўлення. Мнагазначныя словы выконваюць у тэксце некалькі функцый, адна з якіх “павышэнне экспрэсіўнасці выказвання і тэксту, а таксама ўзмацненне глыбіні тэксту праз індуцыраванне асацыятыўнага патэнцыялу слоў і іх значэнняў”. Семантыка слова ўтрымлівае неабходныя, пастаянныя кампаненты, якія падчас змяняюцца ў залежнасці ад думак і адчуванняў слухача, што вядзе да пераразмеркавання семантыкі моўнай адзінкі, з’яўленню новага значэння слова, якое набывае канкрэтную форму выражэння з імпліцытным значэннем. Дзякуючы гэтым фактарам такія словы па-рознаму ўспрымаюцца людзьмі, што можа парушыць дакладнасць маўлення: *Ты ўсё сваіх чакаеш стрэч, А не твае – цябе мінулі: Не зачапілі белых плеч І кос даспелых не кранулі* (Н.Гілевіч). Словы *зачапілі, кранулі, даспелы* ўжыты ў пераносным, вобразным значэнні, таму могуць быць успрыняты неадназначна.

Мнагазначнасць – гэта не зло, а найвялікшая выгада, якая дазваляе мове развівацца і паспяваць за вопытам жыцця. (Гарбачэвіч). Кантэксту, як словам, так і выразам, што суправаджаюць мнагазначнае слова, і надаюць яму неабходную адназначнасць, адводзіцца такая ж роля, як і ключавым маўленчым адзінкам, што фарміруюць прадмет думкі ці ўсё выказванне.

4. Веданне аманіміі. Неразмежаванне амонімаў прыводзіць да парушэння дакладнасці словаўжывання, да двухсэнсоўнасці выказвання, да каламбураў. Зменшыць верагоднасць памылак дапаможа актывізацыя ўвагі да маўлення, трэніроўка маўленчых навыкаў. Неабходна пастаянна звяртаць увагу на тое, што мы гаворым, выводзіць працэс маўлення з прывычнага бяздумнага аўтаматызму.

Камізм і двухсэнсоўнасць выказванню могуць надаць абрэвіятуры, якія маюць амонімы, напрыклад, *МНІ, ГНІ*  (Маскоўскі, Грозненскі нафтавы інстытуты), руск. прыклад – *ОЛЯ* (Аддзяленне літаратуры і языка АН), *ВНОС* (Воздушное наблюдение, оповещение и связь).

Асабліва неабходна звяртаць увагу на мнагазначнасць і аманімію слова ў беларуска-рускім моўным асяроддзі, у перакладах:

*У суседнім пакоі нехта гуляў на гармоніку.*

*У тэатры артыстка цудоўна згуляла сваю ролю.*

Такія памылкі ўзніклі таму, што рускаму дзеяслову *играть* у беларускай мове адпявядаюць два: *гуляць* і *іграць.*

5. Правільнае словаўжыванне патрабуе размежавання ў маўленні аднакарэнных слоў, блізкіх па значэнні і сферы выкарыстання, але розных па словаўтваральнай структуры – **паронімаў.** Такія словы падобны і па гучанні, што павялічвае небяспеку іх неразмежавання ў маўленні: *адзінкавы – адзіночны – адзінокі – адзіны.* Некаторыя аўтары разумеюць з’яву параніміі вельмі шырока, адносячы да іх любыя блізкія па гучанні словы, незалежна ад таго, аднакарэнныя яны ці не: *ланцет – пінцет, фарш – фарс*. Аднак большасць лінгвістаў лічыць, што паранімія ахоплівае толькі роднасныя словы. Гукавая блізкасць і іх падабенства ў значэннях тлумачыцца тым, што ў іх адзін і той жа марфалагічны корань.

Не з’яўляюцца паронімамі словы, якія маюць гістарычна агульны корань, але ў сучаснай мове страцілі этымаалгічную сувязь (клубень – клубніка); а таксама запазычаныя словы, узыходзячыя да аднаго кораня, але якія перажылі спрашчэнне і дээтымалагізацыю (раман – раманс; гімназія – гімнастыка).

Можна вылучыць:

а) паронімы, якія маюць розныя прыстаўкі;

б) паронімы, якія адрозніваюцца суфіксамі: *адрасат – адрасант*;

в) паронімы, адзін з якіх мае невытворную аснову, а другі – вытворную: *рост – узрост*.

Калі класіфікаваць паронімы па семантычнай прыкмеце, то самую большую групу складаюць паронімы, блізкія па сэнсу, але якія адрозніваюцца тонкімі сэнсавымі адценнямі: *гліняны – гліністы.*

**Паранамазія** – свядомае, стылістычнае збліжэнне сэнсава і структурна розных слоў, што маюць знешняе гукавое падабенства: *Лянок не любіць лянот. Віцебшчына! Ты лёсам выпешчана – Ты войнамі выпесчана.*

Памылкі, звязаныя з ужываннем паронімаў, з’яўляюцца частымі і ўласцівы не толькі вуснаму маўленню, але і вопытным літаратарам. Змяшэнне паронімаў можа выклікаць парушэнне лексічнай спалучальнасці: засеяць ці пасеяць пшаніцу. У кантэксце: засеяць участак – пасеяць пшаніцу. Іншы раз ў маўленні слова замяняецца іншым, скажоным варыянтам: *пазачарговы – нечарговы*. Неразуменне паронімаў – характэрная памылка ў сачыненнях вучняў, абітурыентаў: *выразаць апендыцыт // апендыкс; пайсці па дыстанцыях // інстанцыях;быць камунікальным // камунікабельным; скампраментаваць каго-н. // скампраметаваць*  і г.д.

6. Правільнае словаўжыванне патрабуе добрага ведання значэння слоў вузкай сферы выкарыстання – запазычаных, прафесійных, архаічных і г.д.

1. **Патрабаванні да дакладнасці маўлення ў розных функцыянальных стылях**

Патрабаванні да дакладнасці маўлення адрозніваюцца ў розных функцыянальных стылях. Патрабаванні да дакладнасці маўлення ўзрастаюць тады, калі няма непасрэднага кантакту з адрасатам маўлення, а таксама пры непасрэдным кантакце, але з шырокай аўдыторыяй. Пры непасрэдным кантакце з канкрэтным субяседнікам заўсёды магчыма карэкцыя, якая дазваляе зняць узнікшую недакладнасць. Больш высокія патрабаванні прад’яўляюцца да мовы навуковай, афіцыйна-дзелавой, публіцыстычнай.

Дакладнасць як камунікатыўная якасць цесна звязана з дакладнасцю тэрмінаўжывання. Навука і вытворчасць пастаянна павялічвае агульны аб’ём тэрмінаў, часцей бескантрольна ўводзячы ўсё новыя тэрмінаадзінкі. Стыхія тэрмінаўжывання і тэрмінатворчасць абцяжарваюць навуковыя зносіны. Перанасычанасць тэксту тэрмінамі не спрыяе дакладнаму яго ўспрыняццю. Тэрмін у ідэале павінен быць адназначным, не павінен мець сінонімаў. Калі ж тэрмін мнагазначны, пры яго ўжыванні трэба дакладна ўсведамляць, у якім значэнні ён ужываецца.

Дакладнасць прымяняльна да мастацкага тэксту абцяжарваецца рознымі фактарамі. Тут на дакладнасць як яго адэкватнасць прадмету наслойваецца шэраг эмацыянальна-ацэначных і мастацка-выяўленчых адценняў. У мастацкім тэксце слова часта набывае незвычайнае, кантэкстуальнае значэнне, што з’яўляецца не парушэннем дакладнасці маўлення, а вынікам свядомых дзеянняў аўтара.

**Тэма 5** **Лагічнасць маўлення**

1. Паняцце лагічнасці як камунікатыўнай якасці.

2. Умовы лагічнасці на ўзроўні выказвання.

3. Умовы лагічнасці на ўзроўні звязнага тэксту.

**1Паняцце лагічнасці як камунікатыўнай якасці**

Лагічнасць як камунікатыўная якасць вызначаецца акрэсленасцю думкі, паслядоўнасцю яе выкладу, доказнасцю аргументаў, абгрунтаванасцю і бездакорнасцю вывадаў. Г.зн., што маўленне з’яўляецца лагічным, калі сэнсавыя сувязі паміж яго асноўнымі элементамі ( словамі, словазлучэннямі, сказамі) адпавядаюць законам логікі, законам мыслення беларускаў. Аснова лагічнасці – сувязь мыслення і маўлення. Яна адлюстравана ў наступных правілах:

а) кожная думка ў працэсе разважання павінна мець адзіны ўстойлівы змест;

б) дзве супрацьлеглыя думкі пра адзін і той жа прадмет не можа быць адначасова ісціннымі;

в)з двух супрацьлеглых выказванняў адно ісціннае, трэцяга быць не можа;

г)кожная думка павінна быць абгрунтавана, даказана чалавечай практыкай.

Лагічнасць як камунікатыўная якасць цесна звязана з дакладнасцю. Дакладнасць (і прадметная, і паняційная) з’яўляецца як бы папярэдняй умовай лагічнасці. Недакладнае маўленне не можа быць лагічным. Важная лінгвістычная ўмова дасягнення дакладнасці маўлення – строгая адпаведнасць ўжывання слоў іх значэнням. Пры адсутнасці гэтай умовы маўленне не будзе ні дакладным, ні лагічным. Калі дакладнасць звязана з лексічным узроўнем, то лагічнасць звязана з сінтаксічнай арганізацыяй як выказвання, так і тэксту.

Лагічнасць можа быць парушана і пры строгім ужыванні слоў. Лагічнасць як якасць маўлення выводзіць нас за межы слова і ўводзіць нас у межы выказвання як адзінкі маўлення, у вобласць сінтаксісу. Пры ацэнцы лагічнасці неабходна бачыць тое цэлае, якое ўзнікае пры злучэнні слоў. Для дасягнення лагічнасці трэба дабіцца сэнсавай несупярэчлівасці частак у адным выказванні і несупярэчлівасці ў цэлым тэксце. Іншы раз успрыняццю логікі выказвання перашкаджае непатрэбная ці празмерная вобразнасць.

Адрозніваюць лагічнасць *прадметную* і *паняційную*. Прадметная лагічнасць заключаецца ў адпаведнасці адносін моўных адзінак у маўленні і сэнсавых сувязей паміж імі адносінам і сувязям прадметаў і з’яў рэчаіснасці. Лагічнасць паняційная – гэта адлюстраванне ў маўленні структуры лагічнасці думкі і лагічнасці яе развіцця. Гэтыя два віды лагічнасці цесна ўзаемазвязаны і ў маўленні выступаюць у адзінстве. Аднак іншы раз яны разыходзяцца. Так, існуюць формы маўлення, дзе прадметная лагічнасць істотна трансфармавана – казкі, фантастыка. Аднак логіка паняційная як адлюстраванне структуры думкі павінна прысутнічаць і тут.

Неадпаведнасць прадметнай і паняційнай лагічнасці праяўляецца і ў тых выпадках, калі наўмысна скажаецца сутнасць з’явы, прадмета. Свядомае выхопліванне знешняга падабенства выпадкаў па-за сувяззю падзей (У.І.Ленін) характэрна для сафістыкі, прыхільнікі якой свядома скажаюць уяўленне аб прадметах пры дапамозе сафізмаў – структурна правільных розумазаключэннях: *У гэтага сабакі ёсць дзеці. Але ён – твой сабака. Значыць, яго дзеці – твае дзеці.*

Умовы лагічнасці могуць быць экстралінгвістычныя (пазаструктурныя) і ўласна лінгвістычныя (структурныя). Першая ўмова – эксталінгвістычная – патрабуе авалодання логікай разважання, нормамі або прынцыпамі правільнага мыслення. Любы акт маўлення павінен адпавядаць законам логікі. Неабходна выхоўваць у сабе строгую дысцыпліну думкі, не дапускаць у самім мысленні лагічных памылак. Для прыкладу возьмем сказ: *Большая палова аўдыторыі слухала, а меншая не маўчала.* Сінтаксічна ўсё правільна, але паловы заўсёды роўныя, значыць, логікі тут няма. У даным выпадку лепш сказаць ‘частка’.

Другая ўмова – структурная або ўласна лінгвістычная – патрабуе ведання моўных сродкаў, якія садзейнічаюць арганізацыі сэнсавай звязнасці. Гэта ўмова дзейнічае на ўзроўні камунікацыі маўлення і можа быць абазначана як авалоданне логікай выкладання.

Канкрэтныя лінгвістычныя ўмовы лагічнасці мовы, у першую чаргу, сінтаксічныя. Адны з іх дзейнічаюць на ўзроўні аднаго выказвання або складанага сінтаксічнага цэлага, другія – на ўзроўні тэксту.

**2 Умовы лагічнасці на ўзроўні выказвання:**

а) спалучэнне аднаго слова з другім павінна быць несупярэчлівым. Алагізмы могуць узнікаць за кошт аб’яднання несуадносных паняццяў. Не ўсе словы можна лагічна спалучаць паміж сабой. Так, у такім складаным сінтаксічным цэлым *Хачу падзякаваць урачу абласной бальніцы. Чалавек гэты заўсёды ўсміхаецца і разам з тым з вялікім вопытам*  у адзін рад аб’яднаны прыемная знешнасць і прафесійны вопыт. *У нашым калгасе гадуюць свіней, курэй, кароў і іншых птушак.*

Спецыяльнае спалучэнне семантычна далёкіх неаднародных паняццяў звычайна наглядаецца ў зеўгматычных канструкцыях. **Зеўгма –** стылістычная фігура скарачэння, якая амаль заўсёды ўжываецца са стылістычнымі мэтамі і грунтуецца на выкарыстанні полісеміі. *Хлопцы вараць сталь і рыбацкую юшку.*

Іншы раз стылістычны эффект не атрымліваецца з-за сэнсавага дысаніравання зеўгмы: *Не ў працу адну глядзеў, а яшчэ і ў чарку.* У такой фразе сустракаецца маўленчы неалагізм ‘глядзець у працу’, які можна лічыць як не вельмі ўдалы.

Сэнсавая супярэчнасць узнікае і тады, калі ў сказе аб’яднаны дзеепрыслоўная частка і выказнік, якія абазначаюць дзеянне, утвораныя рознымі асобамі: *Праязджаючы вёску, мяне захапіла мяцеліца.*

б) важнай умовай стварэння лагічнасці маўлення з’яўляецца правільны парадак слоў. Беларускай мове ўласцівы свабодны парадак слоў. Парадак слоў вызначае размяшчэнне кампанентаў словазлучэння і агульную арганізацыю групы дзейніка і групы выказніка, што вызначаецца актуальным чляненнем. Сказ дзеліцца на два кампаненты: *тэму –* зыходны пункт выказвання і *рэму –* камунікатыўны цэнтр, носьбіт новага. Размяшчэнне слоў у выказванні залежыць ад таго, у які кампанент – тэму ці рэму – яны ўваходзяць. Правільная лагічная будова стылістычна нейтральнага выказвання патрабуе, каб тэма папярэднічала рэме. Актуальна важная інфармацыя павінна быць размешчана ў канцы выказвання.

Свабодны парадак слоў Пяшкоўскі ў свой час назваў галоўнай скарбніцай сінтаксічнай сінанімікі. Парадак слоў цесна звязаны з граматычным чляненнем сказа. Граматычнае чляненне дыктуе выбар пэўнага, звыклага размяшчэння: звычайна акалічнасці спосабу дзеяння, меры і ступені папярэднічаюць выказніку: *шчыра дзякаваць, усхвалявана гаварыць*; дапасаванае азначэнне папярэднічае азначаемаму слову: *вясёлы чалавек, разумны студэнт*; недапасаванае азначэнне ідзе пасля азначаемага слова: *хлопчык з блакітнымі* *вачамі*; прыназоўнік стаіць перад словам, да якога адносіцца: *за лесам, побач з* *чыгункай*; падпарадкавальныя злучнікі – у пачатку даданай часткі. Даданыя члены сказа звычайна стаяць побач з тымі словамі, з якімі звязаны сэнсава і граматычна. Калі гэта патрабаванне ігнаруецца, узнікае небяспека дваякай аднесенасці членаў сказа: *А тут Валодзька стаіць пры станку – грамадзіне з замурзаным тварам.*

Складаным сказам неабходны суразмернасць частак, лагічнае развіццё думкі. Складаны сказ, абцяжараны даданымі, павялічвае адлегласць паміж тэмай і рэмай, ускладняе ўспрыняцце сэнсу выказвання.

в) важнай умовай стварэння лагічнасці маўлення ў межах выказвання могуць стаць і некаторыя асаблівасці яго лексічнага напаўнення. Важным сродкам выражэння лагічных сувязей паміж часткамі выказвання з’яўляюцца службовыя словы – прыназоўнікі, злучнікі, часціцы. Спецыяльна для выражэння лексічных адносін паміж часткамі выказвання існуюць пабочныя словы (*па-першае, галоўнае, значыць, інакш кажучы*).

Парушаюць патрабаванне лагічнасці так званыя **плеаназмы**, г.зн. уключэнне ў маўленне залішніх па сэнсу слоў: *перспектыва на будучае* (будучае і ёсць перспектыва), *у месяцы верасні* (агульнавядома, што верасень – гэта месяц); *расказаць сваю аўтабіяграфію* (аўта ‘сам’).

**3 Умовы лагічнасці на ўзроўні звязнага тэксту:**

а) у тэксце зразумела і правільна павінна быць выражана моўнымі сродкамі сувязь асобных частак. Логіка маўлення павінна паслядоўна адлюстроўваць логіку думкі. Памылкі могуць стварацца за кошт няправільнага злучэння сказаў, якія стаяць побач. Асабліва часта парушае лагічнасць маўлення няправільнае выкарыстанне займенніка трэцяй асобы. Паводле правіл, займеннік трэцяй асобы павінен паказваць на бліжэйшы ад яго назоўнік таго самага роду і ліку. Напрыклад, *Клава была вельмі патрэбна яму ў жыцці. Якраз цётка памерла, і ён пераехаў да яе (каго?) жыць.* *На біяфаку восем гурткоў, якія працуюць пры кафедрах. Многія з іх працуюць больш за 20 год (хто? гурткі? кафедры?).*

б) абазначэнне пераходаў ад адной думкі да другой – важная ўмова стварэння лагічнасці маўлення. Пры разгортванні звязнага тэксту іншы раз прапускаюцца асобныя звенні ў развіцці думкі, што парушае лагічнасць маўлення, напрыклад: *Камбінат бытавога абслугоўвання прымае заказы на выраб металічных гаражэй і замкоў да іх. Зараз у продажы маюцца металічныя помнікі па прымальнай цане.*

У дадзеным урыўку прапушчана думка, што камбінат займаецца таксама вырабам і продажам помнікаў, таму выказванне з’яўляецца заганным.

в) важным сродкам лагічнай арганізацыі звязнага тэксту з’яўляецца яго падзел на абзацы. **Абзац** – сродак пісьмовага тэксту ад аднаго чырвонага радка да другога. Абзац служыць выражэннем закончанасці часткі цэлага, асобнага звяна ў агульнай дынаміцы думкі. Правільна арганізаваныя абзацы дапамагаюць сачыць за логікай аўтарскай думкі. Няўменне чляніць тэкст на абзацы прыводзіць да зніжэння лагічнасці маўлення, абцяжарвае яго ўспрыманне.

г) вельмі важным для афармлення тэксту з пункту погляду лагічнасці з’яўляецца выбар сінтаксічных структур, адэкватных характару зместу. Парушаць лагічнасць могуць як неапраўданае драбленне думкі (праз перадачу яе пераважна простымі сказамі), так і яе залішняя ўскладненасць.

д) лагічнасць на ўзроўні тэксту залежыць ад яго кампазіцыі, ад метаду арганізацыі выкладаемага матэрыялу. Лепш за ўсё стварае адчуванне цэласнасці выкладання будова тэксту, якая складаецца з трох частак: уступ, асноўная частка, заключэнне.

Цэласнасць і стройнасць лагічнай арганізацыі тэксту, дакладна акрэсленыя пераходы ад адной часткі да другой – усё гэта дапамагае стварыць маўленчы твор арганічна цэльным, стройным і завершаным.

Такім чынам, ствараючы выказванні на аснове вуснай і пісьмовай мовы носьбіты беларускай мовы дапускаюць наступныя лагічныя памылкі:

а) прапускаюць істотныя факты ці дэталі, якія цягнуць за сабой парушэнні звязнасці выказвання;

б) робяць неабгрунтаваныя, бяздоказныя высновы, якія супярэчаць сказанаму раней;

в) ужываюць адзін і той жа тэрмін у розных значэннях, нават у адным змесце;

г) ствараюць суджэнні на аснове несупастаўляльных, рознаўзроўневых паняццяў (В.Дзятлік быў кулаком. У яго былі розныя вочы).

д) тлумачэнне паняцця праз гэта ж паняцце (асіміляцыя – гэта прыпадабненне).

**Тэма 6** **Чысціня маўлення**

1. Агульнае паняцце чысціні маўлення.
2. Праблема выкарыстання дыялектызмаў у мове.
3. Запазычанні.
4. Асаблівасці выкарыстання жарганізмаў.
5. Неалагізмы.
6. Канцылярызмы і штампы.
7. Словы-паразіты.
8. **Агульнае паняцце чысціні маўлення**

Як камунікатыўная якасць чысціня маўлення атрымлівае сваё вытлумачэнне і можа быць апісана на базе суадносін маўлення з літаратурнай мовай і маральным аспектам нашай свядомасці. Чыстым мы назавем такое маўленне, у якім няма беспадстаўна ўжытых слоў і няма элементаў мовы, якія адвяргаюцца нормамі маралі. Чысціня маўлення дасягаецца адзінствам формы і зместу, правільным падборам і арганізацыяй моўных сродкаў у строгай адпаведнасці са стылем і задачамі выказвання, з дакладнасцю перадачы адпаведнай інфармацыі і яе эмацыянальным ці рацыянальным уздзеяннем.

У мове пастаянна дзейнічаюць законы нараджэння і адмірання: адны факты выходзяць з актыўнага ўжытку, другія – з'яўляюцца. Гэты актыўны працэс словатворчасці патрабуе ўмелага рэгулявання, каб новы моўны матэрыял арганічна ўпісаўся ў існуючую сістэму. Існуе шэраг сродкаў, якія ў выпадку іх беспадстаўнага ўжывання, разбураюць чысціню маўлення: а) дыялектызмы; б) індывідуальна-аўтарскія лексічныя і фразеалагічныя запазычанні; в) жарганізмы; г) аўтарскія наватворы і неалагізмы; д) канцылярызмы і штампы; е) словы-паразіты.

**2 Праблема выкарыстання дыялектызмаў у мове**

Словы, ужыванне якіх абмежавана пэўнай тэрыторыяй, называюць *дыялектнымі.* Дыялектнае слова, ужытае ў мастацкім творы з пэўнымі стылістычнымі мэтамі, называюць *дыялектызмам.* Тыпы дыялектызмаў вылучаюцца ў залежнасці ад таго, якая менавіта рыса гаворкі адлюстравана ў тым ці іншым дыялектызме. Вылучаюць: фанетычныя, граматычныя, словаўтваральныя, уласна лексічныя, этнаграфічныя. Народную мову нельга супрацьпастаўляць літаратурнай, бо беларуская літаратурная мова развівалася ў большай ступені, чым, напрыклад, руская, на аснове жывой народнай гаворкі. Аднак на сучасным этапе ўвядзенне дыялектных слоў у маўленне, у мастацкі твор павінна быць апраўдана эстэтычнымі задачамі, тактыкай уздзеяння на чытача.

Адна з самых моцных тэндэнцый развіцця літаратурнай мовы нашага часу – тэндэнцыя да строгага адзінства, а значыць, да ўмацавання норм. У сувязі з гэтым ужыванне дыялектызмаў патрабуе асабліва ўважлівага вывучэння. Гэта пытанне даволі складанае, розныя даследчыкі ацэньваюць яго па-свойму. Адны лічаць, што ўжыванне дыялектызмаў мэтазгодна толькі ў мове персанажаў, але не ў мове аўтара. Іншыя мяркуюць, што па-за межамі мастацкага стылю дыялектызмы непажаданыя.

Складанасць пытання аб ужыванні дыялектызмаў у літаратурнай мове тлумачыцца яшчэ і тым, што за кошт дыялектных слоў мова папаўняецца новымі словамі. Адбываецца пастаянны, хоць і нешырокі працэс папаўнення слоўнікавага складу літаратурнай мовы за кошт дыялектных слоў. Гэта значыць, што прымяняльна да такіх слоў перастаюць дзейнічаць жорсткія абмежаванні; калі ж слова яшчэ не зацвердзілася ў літаратурнай мове і не страціла адценне дыялектнага, яно непазбежна будзе выклікаць дыскусіі аб мэтазгоднасці ўжывання яго ў мове. *На плоце да гэтага часу вісіць саганок* ('чыгунок'). Не знаёмаму з лексемай пэўнай мясцовай гаворкі, цяжка зразумець, што такое *саганок*. Таму ў даным выпадку лепш выкарыстаць літаратурнае 'чыгунок'. Калі ўжываецца занадта багата дыялектных слоў, то, па слушнаму меркаванню Садоўскага, атрымліваецца «паэзія раённага маштабу».

Можна зрабіць вывад, што дыялектызмы ўжываюцца ў мове мастацкай літаратуры ў наступных выпадках:

а) для рэалістычнага паказу жыцця вёскі, для стварэння мясцовага каларыту;

б) для моўнай характарыстыкі герояў літаратурных твораў, для індывідуалізацыі маўлення.

Некаторыя даследчыкі, у прыватнасці, Абабурка, лічаць, што літаратурная мова народная ў такой ступені, у якой яна выкарыстоўвае дыялектныя моўныя сродкі, а шырокая ўжывальнасць народна-дыялектных лексем ў мастацкім творы вымагае ставіцца да іх нават як да літаратурных.

У цэлым неабходна адрозніваць, з аднаго боку, 'цытатнае' ўжыванне дыялектызмаў, калі яны прысутнічаюць у кантэксце як іншастылёвы элемент, і з другога боку, выкарыстанне іх на роўных правах з лексікай літаратурнай мовы.

Пры цытатным увядзенні дыялектных слоў важна мець пачуццё меры, памятаць, што мова павінна быць зразумелай.

У другім выпадку, калі дыялектнае слова ўжываецца разам з літаратурным, захапленне дыялектызмамі можа прывесці да засмечвання мовы твора. Аўтар, зыходзячы з патрабаванняў даступнасці тэксту, павінен ужываць такія дыялектызмы, якія не патрабуюць дадатковых тлумачэнняў і зразумелыя ў кантэксце. Таму задача пісьменнікаў, моваведаў, усіх адукаваных людзей у тым, каб правільна рэгуляваць ужыванне дыялектных слоў, ход іх увядзення ў літаратурную мову.

3. **Запазычванне** – з'ява натуральная, а ў пэўныя часы непазбежная (уплыў грэчаскай і лацінскай моў, стараславянскай на славянскія мовы). Запазычаная лексіка была адной з асноўных крыніц узбагачэння беларускай мовы ў перыяд яе фарміравання. Запазычванне абумоўлена сацыяльна-эканамічнымі, дзяржаўна-палітычнымі і культурнымі зносінамі паміж народамі. Запазычаная лексіка, якая ўжываецца ў розных стылях беларускай мовы, падзяляецца на некалькі груп:

а) запазычаная лексіка, якая мае неабмежаваную сферу выкарыстання (*стул, лямпа, школа, вішня*). Такія словы не аказваюць ніякага ўплыву на на іх ўжыванне ў мове;

б) словы, якія захоўваюць некаторыя знешнія прыкметы іншамоўнага паходжання: *журы, джаз, трансляцыя.* Яны таксама стылістычна зліліся са спрадвечнымі словамі;

в) інтэрнацыяналізмы – запазычаныя словы, вядомыя больш чым тром мовам. Гэта агульнаўжывальныя тэрміны з розных галін навукі: *літаратура, фізіка, элемент.*  Такая група з'яўляюцца стылістычна нейтральнай.

Асобнае месца займае запазычаная лексіка абмежаванага ўжытку. Сярод іх выдзяляюць некалькі груп:

а) кніжныя словы, якія не атрымалі ўсеагульнага распаўсюджання: *акцэнтаваць, апалагет, эпатыраваць*;

б) экзатызмы -- запазычаныя словы, якія характарызуюць нацыянальныя асаблівасці жыцця розных народаў: *кастаньеты, гандола, баркарола*;

в) іншамоўныя ўкрапленні: *хэпі энд, о'кей*;

г) варварызмы -- запазычаныя словы, не зафіксаваныя слоўнікамі. Іх ужыванне носіць індывідуальны характар.

Асабліва асцярожна неабходна ўжываць запазычаныя словы, якія маюць абмежаваную сферу ўжывання. На гэта ўказвалі ўсе вядомыя беларускія і рускія пісьменнікі, У.І.Ленін. В.Р.Бялінскі казаў, што «ўжываць запазычанае слова -- зневажаць густ, калі есць адпаведнае рускае слова. Там, дзе можна знайсці спрадвечнае слова – неабходна яго знайсці». Празмернае ўжыванне запазычаных слоў у розных стылях мовы абцяжарвае разуменне тэксту, робіць яго недаступным для масавага чытача, зацямняе сэнс інфармацыі. Пранікненню запазычаных слоў у сістэму мовы павінен папярэднічаць перыяд функцыянавання ў маўленні, перыяд абжывання ў новым фанетычным і граматычным асяроддзі, г.зн. тлумачыцца ў тэксце, перадачы.

Усе носьбіты беларускай мовы павінны засцерагаць беларускае маўленне ад неапраўданага выкарыстання рускіх моўных сродкаў ва ўмовах беларуска-рускага білінгвізму. Так, у друку можна сустрэць: *аснавапаложнік, вучыцель, шутка* і г.д., што абсалютна недапушчальна.

Патрабаванне мэтазгоднасці, умеранасці ў выкарыстанні запазычаных слоў не абазначае ганенне на іншамоўную лексіку. Без многіх запазычаных слоў мова проста не зможа выконваць камунікатыўную функцыю (асабліва навуковы стыль, дзе большасць тэрмінаў – запазычаныя словы). Часта запазычаная лексіка неабходна літаратуранй мове як яркі стылістычны сродак маляўнічага адлюстравання побыту іншых народаў або як найбольш дзейсны сродак выражэння думкі. Аднак неапраўданае ўжыванне шматлікіх запазычаных слоў шкодзіць любому стылю мовы.

Патрабаванне дзеячаў навукі і культуры асцярожна выкарыстоўваць запазычаныя словы ў тым выпадку, калі ёсць дакладны спрадвечны адпаведнік, не мае нічога агульнага з пурызмам, г.зн. кансерватыўным ікненнем да захавання мовы ў нязменным выглядзе.

4  **Жаргонная лексіка** заўсёды выкарыстоўваецца для абазначэння паняццяў, якія ўжо маюць найменні ў літаратурнай мове. Адрозніваюць тры віды жаргонаў: класавыя, прафесійныя і жаргон дэкласіраваных элементаў – арго. У наш час няма ўмоў для існавання сацыяльных, класавых жаргонаў, адзіным іх водгукам застаецца крымінальны жаргон. Зараз можна гаварыць толькі аб прафесійных жаргонах, якімі карыстаюцца людзі, што пастаўлены ў асаблівыя ўмовы жыцця і маўлення. Да такіх жаргонаў адносяць студэнцкі, вучнёўскі, жаргон музыкантаў і г.д. (студэнцкі: *зубрыць, плаваць, хвост).* Значэнне жарганізма часта вельмі шырокае, яно вар'іруецца ў залежнасці ад кантэксту ('жалезны' – 'надзейны; каштоўны; верны; цудоўны'). Экспрэсіўнасць жаргоннай лексікі садзейнічае таму, што словы з жаргонаў пераходзяць у агульнанародную размоўную мову, не звязаную строгімі літаратурнымі нормамі. Многія словы, якія атрымалі распаўсюджанне па-за межамі жаргонаў, можна лічыць жарганізмамі толькі з генетычнага пункту погляду, а ў момант іх аналізу яны ўжо належаць да прастамоўя: *продкі* 'бацькі'.

Узнікненне і распаўсюджванне ў маўленні жарганізмаў разглядаецца як адмоўная з'ява ў жыцці грамадства і развіцці літаратурнай мовы. Аднак выкарыстанне жарганізмаў у літаратурнай мове ў выключных выпадках мэтазгодна: гэта лексіка можа дапамагчы аўтару стварыць трапныя характарыстыкі мовы персанажаў. Выкарыстанне жарганізмаў на роўных правах з лексікай літаратурнай мовы не можа быць стылістычна апраўдана. У кніжных стылях жарганізмы не выкарыстоўваюцца. У рэдкіх выпадках яны могуць быць выкарыстаны ў публіцыстычным стылі: у газетных матэрыялах, якія маюць вострую сатырычную накіраванасць. Пры іх ужыванні жарганізмы павінны заключацца ў двукоссе. «Цытатнае» выкарыстанне жарганізмаў дазваляе падкрэсліць, што яны ўласцівы маўленню адмоўных персанажаў і не характэрны стылю самога аўтара.

Зварот да жарганізмаў не ў сатырычным кантэксце, не ў мове персанажаў разглядаецца як стылістычная памылка.

**5 Неалагізмы.** У залежнасці ад спосабаў утварэння выдзяляюць неалагізмы *лексічныя*, якія ствараюцца па прадуктыўных мадэлях або запазычваюцца з іншых моў, і *семантычныя*, якія ўзнікаюць у выніку набыцця словам новага значэння. У залежнасці ад умоў стварэння неалагізмы падзяляюцца на дзве групы: словы, узнікненне якіх не звязваецца з імем іх стваральніка (*ананімныя*) і словы, створаныя канкрэтнымі аўтарамі (*індывідуальна-аўтарскія*). У залежнасці ад мэты стварэння новых слоў, прызначэння іх у маўленні неалагізмы можна падзяліць на *намінатыўныя* і *стылістычныя.* Найбольшую цікавасць для нас маюць стылістычныя неалагізмы.

Стылістычныя неалагізмы ствараюцца як яркі экспрэсіўны сродак. Яны заўсёды маюць станоўчую або адмоўную афарбоўку. У стылістычных неалагізмаў заўсёды ёсць сінонімы, якія звычайна ўступаюць ім па інтэнсіўнасці экспрэсіўнай афарбоўкі. Стылістычныя неалагізмы ў залежнасці ад таго, ці ўваходзяць яны ў мову ці з'яўляюцца толькі фактам маўлення, падзяляюцца на *моўныя* і *аказіянальныя.*

*Аказіяналізмы* – гэта індывідуальна-аўтарскія наватворы, якія створаны часта супраць законаў словаўтварэння, зразумелыя толькі ў аўтарскім кантэксце і з цягам часу не страчваюць свежасці і навізны (*адвечністы, святлісты*).

Індывідуальна-аўтарскія наватворы адточваюць моўнае чуццё, прыцягваюць увагу да глыбінь унутранага зместу слова. Аказіяналізмы не фіксуюцца слоўнікамі. У індывідуальна-аўтарскіх неалагізмах могуць быць 'захаваны' метафары і параўнанні, якія надаюць мастацкім вобразам яшчэ большую выразнасць. Неалагізмы больш значныя па сэнсу, чым звычайныя словы. Аднак эфектыўнасць аказіяналізмаў залежыць ад майстэрства пісьменніка. У гісторыі беларускай, рускай літаратуры нямала прыкладаў няўдалай словатворчасці (*вугольчыста, іскрыніста).* Пародыя на моватворчасць такіх аўтараў:

Паперыста, аловіста, Рыфмуліста, радковіста,

Задуміста, парнасіста, Чужыніста, угарыста,

Спрабую філасофіста Аб'ёміста, шматсловіста

Выходзіць выкрутасіста. А значыць – ганарырыста.

У захапленні пісьменніка словатворчасцю захоўваецца небяспека пустой гульні словамі. Незвычайнасць некаторых аказіяналізмаў прыцягвае да іх увагу як да знешніх элементаў мастацкай формы, не даючы адэкватна ўспрыняць схаваны за імі сэнс. Таму пры ўсёй выразнасці індывідуальна-аўтарскіх неалагізмаў іх выкарыстанне павінна быць умераным і эстэтычна мэтазгодным.

**6 Канцылярызмы.** Элементы афіцыйна-дзелавога стылю, выкарыстаныя ў стылістычна чужым для іх кантэксце, называюцца *канцылярызмамі*. Да іх адносяць:

а) выпадкі расчлянення выказніка: прыбіраць – *праводзіць* *ўборку*; азеляняць – *пачаць выконваць работу па азеляненні*;

б) лексічныя сродкі, якія маюць тыповую для афіцыйна-дзелавога стылю афарбоўку: *наяўнасць, вышэйназваны, пражываць*;

в) аддзеяслоўныя назоўнікі: *выяўленне, знаходжанне.* Асабліва канцылярскае адценне надаюць прыстаўкі **не-, неда-:** *недавыкананне;*

г) шырокае ўжыванне дзеепрыметнікаў: *было прадугледжана, разгледжана;*

д) шырокае выкарыстанне адыменных прыназоўнікаў: *па лініі, у межах, у сіле, у справе.*

З уплывам афіцыйна-дзелавога стылю звычайна звязваюць выкарыстанне моўных штампаў. *Моўнымі штампамі* называюць модныя словы і выразы, якія атрымалі шырокае распаўсюджанне: *атрымаць прапіску.* Моўным штампам можа стаць любы часта ўзнаўляемы моўны сродак, метафары, азначэнні, якія страцілі вобразнасць з-за частага паўтору, нават збітыя рыфмы. Аднак у практычнай стылістыцы моўным штампам называюць стэрэатыпныя выразы, якія маюць канцылярскую афарбоўку.

Ад моўных штампаў у такім значэнні неабходна адрозніваць *моўныя стандарты* – гатовыя, узнаўляльныя ў мове сродкі выражэння, якія выкарыстоўваюцца для дакладнай перадачы інфармацыі. Да стандартаў адносяць наменклатурныя выразы, якія атрымалі ўстойлівы характар выражэння: *духоўныя патрабаванні, сустрэча ў вярхах, напісана на актуальную тэму, паводле рукапіснай (друкаванай, аўтарытэтнай) крыніцы* і г.д.

Да моўных стандартаў адносяць таксама *універсальныя* словы, якія выкарыстоўваюцца ў самых розных, часта неакрэсленых значэннях: *пытанне, мерапрыемства, асобны, праводзіць.* Гэтыя словы становяцца універсальнымі, калі яны атрымліваюць у кантэксце вельмі шырокае, няпэўнае значэнне: *Пытанням харчавання школьнікаў неабходна надаваць асаблівую ўвагу.*

Да моўных стандартаў (клішэ) адносяць таксама парныя словы або словы-спадарожнікі, выкарыстанне аднаго з іх абавязкова падказвае і выкарыстанне другога: *крытыка + рэзкая, сустрэча + дзелавая, мерапрыемства + праведзенае*.

Канцылярызмы і штампы пазбаўляюць маўленне прастаты, эмацыянальнасці, надаюць яму казённы характар, зніжаюць уздзеянне слова, 'маскіруюць банальныя думкі'.

**7 Словы-паразіты.** У лексічна бедным маўленні нярэдка сустракаюцца так званыя *словы-паразіты: так сказаць, значыць, ну, гэта.* Многія з іх адносяцца да ліку пабочных слоў, але, страчваючы мадальнасць, яны пераўтвараюцца ў словы-паразіты. Гэта асаблівасць нелітаратурнай мовы выкарыстоўваецца пісьменнікамі для маўленчай характарыстыкі дзеючых асоб.

Да недахопаў маўлення адносяць часты паўтор у тэксце адных і тых жа слоў: *факт, даны, дакладна, сапраўды.* Ужыванне ў маўленні слоў-паразітаў не заўважаецца самім гаворачым, слухач жа ўспрымае такое маўленне як непрыемнае, бо яно затрымлівае развіццё думкі, перапыняе развіццё інфармацыі, дакучае назойлівасцю. Частае выкарыстанне слоў-паразітаў, паўтор адных і тых жа слоў тлумачыцца недастатковым веданнем моўнага багацця, а таксама абыякавасцю да маўлення, што сведчыць і пра недастатковы ўзровень агульнай культуры.

Яшчэ адзін недахоп мовы – *пустаслоўе* – шматслоўе, калі адсутнасць думкі прыкрываецца фармальна правільна арганізаваныцм, але беззмястоўным актыўным наборам слоў. За словам павінна стаяць думка, за словам – пачуццё чалавека, прадмет, з'ява. Але часта гэтага няма. Слова спустошана, але яно напісана, выказана, дае бачнасць інфармацыі, прыкрываючы яе поўную адсутнасць.

**Тэма 7 Багацце маўлення**

1. Багацце маўлення як камунікатыўная якасць.
2. Лексічнае багацце маўлення.
3. Семантычнае багацце маўлення.
4. Сінтаксічнае і фразеалагічнае багацце маўлення.

**1 Багацце маўлення як камунікатыўная якасць**

Багацце маўлення – гэта яго аптымальная насычанасць рознымі сродкамі мовы, прычым без нематываванага іх паўтарэння. Адрозніваюць багацце мовы і багацце маўлення. Багацце мовы – гэта лексіка-фразеалагічны фонд, семантыка-стылістычныя і сінтаксічныя рэсурсы. Багацце маўлення – камунікатыўная якасць, якая вызначаецца ўменнем носьбітаў мовы карыстацца яе скарбамі ў розных сферах зносін. Маўленне тым багацейшае, чым радзей паўтараюцца ў ім адны і тыя ж знакі і ланцужкі знакаў, а гэта ў сваю чаргу, паказвае, што маўленне тым багацейшае, чым яно больш разнастайнае па сваёй моўнай структуры, а іменна гэта акалічнасць дазваляе як бы атаясамліваць багацце і разнастайнасць маўлення.

Асноўныя ўмовы, якія забяспечваюць багацце маўлення – гэта значны актыўны запас моўных сродкаў ў таго, хто гаворыць ці піша, і сукупнасць навыкаў іх прымянення. Актыўны запас моўных сродкаў – гэта той запас, з якога чалавек можа выбраць неабходны яму сродак і ўжыць яго для будовы маўлення, якое выражае неабходную інфармацыю. Да ліку ўмоў багацця маўлення неабходна аднесці і ступень актыўнасці і самастойнасці работы іх свядомасці і мыслення.

Агульнае паняцце багацця маўлення можа атрымаць канкрэтызацыю ў залежнасці ад таго, якія структурныя элементы мовы ўдзельнічаюць у будове маўлення. таму асобна можна гаварыць пра лексічнае, фразеалагічнае, семантычнае, сінтаксічнае багацце маўлення.

**2** **Лексічнае багацце маўлення** праяўляецца ў тым, што паўторы адных і тых жа слоў, якія не выконваюць спецыяльнага камунікатыўнага задання, ужываюцца ў маўленні як мага радзей. Гэтага можна дасягнуць толькі пры ўмове вялікага актыўнага запасу слоў: так, у А.С.Пушкіна гэты запас налічваў больш за 21 тысячу слоў, у сучаснага дарослага чалавека не перавышае 10-12 тысяч слоў; нямала людзей, у якіх актыўны запас значна меншы названай велічыні, а Элачка-людаедка выкарыстоўвала толькі 30 слоў. У слоўніках падаецца розная колькасць розная колькасць слоў: “Руска-беларускі слоўнік” фіксуе 85 тысяч слоў; “Беларуска-рускі слоўнік” – 90 тысяч; “Тлумачальны слоўнік беларускай мовы” – 97 935; “Руска-беларускі слоўнік” у 2-х тамах – 108 тысяч.

Аднак лексічных адзінак значна больш у мове, чым у любым слоўніку. Так, слоўнікі не поўнасцю адлюстроўваюць словаўтваральныя магчымасці мовы, скарбніцу дыялектнай мовы. Дыялектныя словы складаюць надзвычай багатую частку нацыянальнай мовы. Мы нават прыблізна не можам сказаць, колькі такіх слоў у беларускай мове, яны сабраны далёка не поўнасцю, іх вывучэнне працягваецца.

Лексікографы не паспяваюць за развіццём тэрміналогіі, колькасць тэрмінаў вымяраецца сямізначнай лічбай і няўхільна расце (Гарбачэвіч). Найбольш стабільнай з’яўляецца сістэма грамадска-палітычных тэрмінаў і, наадварот, пастаянна рухомай і зменлівай выступае навукова-тэхнічная тэрміналогія.

Шматлікую частку лексікі складаюць геаграфічныя найменні: назвы гарадоў, пасёлкаў, рэк, азёр, ручаёў, балот, вуліц, угоддзяў і г.д. Вялікая колькасць налічваецца літаратурных і дыялектных назваў беларускай флоры і фаўны: так, налічваецца 1460 відаў раслін, 500 відаў водарасцей, 1000 грыбоў, 600 лішайнікаў, 1000 дрэў, кустоў і г.д. У склад слоўніка беларускай мовы уваходзяць таксама жарганізмы, абрэвіятуры, архаізмы, гістарызмы. Такім чынам, у склад беларускай літаратурнай мовы ўваходзяць, але часцей за ўсё слоўнікамі не фіксуюцца наступныя пласты лексікі: шматлікія вытворныя словы; пераважная большасць дыялектных слоў; тэрміны; геаграфічныя назвы; жарганізмы; архаізмы, гістарызмы.

Багацце маўлення вызначаецца таксама як максімальна магчымае насычэнне яго рознымі сродкамі мовы, якія не паўтараюцца без патрэбы, а таксама насычэнне думкамі, пачуццямі, розным станам свядомасці. Частыя паўторы адных і тых жа моўных знакаў сведчаць пра абмежаваныя маўленчыя магчымасці аўтара. Аднастайнасць лексікі, інтанацыі выклікае адчуванне ненатуральнасці апісваемага аўтарам. Механічныя паўторы неабходна адрозніваць ад анафары – свядомага паўтарэння адных і тых жа слоў ці словазлучэнняў у пачатку фразы з мэтай выказаць экспрэсію, цэльнасць пачуцця, стану або адносін аўтара да рэчаіснасці. Калі словы ці словазлучэнні паўтараюцца ў канцы фразы, такая стылістычная фігура называецца эпіфарай.

Пераадолець беднасць маўлення, пазбегнуць нематываваных паўтораў дапамагаюць сінонімы. Калі ў лекцыі аб дакладнасці маўлення мы гаварылі аб такой функцыі сінонімаў, як удакладненне, то тут неабходна падкрэсліць замяшчальную функцыю сінонімаў, якая звязана з імкненнем пазбегнуць непажаданых паўтораў аднаго і таго ж слова. Выбар сінонімаў дыктуецца часта такімі меркаваннямі, якія не маюць ніякіх адносін да прадметна-лагічнага значэння. У сучаснай стылістыцы прапануецца дзевяць разрадаў сінонімаў:

а) адно слова мае больш агульнае значэнне, чым другое;

б) адно слова характарызуецца большай інтэнсіўнасцю, чым другое;

в) адно слова больш эмацыянальнае, чым іншае;

г) адно з слоў можа падразумеваць мадальнае адабрэнне ці асуджэнне;

д) адно слова адрозніваецца больш прафесійным характарам, чым другое;

е) адно слова больш літаратурнае за іншае;

ж) адно слова больш размоўнае за іншае;

з) адно слова мае больш мясцовы ці дыялектны характар, чым іншае;

і) адзін з сінонімаў належыць да дзіцячай мовы.

Іншы раз можна выбіраць не паміж двума ці некалькімі сінонімамі, а паміж прамым ці перыфрастычным выразам, фразеалагізмам. Усё гэта неабходна абавязкова ўлічваць пры выбары таго ці іншага слова.

Спалучэнне сінонімаў з’яўляецца вельмі распаўсюджаным стылістычным прыёмам. У яго аснове часта ляжыць эмацыяльная матывацыя. Шырокая палітра адценняў сінонімаў дае шырокія магчымасці для таго, каб зрабіць наша маўленне багатым і неаднастайным. Сінонімы дапамагаюць выказаць думку вобразна, цікава, разнастайна, перадаць тонкія адценні прымет і асаблівасцей прадметаў. Найбольш спрыяльная глеба для ўжывання сінонімаў дае эстэтычная сфера зносін – мастацкі стыль. Для мастацкага стылю характэрна кантэкстуальная сінанімія, сінанімічныя збліжэнні ў індывідуальным маўленні – бясконцыя. Нездарма кажуць, што мукі творчасці пісьменніка – гэта мукі сінаніміі.

Неапраўдана часта аўтары іншы раз выкарыстоўваюць займеннікі. Неправільнае іх выкарыстанне не толькі збядняе мову, але і абцяжарвае ўспрыняцце тэксту. Значэнне займеннікаў кантэкстуальнае, сітуацыйна абумоўленае, яны валодаюць такой суб’ектыўнай неакрэсленасцю свайго зместу, якая робіць іх лексічнае значэнне ўмоўным, усеагульным. Але лексічную канкрэтызацыю займеннікаў неабходна праводзіць правільна. Іншы раз паўтарэнне займеннікаў можа быць мастацкім прыёмам.

**3 Семантычнае багацце маўлення** Асобны пласт маўленчага багацця ўтварае семантычнае багацце, якое праяўляецца ў разнастайнасці і абнаўленні сувязей паміж словамі, лексічнай сінтагматыкі. Гэта крыніца ўзбагачэння маўлення часта застаецца нявыкарыстанай, аўтары праходзяць міма яе, не заўважаючы ні яе існавання, ні шэрай аднастайнасці свайго маўлення, насычанага паўторамі маўленчых стандартаў, гатовых слоўных блокаў, якія высушваюць жывую думку і пачуцце (Галавін). Семантычнае багацце шматаспектнае. Сярод яго элементаў – полісемія слова, фразеалагізма. У кожным асобным акце маўлення слова актуалізуе толькі адно значэнне, за выключэннем выпадкаў наўмыснай двухсэнсавасці, якая выкарыстоўваецца ў мастацкіх мэтах.

Элементы, якія надаюць пэўную афарбоўку прадметна-лагічнаму значэнню слова, паглыбляюць ствараемы ім эффект, узмацняюць яго ўздзеянне, разнастаяць семантычнае багацце, наступныя:

1. Матываваныя і нематываваныя (празрыстыя і непразрыстыя) словы. Маецца тры шляхі матывацыі слоў: фанетычны, марфалагічны і семантычны. Пры *фанетычнай* матывацыі структура слова імітуе які-небудзь гук або шум. Такая гукавая сімволіка ўяўляе сабой частку паэтычнай тканіны. *Марфалагічна* празрыстыя словы і дэрываты ўяўляюць інтарэс для стылістыкі галоўным чынам з-за эмацыянальных (жартаўлівых, памяншальна-ласкальных і г.д.) канатацый, якія спадарожнічаюць некаторым са словаўтваральных працэсаў. Найбольшую цікавасць для нас уяўляе семантычная матывацыя. Пры ёй усе словы, у аснове якіх ляжыць метафара, метанімія і пад., матываваны ў плане падабенства ці іншых адносін, якія існуюць паміж прамым і пераносным значэннем. Метафарычны спосаб выражэння думкі, калі яго прымяненне мэтазгодна і не перабольшана, сведчыць аб дасканаласці стылю, таму што мы атрымліваем дзве думкі замест адной. Адрознівальная рыса семантычнай матывацыі – свабода выбару: любыя сэнс, думкамогуць быць супастаўлены з любым сродкам, калі толькі маецца хаця б аддаленае падабенства паміж імі або аналогія. Таму невыкарыстанне такога моцнага сродку збядняе маўленне.

2. Полісемія. З ёю звязана складаная семантычная сітуацыя, дзе з імем звязана больш чым адно значэнне. У выніку гэтага можа ўзнікнуць двухсэнсоўнасць, якая часта выкарыстоўваецца ў стылістычных мэтах. Веданне мнагазначнасці слова, яго магчымасцей семантычнага вар’іравання ў кантэксце, здольнасці набываць семантычныя прырашчэнні дазваляе аўтару выказаць думку найбольш дакладна, а чытачу адэкватна ўспрыняць яе. Таму самы просты спосаб зрабіць маўленне больш багатым – гэта выкарыстанне так званага “прырашчэння зместу” і стварэнне экспрэсіі тэксту. Гэта сутыкненне прамога і пераноснага значэння слоў. Любое пераноснае значэнне, узуальнае, ці аказіянальнае – гэта падзел канкрэтнага першаснага значэння, г.зн. яго абстрагаванне: *А хваля паветра дрыжыць і дрыжыць* (Я.Колас); *Цвіце жыццё людское, Як вішня па вясне* (А.Русак).

3. Аманімія і яе разнавіднасці (амографы, амафоны, амаформы). Свядомае выкарыстанне іх, абыгрыванне, ужыванне каламбураў, заснаваных на гэтых сродках, дазваляе разнастаіць маўленне.

**4 Сінтаксічнае і фразеалагічнае багацце маўлення** Важнай з’яўляецца частка сукупнага багацця маўлення, якое ствараецца ўжываннем сінтаксічных сродкаў мовы – сказаў простых і складаных. Наборы і рады граматычных мадэляў такіх сказаў (і варыянтаў гэтых мадэляў, якія ствараюцца адносна свабодным парадкам слоў беларускай мовы) вельмі шырокія і дазваляюць разнастаіць маўленчую структуру, узбагачаць маўленне. Беларускай мове ўласціва багатая сінтаксічная сінаніміка, якая ляжыць у аснове сінтаксічнай парадыгматыкі. Але сінтаксічная парадыгма адрозніваецца асаблівай структурнай складанасцю і мнагамернасцю ў параўнанні з лексікай, фанетыкай і марфалогіяй.

Справа ў тым, што стылістычныя якасці сінтаксічных сінанімічных канструкцый (перш за ўсё, сказаў) вызначаюцца не толькі ўласна стылістычнай афарбоўкай, але і дадатковымі адценнямі, звязанымі з катэгорыямі асобы і мадальнасці, а таксама парадкам слоў, якія далёка не заўсёды непасрэдна суадносяцца з парадыгмай *нейтральнае – кніжнае – размоўнае* і ў значнай меры ўскладняюць яе. Сінанімія з’яўляецца асновай сінтаксічнай стылістыкі, таму што дае магчымасць свядомага выбару сінтаксічнай канструкцыі, адэкватнай сэнсу выказвання, сітуацыі, жанру і сферы маўленчых зносін.

Сінтаксіс заключае ў сабе вялікія магчымасці і для перадачы багацця чалавечых эмоцый, не улічваючы такога простага сродку, як клічныя і пытальныя сказы: ужыванне рознага тыпу параўнальных канструкцый (узляцеў як сокал *нейтр.* – узляцеў як быццам сокал *разм.;*  дапасаваныя і недапасаваныя азначэнні (калі ў мастацкай мове азначэнне часцей за ўсё выконваюць функцыю эпітэтаў, то ў кніжных стылях яны выступаюць як лагічныя азначэнні). Вялікія стылістычныя магчымасці заключаюцца ў структуры няпэўна-асабовых, безасабовых, намінатыўных сказаў. Г.зн., што кожны ўзровень сінтаксісу можа разнастаіць маўленне, рабіць яго больш багатым.

Наступны пласт маўленчага багацця – інтанацыйны, які цесна звязаны з лексічным, семантычным і сінтаксічным узроўнямі і ўключае рытм, інтэнсіўнасць, тэмп, лагічны націск тэксту. Выкарыстанне аўтарам адной і той жа інтанацыі, манатоннасць збядняе маўленне.

Яшчэ адзін элемент багатага маўлення – яго арганізацыя і дынаміка. Пад арганізацыяй маўлення разумеюць сувязі яго моўных элементаў, іх паслядоўнасць і ўзаемаразмяшчэнне, іх камбінаванне, кантактнае і дыстантнае ўзаемнае прыцягненне і адштурхоўванне. Пад дынамікай маўлення разумеюць яго разгортванне ў адпаведнасці з рухам свядомасці аўтара.

Разнастаіць маўленне дапамагаюць фразеалагізмы. Як і словы, фраземы неаднолькавыя ў адносінах стылістычнай афарбоўкі і могуць быць ахарактарызаваны, з аднаго боку, як кніжныя, размоўныя, прастамоўныя, а з другога, як кніжныя, урачыстыя, узнёслыя, патэтычныя і г.д.

Пераважная большасць фразеалагізмаў абазначае тыя ж паняцці, якія могуць быць перададзены словамі або апісальнымі канструкцыямі: *звесіць галаву –* ‘засумаваць’, *даць дзёру –* ‘уцякаць’ і г.д. Аднак фразеалагізмы адрозніваюцца ад слоў і апісальных зваротаў нюансамі значэнняў і, галоўным чынам, экспрэсіяй. Замена фразеалагізма словам або словазлучэннем не можа быць раўназначнай: пры такой замене знікаюць адценні значэнняў, вобразы, эмоцыі – усё тое, што складае семантыка-стылістычную своеасаблівасць фразеалагізмаў і робіць іх “драбнейшымі паэтычнымі адзінкамі мовы” (А.І.Чыжык-Палейка).

Блізкасць, а не тоеснасць слоў і фразеалагічных адзінак з агульным значэннем робіць магчымым адначасовае іх ужыванне ў кантэксце для больш дакладнай характарыстыкі адной і той жа з’явы і падкрэслівання экспрэсіўнасці маўлення. Ігнараванне фразеалагізмаў вельмі збядняе маўленне, робіць яго менш эмацыянальным і вобразным.

Багаццю і разнастайнасці маўлення садзейнічае ўзаемадзеянне функцыянальных стыляў беларускай мовы, а таксама знарочыста-матываванае змяшэнне элементаў разнастайных стыляў. Багацце маўлення непарыўна звязана з формай і зместам, якія, у сваю чаргу, залежаць і ад функцыянальных стыляў, і ад моўна-выяўленчых сродкаў.

Беднасць маўлення нельга ліквідаваць частым ужываннем разнастайнай лексікі, фразеалогіі, марфемікі, рытма-мелодыкі. Акрамя дарэчнасці, павінна дзейнічаць і мера ўжывання ўсіх сродкаў, якая вызначаецца інтэлектам, пачуццём мовы, стаўленнем аўтара да агульнанароднага, элітарнага, стылістычна абмежаванага і рэгіянальнага. А колькасць словаўжыванняў не заўсёды з’яўляецца паказчыкам багацця і разнастайнасці маўлення.

### [МАТЭРЫЯЛЫ](#_ЗМЕСТ) ДЛЯ ПРАКТЫЧНЫХ ЗАНЯТКАЎ

## [\_ЗМЕСТ](#_ЗМЕСТ" \o "да зместу)

1. [Заняткі](#_ЗМЕСТ" \o "да зместу) 1 Асноўныя паняцці тэорыі культуры маўлення

Студэнт *ведае*:

* паняцце ‘культура маўлення’;
* раздзелы стылістыкі;
* змест тэрмінаў ‘стыль’, ‘норма’, ‘нармалізатарства’, ‘канатацыя’;
* гісторыю станаўлення навукі.

Студэнт *умее*:

* вызначаць стылёвыя адметнасці лексічных адзінак;
* выяўляць прыкметы тэксту;
* размяжоўваць стылі маўлення.

Пытанні для абмеркавання:

1 Як суадносяцца паміж сабой мова і маўленне?

2 Што ўяўляе сабой мова?

Якія функцыі выконвае нацыянальная мова?

Азначэнне нормы, тыпы норм.

Што такое культура?

Што з’яўляецца найважнейшымі характарыстыкамі культуры? Віды культуры.

Стылістыка як навуковая дысціпліна, раздзелы стылістыкі.

Яны ўехалі ў малады хвойнік. Лыжня раздвойвалася.

-- Адзін мамэнт! – сказаў ён. – Ёсць прапанова ехаць наперадзе нам, паколькі мы ведаем дарогу. Па-другое, ехаць ціхім ходам, каб ніхто не адставаў. Хто за?

Вера зарагатала. Ён гэтак жа сур'ёзна гаварыў далей:

– Хто супраць? Няма. Прынята аднагалосна.

– Ну і язычок у цябе, -- сказала яна, пазіраючы, як ён заязджаў ёй наперад. – Няйнакш – лектар.

– Бываем і ў такім вобліку – па неабходным сумяшчэнні. Паколькі з'яўляемся кінафікатарам раённага маштабу.

[Заняткі](#_ЗМЕСТ) 2 Асноўныя паняцці тэорыі культуры маўлення і стылістыкі

Пытанні для абмеркавання:

Чым адрозніваюцца тэрміны ‘зносіны’ і ‘камунікацыя’?

Назавіце асноўныя віды зносін.

У якіх формах рэалізуецца маўленчая дзейнасць?

Ад чаго залежыць выбар моўных сродкаў пры маўленні і чым кіруюцца пры іх адборы?

Дайце азначэнне тэксту, тыпы тэкстаў.

Стылістычная афарбоўка моўных адзінак.

Дайце азначэнне лексіка-стылістычнай парадыгмы.

Складзіце лексіка-стылістычную парадыгму да слоў *твар, ложак, памерці, вучыцца, ісці.*

Старшы майстар змены Д.М.Лазоўская сказала пра работніцу коратка і вобразна: “У яе хуткая і чыстая рука”. І гэтага ў Марыі Васільеўны не адымеш. 2. Маці хуценька пачала збіраць на стол. Аднекуль з’явіліся колца каўбасы, кавалак ружовага сала. 3. Дзень быў пахмурны, халодны. Даваў знаць аб сабе пранізлівы паўночны вецер. Асабліва шчыраваў ён на адкрытых мясцінах. 4. Лейтэнант не без здзіўлення агледзеў накрыты стол. Але снеданню надаў належнае. 5. Два апошнія гады Тамара ўзначальвала камсамольскую арганізацыю магазіна. Літаральна некалькі тыдняў, як перадала камсамольскае кіраўніцтва Лене Гусаковай.

[Заняткі](#_ЗМЕСТ) 3 Дыферэнцыяцыя функцыянальных стыляў

Пытанні для абмеркавання:

Як фарміруюцца ў маўленні функцыянальныя стылі?

Як разумееце паняцце стыль?

Якія функцыянальныя стылі існуюць?

Якія моўныя сродкі характэрны ўсім функцыянальным стылям?

Назавіце асаблівасці навуковага стылю.

Назавіце асаблівасці публіцыстычнага стылю.

Падабраць і запісаць невялікія тэксты (4-5 сказаў) з падручнікаў па фізіцы, геаграфіі, гісторыі і на іх аснове вызначыць асаблівасці навуковага стылю, абумоўленыя канкрэтнымі галінамі яго выкарыстання.

Вызначыць стыль тэксту. На падставе якіх прыкмет вы гэта зробіце?

Бульба з’яўляецца культурай рыхлых глебаў. Сталоны яе складаюцца з параўнальна буйных клетак і валодаюць недастатковай здольнасцю рассоўваць часцінкі глебы і супрацьстаяць механічным уздзеянням. Тым больш гэта датычыць клубняў, якія растуць, -- яны павінны забяспечыць для сябе ў глебе значную прастору.

На шчыльных, цяжкіх глебах сталоны разгаліноўваюцца і ўтвараюць дробныя клубні, таму трэба садзіць бульбу на глебах, менш звязных, лёгкіх па механічным складзе: лёгкіх суглінках ці суспесях, пясчаных глебах. На цяжкіх гліністых глебах бульба родзіць дрэнна. І таму найлепшымі агратэхнічнымі прыёмамі пры вырошчванні гэтай культуры з’яўляюцца глыбокая апрацоўка глебы, мелкае высаджванне клубняў, абгонка (г.зн. абкопванне разрыхленым грунтам).

Вызначце стыль тэксту, дакажыце.

У памяці кожнага з нас шануецца імя чалавека, а то і многіх дарагіх нам людзей. Гэта і нашы настаўнікі, і сябры, і наогул усе, каму ты ўдзячны за шчырасць, за падтрымку, увагу, адным словам, за ўсё тое, што пазначана вышэйшай цаной: дабро. На маёй Случчыне і ў трэцім, і ў чацвёртым пакаленнях жыве ўдзячнасць доктару Шкодзе, які ўсё жыццё лячыў людзей. Слава пра яго ішла па ўсім наваколлі. А гэта быў нават не доктар і не прафесар, як часам называлі яго, а ўсяго сельскі фельчар. З тых жа часоў успамінаюць і вясёлага музыку Антона, які іграў вяселлі. Напэўна, у Антона была шчаслівая рука, бо ўсе, каму ён іграў, жылі шчасліва. За ўвесь век не разышлася ніводная пара. Як гэта важна, які гэта вялікі талент – усё жыццё рабіць дабро людзям, з асяроддзя якіх ты выйшаў і паміж якіх і з якімі жывеш і працуеш

[Заняткі](#_ЗМЕСТ) 4 Характарыстыка функцыянальных стыляў сучаснай беларускай мовы

Пытанні для абмеркавання:

Назавіце асаблівасці афіцыйна-дзелавога стылю.

Назавіце асаблівасці мастацкага стылю.

Назавіце асаблівасці размоўнага стылю.

Што аб’ядноўвае і адрознівае публіцыстычны і навуковы стылі?

Што аб’ядноўвае і адрознівае публіцыстычны і мастацкі стылі?

Што аб’ядноўвае і адрознівае размоўны і мастацкі стылі?

Вызначыце стыль тэксту, дакажыце.

Часам каса чапляла ваду, уздымала, раскідвала пырскі – яны разляталіся, весела паблісквалі на сонцы. У вадзе каса шыркала інакш, як без вады, гушчэй, важчэй, працяжней.

Усё мацней угравала. Каса станавілася ўсё цяжэйшая. Рукі наліваліся ўтомаю, балелі ў локцях і плячах, слабелі, нагам было млосна. Млосць расплывалася і па ўсім целе. Хацелася сесці. Але Васіль не сеў. Ён трываў.

Толькі калі знямогся зусім, калі дрыготкія, бяссільныя рукі апусцілі страшэнна важкую касу і не маглі ўжо скрануць, уваткнуў кассё ў купіну, падаўся да калёс. З выгляду гэта быў падлетак, худы, даўгарукі, з тонкай шыяй, а па хадзе, па прыгорбленай постаці – мужчына.

Запісаць тэкст у форме ўскоснай мовы, замяняючы прастамоўныя словы і формы стылістычна нейтральнымі.

Гаворкі не сціхалі:

– Вядома, што бабская доля горшая.

– Усіх доля роўная. Калі мужык здароўшы, дык затое ён больш і цяжэй робіць. Няхай баба паспрабуе зрабіць мужчынскую работу.

– Баба больш робіць. Але бяда, што яе работа не значна так, як мужчынская. Бо яна таўчэцца па хаце і каля хаты за ўсякаю драбніцаю.. І за мытым, і за шытым, усё ёй патрэбна.

У якім стылі ўжываюцца выразы *даводжу да ведама; мы, ніжэйпадпісаныя; дагаворныя бакі; даверчая грамата?* Скласці сказы з гэтымі спалучэннымі слоў.

Складзіце і запішыце заяву.

[Заняткі](#_ЗМЕСТ) 5 Сістэма камунікатыўных якасцей беларускай мовы.Правільнасць маўлення як асноўная камунікатыўная якасць

Абазначце націск у прапанаваных словах.

Існуе, выпадак, даследаваць, маленькі, генезіс, шчаслівейшы, цяжар, арахіс, дзіцятка, газіраваны, на працягу, неразвіты (сказ), каменны, упрысядкі, садавіна, слабы, дыспансер, гліняны, мысленне, курганы, стары, фарміраваць, развіты (пра чалавека), буйны (значны), пасяджэнне, пергамент, пісьменнасць (уменне чытаць і пісаць), украінскі, дрыгвяністы, прыняты, загадзя, запальнічка, вусы спіна крэмень лопух мезенец ноздра рэмень рэшата, непрыяцель (непрыязны чалавек) – непрыяцель (войскі ворага), абруч абух жыхар занятасць каноплі нянавісць цяжар

асака вярба гваздзікі, дзядзькі (мн. лік) знахар імя каршун крапіва прасціна

Растлумачце, як трэба вымаўляць выдзеленыя ў словах спалучэнні зычных. Затранскрыбіруйце словы.

Агледзьце, булачная, заводскі, здзейсніць, лётчык, лягчэйшы, расшыфраваць, бязвоблачны, грамадскі, едзьце, пераплётчык, ручнік, спазніцца, дасведчанасць, адчыніць, бегчы, грамадства, ззянне, мужчына, перакладчык, сталічны, асвятляльны, дзверцы, дзядзька, даследчык, носьбіт, безадкладна, дажджлівы.

[Заняткі](#_ЗМЕСТ) 6 Марфалагічныя нормы беларускай мовы

Заданне 1. Раскрыйце дужкі, утварыце і запішыце словазлучэнні. Раслумачце пісьмова правапіс канчаткаў назоўнікаў.

Мноства (людзі, народ), да пачатку (сеанс), метад (рэалізм), дуга з (вяз), сад каля (сельсавет), уцалець ад (агонь), думаць з (горыч), на першым (паверх), кілаграм (хлеб, бульба, цукар), жыць пры (сын), ткаць з (лён), пад ценем (дуб), спыніцца на (рог) вуліцы, сіла (гераізм), стол з (дуб), любавацца (Нарач), сустракаць (таварыш, атрад), служыць у (Брэст, Гродна), гаварыць па (тэлефон), напярэдадні (з'езд), пах (мёд), ззяць (медзь), у (бег) жыцця, зямля ў (снег), шклянка (мёд, малако, квас), сетка (дождж), працаваць на (двор), здабыць у (бой), цікавіцца (Сібір), сустрэць на (гасцінец), функцыя (асананс, сказ), адзнакі (атэстат).

Заданне 2. Утварыце магчымыя колькасна-іменныя словазлучэнні, захаваўшы асаблівасці сінтаксічнай сувязі лічэбнікаў з назоўнікамі.

Дзве, дзесяць, двое, тры (вучаніца, прапанова, год, студэнт, паляўнічы), два (стол, поле, селянін), пяць (вядро, граблі), 150 (цяля, вучань), 96 (прапанова, форма), шэсць (вароты, сшытак, елка), чатырнаццаць (стагоддзе), тры (вясёлы хлопец), абедзве (год, кабета, здарэнне), чатыры, трое, паўтары, абодва (будынак, скрыня, знаёмы, хвіліна, брат, суткі).

**Заданне 3.** Паставіць назоўнікі ў форме роднага, творнага і меснага склонаў адзіночнага ліку і роднага склону множнага ліку. Калі якая-небудзь форма не ўтвараецца, указаць прычыну.

Салдацкі шынель, веснавы квецень, галоўны ўваход, завуч Каваленка, атрыманы азот, злое ваўчаня, малое шчаня, дырэктар Якіменка, веснавое разводдзе, небарака, кароткае жыццё, жоўты пясок, свінец, наш Навуменка, качаня, элітнае насенне, канапляны алей, усесаюзны рэкорд.

**Заданне 4.** Утварыць кароткую форму і простыя формы ступеней параўнання прыметнікаў. Калі якая-небудзь форма не ўтвараецца, растлумачыць прычыну.

Вячэрні змрок, светлы дзень, ціхае надвор′е, востры нож, глухі чалавек, малыя дзеці, прамы вугал, доўгі дзень, высокі бераг, добры настрой, аксамітная траўка, шырокае поле, белы снег, упарты характар, русыя валасы, вялікі дом, цвёрдая сталь, гулкае рэха, Добры вучань, дрэнны ўчынак, тупы вугал, мяккая зямля, белае палатно, ліпеньская спёка.

[Заняткі](#_ЗМЕСТ) 7 Сінтаксічныя нормы беларускай мовы

Перакласці словы і словазлучэнні на беларускую мову:

Широкая степь, выше её, высокая грудь, пройти по полям, три человека, сохранившиеся яблоки, колыбельная песня, благодарить друга, где-то блестя, выступающий по радио.

Сильная боль, металлическая дверь, с поникшей головой, бродить по улицам, смеяться над кем-то, читаемая книга, четыре дерева, где-либо зазвенев, умнее его, разносторонний.

Злая собака, овсяная крупа, едущие люди, жить с родителями, красивее его, ходить по комнатам, выписывать изречения, изучаемый материал, заболеть гриппом, два ученика, высокая конопля, горящие глаза, потихоньку прошептав, выше подруги, два дома, заболеть гриппом, удивляться мастерству, разбираемый учениками материал

*Перакласці тэкст на беларускую мову, улічваючы спецыфіку сінтаксічных канструкцый:*

Старый, обширный, тянувшийся позади дома сад, выходивший за село и потом пропадавший в поле, заросший и заглохлый, казалось, один один освежал эту обширную деревню и один был вполне живописен в своём картинном опустении. Зелёными облаками и неправильными трепетолистными куполами лежали на небесном горизонте соединенные вершины разросшихся на свободе дерев. Белый колоссальный ствол березы, лишённый верхушки, отломленный бурею или грозою, подымался из этой зеленой гущи и круглился на воздухе, как правильная мраморная сверкающая колонна. (Н.Гоголь)

Когда отпевали мать, был май, вишнёвые деревья и акации наглухо залепили стрельчатые окна. Отец Александр, от печали и смущения спотыкающийся, блестел и искрился у золотых огней, и дьякон, весь ковано-золотой до самых носков сапог, скрипящих на ранту, мрачно рокотал слова церковного прощания маме, покидающей своих детей.

Алексей, Елена и Анюта, выросшая в доме Турбиной, и Николка, оглушенный смертью, с вихром, нависшим на правую бровь, стояли у ног старого святителя Николы. Николкины голубые глаза, посаженные по бокам длинного птичьего носа, смотрели растерянно, убито. Изредка он возводил их на иконостас, на тонущий в полумраке свод алтаря, где возносился печальный и загадочный старик бог, моргал. За что такая обида? (По М.Булгакову).

*Выпраўце сказы, у якіх дапушчаны марфалагічныя і сінтаксічныя памылкі:*

Ён зноў падышоў да наступнай паліцы, дастаў яшчэ больш важэйшую і таўсцейшую кнігу, прынёс і паклаў на стол перада мной.

Дзяншчык камандзіра пабег за дапамогай для параненага камандзіра.

Міліцыя, якую выклікалі жыхары, не толькі не выратавала нябогу, але і ягоны забойца бясследна растаў у начным цемрыве.

Чуючы гэты востры боль у кожнай песні, верылася, што нічога на свеце не знікае без леду.

Выходзіла, Глеб хварэў прамянёвай хваробай.

Бывала, пазней, калі ўжо стаялі канюшня і ферма, калі туды завялі абагульненых коней і кароў, дык мужчыны і жанчыны прыбягалі да сваёй жывёлы.

Вайсковец, убачыўшы на лацкане пінжака Рашыдава два ордэны “Чырвонай Зоркі” і ордэн “Славы”, а на грудзях раскіданыя без усялякай сіметрыі з добры тузін медалёў, імгненна змяніўся.

Мякка крануўшыся зямлі, бег самалёта паступова замаруджваўся.

Віта, душа якой на каханні, як на цеста на дражджах замешана, прызнанню Ніны ніколькі не здзівілася і пасмяялася над ёй.

За нейкія, можа, дзесятка два секунд з выхапленымі з вады сшыткамі я – на беразе.

Капітан разгарнуў пашпарт, перагарнуў некалькі старонак і паважліва сказаў: “Паважаю ветэранаў. А нас, Рустам Аліевіч, выбачайце і не крыўдуйце”.

Усю дарогу, едучы дадому, чорныя думкі не давалі Сабаневічу спакою.

Адзіны зборнік У. Рагуцкага быў страчаны ў гады вайны, і да нас дайшлі толькі асобныя вершы, што друкаваліся ў свой час у перыядычных выданнях і адшуканыя сябрамі.

Але ўсё ж штабель бярвенняў атрымаўся вялікі.

Яны распытвалі адзін аднаго пра ўласнае жыццё.

Не даязджаючы да Яневіцкіх хутароў, з лесу – шусь на дарогу пяцёра з аўтаматамі.

[Заняткі](#_ЗМЕСТ) 8 Дакладнасць маўлення як камунікатыўная якасць беларускай мовы

**Заданне № 1.** Знайдзіце словы, ужытыя з парушэннем лексіка-семантычных норм літаратурнай мовы. Дакажыце гэта, карыстаючыся ТСБМ. Замяніце гэтыя словы іншымі, дакладнымі і найбольш адпаведнымі кантэксту.

1. Мы цяпер стараемся у школах ставіць кіраўнікамі — надта завучамі — маладых, перспектыўных людзей, выхоўваем іх на дырэктароў. 2. Іван Сямёнавіч спытаў у медсястры пра здароўе Алеся Трахімавіча. Яна адказала неазначальна, і ён адчуў, што Зубку нялёгка. 3. Яны, простыя дзеці вёскі, разумелі з усяго гэтага пятае праз дзесятае. У іх галовах круціўся і мігацеў дзікі каламбур. 4. Конь залыпаў губамі і пачаў чухаць старо­му спіну. 5. У той жа краіне, дзе шматразова ўзнікала зусім нязначнае пытанне, ці мае права замужняя францужанка на дзявочае прозвішча, грамадскі допыт паказаў, што большасць суайчыннікаў выказалася якраз адмоўна.

Што зробіш? Дамовіўся на рабоце. Сяджу дома. Чакаю [майстра адрамантаваць тэлевізар]. Дванаццаць гадзін — няма майстра. Пятнаццаць — няма... Семнаццаць... Майстар, які згубіў 8 гадзін майго рабочага часу, так і не з'явіўся. 2. А от я ужо ўмею гаварыць з зачыненымі вачыма! 3. У гэты ясны сонечны дзень Віталю чамусьці нечакана стае сумна, у душу прарываецца пачуццё адзіноты. 4. Не хочаш нават паўзу памаўчаць, хвалы не просіш нашай узамен ты. 5. Састаўны дзеяслоўны выказнік утвараецца *з* неазначальнай формы і дапаможнага дзеяслова.

Гэтак хораша: знічкі гарэлі ўгары. 2. Жэнька трапна даводзіў ёй, што дзявочае сэрца можа быць вельмі карыснае ў справе, што яно можа легка адкрываць ключы*,* усе таямніцы, якія часам ляжаць за сямю замкамі. 3. Секвестратар, які хацеў вывесці з яе хлява карову, даўно выпляваў у кулак пярэднія зубы, і цяпер, казалі, замест літары «р» выціскае з сябе нешта падобнае на «ль». 4. У паляпшэнні працоўнай дысцыпліны на заводзе павінны народ­ныя дазорцы. 5. Урок будзе тады паспяховым, калі ён змястоўны, эмацыянальны, вобразны і калі на ім рацыянальна выкарыстана кожная мінута.

Пры належнай трэніроўцы магчыма навучыцца добра ўсведамляць становішча языка. 2. Пытанні вучням не павінны дапускаць аднаслоўных адказаў ці дваякіх тлумачэнняў*.* 3. Настаўнік расказвае вучням, як вучоныя, настаўнікі, студэнты запісвалі народныя гаворкі. 4. Дзеці павінны ўсвядоміць, што дзейнік абазначае галоўны прадмет гутаркі ў сказе і характарызуецца выказнікам. 5*.* Роўнаю хвілінай памаўчым, хай яна настрою паспрыяе.

Характар граматычных канструкцый, словаўжыванне, логіка арганізацыі фраз, мэтазгоднасць аб'яднання слоўных значэнняў, лексічных счапленняў, нават рытм і музыкальнасць слоў і выразаў—усё павінна адказваць галоўнай задачы перыядычнага друку. 2. Звычайна разбор па членах сказа суправаджаецца маляваннем схем. 3. У анталогіі даецца не арагонаўскі, а новы варыянт перакладу, які, на наш погляд, не толькі дакладна перадае семантыку купалаўскага верша, але і даносіць да французскага чытача своеасаблівую пульсацыю рытму беларускага арыгінала. 4. Часціца п а ў з уласнымі назвамі пішацца праз злучок: паў-Мінска, паў-Еўропы. 5. Хлопчык весела *прыжмурвае* тварык замурзаны свой.

**Заданне № 2.** Знайдзіце ў прыведзеных сказах словы, якія парушаюць дакладнасць маўлення. Замяніце іх іншымі словамі.

Хто правярае аўтамат, хто рулю начышчае. Жабы ў каляінах кракаталі. Марфалагічна прыслоўі суадносяцца з назоўнікамі, прыметнікамі, лічэбнікамі, займеннікамі і дзеясловамі. Кожны аспрэчваў неабходнасць сваёй будучай прафесіі. Настаўнік піша слупкамі на дошцы, а вучні ў сшытках дзеясловы неазначальнай формы. Значны плюс па надоях дасягнуты і на фермах калгаса «Герой працы». Агораць не цяжка мне тыя ўспаміны. У апошнія гады сучасная тэма не атрымлівала экраннага адлюстравання, таму са з'яўленнем фільма «Твой сын, зямля» гэты прагал быў ліквідаваны.

Падтрымаўшы пракурора Шашкіна, Чарнагузаў таксама пашкадаваў, што нікога не апынулася у атрадзе з Малой Ліпаўкі. Недахопам у мове школьнікаў з'яўляецца і няправільнае ўжыванне націску ў некаторых лічэбніках. Пры тлумачэнні дзеепрыметніка, апрача гутаркі, праводзіцца назіранне і аналіз прыкладаў. Праграмы сярэдняй агульнаадукацыйнай школы разлічаны на фарміраванне пісьменнага ва ўсіх адносінах грамадзяніна-патрыёта, якому нават элементарная граматыка раскрывае сутнасць фанетыка-арфаэпічных (вымаўленчых), графіка-арфаграфічных (правапісных), лексіка-фразеалагічных (слоўнікавых), марфолага-сінтаксічных (граматычных) і стылістычных узаконеных норм.

Кафэ чырвонае, як барва, на твары водбліск ад слязы.Зноў і зноў вяртаць нас будзе одум да сцяжын, дзе вырасла бяда. I вайны сярэбраны куродым на чупрынах будзе асядаць. 3 грыбоў пасля папярэдняй падрыхтоўкі—абавязковага прапарвання варам для знішчэння яду — гатуюцца смачныя стравы. Ox, гэтае шорганне скрабалкі па асфальце!.. Яму [дворніку] гэта зручна. Але ці зручна сотням жыхароў, у якіх дворнік адабраў паўтары-дзве гадзіны сну? 1 ці многа радасці ад таго чыстага тратуара, калі па ім пойдуць на работу людзі, змучаныя перадранішняй экзекуцыяй дворніка?

Праходзілі партызаны, камандзіры, імёны якіх сталі жывымі казкамі*,* подзвігі якіх будуць здзіўляць дзесяткі будучых пакаленняў нашага народа. Ад соцень двароў застаўся толькі попел, печныя каміны і тыя знесены ураганам вайны*,* зраунаваны з зямлёй. Пры засваенні спосабаў утварэння прыметнікаў школьнікі ўдасканальваюць арфаграфію, папаўняюць слоўнікавы запас. Вось і прыходзіцца часта абедаць тут жа, на аб'екце, закусваючы тым, што ўзяў з сабою з дому.

**Заданне 3.**  Дакажыце, якое з двух словазлучэнняў дакладнае, правільнае ў лексіка-семантычных адносінах.

Балоцісты бераг – балотны бераг; водная роўнядзь возера – вадзяністая роўнядзь возера; дажджлівая імгла – дажджавая імгла; дзейсны чалавек – дзейны чалавек; вучэбны дапаможнік – навучальны дапаможнік.

Ураджайная зямля – урадлівая зямля; абагуліць маёмасць – абагульніць маёмасць; абагульніць факты – абагуліць факты; адзець свой кажушок – надзець свой кажушок; гліняная падлога – гліністая падлога.

Гліністы бераг – гліняны бераг, дзелавітая гутарка – дзелавая гутарка, драўняны попел – драўляны попел, запісваць дыялекты – запісваць дыялектызмы, здубелы плашч – здубянелы плашч.

Канструктыўны розум – канструкцыйны розум, лісцёвы лес – ліставы лес, нястрыманы боль – нястрымны боль, расшчапіць сціснутыя зубы – расчапіць сціснутыя зубы, саладжавы водар – саладкаваты водар.

Падпаліць сялібу – падпаліць сядзібу, эфектная жанчына – эфектыўная жанчына, арганізатарскія здольнасці – арганізацыйныя здольнасці, асобы выпадак – асобны выпадак, стылёвая памета – стылёвая паметка.

[Заняткі](#_ЗМЕСТ) 9 Лагічнасць маўлення

Пытанні для абмеркавання:

1. Паняцце лагічнасці як камунікатыўнай якасці.

2. Умовы лагічнасці на ўзроўні выказвання.

3. Умовы лагічнасці на ўзроўні звязнага тэксту.

*Выпраўце сказы, пабудаваныя з парушэннем лагічнасці маўлення:*

Тэксты ў асноўным узяты з мастацкай і навукова-папулярнай літаратуры, газет і часопісаў. Агульнай падставай для раздзельнага напісання літар з'яўляюцца прамежкі паміж спалучэннямі літар. Мабыць, памяць не прыносіць карысці, калі факты не вядуць да пазнання сутнасці рэчаў, не запальваюць іскры, не вядуць да вопыту, ведаў!.. 8-га снежня, калі прыйшоў дамоў, ёдам змазаў рану кату. 10-га хадзіў да доктара, бо ён укусіў мяне за палец. Калі я падбег да возера, яно было глыбокае.

Гаспадыня гэтага пакоя не вельмі акуратная, таму што школьная форма дзяўчынкі ляжыць не вельмі добра.. Звонкія і глухія зычныя патрабуюць значнай трэніроўкі ў вымаўленні. Трэба, каб вучні ўмелі адрозніваць значэнне слова ад перамены націску ў ім, правільна ставілі націск у словах. Калі гаварыць шчыра, дык за лубін адказвае аграном, бо ён яшчэ з восені ляжыць пад брызентам і пакрыўся цвіллю. У вольную часіну люблю пабыць сам-насам з прыродай. Можа, гэта так выразна кіралася ў вочы, не ведаю, толькі маю гэтую рысу падмецілі яшчэ ў дзяцінстве. Амаль такі ж лёс сустрэў кожны твор Шамякіна.

1. У перыядычным друку, на кніжных паліцах грамадскіх і асабістых бібліятэк настаўнікаў у гэты час пачалі паяўляцца артыкулы, манаграфіі, кнігі В.У.Івашына, у якіх аўтар даследаваў розныя праблемы літаратуразнаўства. 2. Вучні робяць вывад, што прыметнікі неабходны для дакладнага выказвання і правільнага разумення пэўнай думкі. 3. Трывожна мне ў горадзе Мінску, каторы ўжо год без прапіскі, ні дома свайго, ні двара, прыбіцца дзесь недзе пара. 4. Бычкоў так кормяць даглядчыкі, каб да восені кожны з іх дасягнуў 300 кілаграмаў.

1. Вучні ўспамінаюць правілы, калі вымаўляюцца і пішуцца галосныя *е, ё, я.* 2. Варка пацалавала белагаловага Саўку і чатырохгадовую Нюрку і выйшла з хаты. 3. Калі ж Магілёўшчыну акупіравалі фашысты, хлопец падаўся ў партызаны, пасля змагаўся з ворагам першым нумарам супрацьтанкавага ружжа ў Савецкай Арміі. 4. Угнаенні на поле дастаўляюць мужчыны, дзе жанчыны адразу ж іх раскідаюць віламі.

1. Прыступаючы да вывучэння сінтаксісу, неабходна паўтарыць і замацаваць веды вучняў пра галоўнае і залежнае слова ў словазлучэнні. 2. Мова паэзіі эканомная – у параўнанні з размоўнай і ў параўнанні з іншымі відамі літаратуры. 3. Кожны вучань імкнецца не прапусціць міма пытанні настаўніка і хутка падрыхтаваць адказ на іх. 4. Патрабуецца на пастаянную работу супрацоўнік для аддзела, які мае вышэйшую адукацыю.

[Заняткі](#_ЗМЕСТ) 10 Чысціня маўлення

*Заданне № 1. Дайце адказ на тэарэтычнае пытанне.*

Растлумачце тэрміны “неалагізмы моўныя, агульнаўжывальныя”, “неалагізмы аўтарскія, аказіянальныя, індывідуальна- стылістычныя”.

Растлумачце тэрміны ‘дыялектнае слова’, ‘дыялектызм’, ‘дыялект’.

Растлумачце тэрміны ‘інтэрнацыяналізм’, ‘экзатызм’, ‘варварызм’.

Растлумачце тэрміны ‘канцылярызм’, ‘моўны штамп’, ‘моўны стандарт’.

*Заданне № 2. Знайсці дыялектызмы і вызначыць іх тыпы. З якой мэтай аўтар выкарыстоўвае іх у тэксце.*

Яшчэ учорах раб пакутны – сягоння я зямлі ўладар і над царамі цар магутны. Калі Аленка зірнула на памяты канверцік – відаць, у дарозе вандраваў нямала, – то сэрца яе забілася, а шчокі румянкам загарэліся. Спачатку вада толькі чулася, дзе пасталы ўціскалі пакошу, потым стала хлюпаць між куп’я. Пад нагамі шамацеў леташні прымяты жнеўнік. Нечага гаварыць аб тым, чаго ў жыцці нямашака. Зашамрэлі мацней каласы.

Ганаруеш людзей – то й людзі цябе ганаравацьмуць. Міхал Тварыцкі ўвайшоў у хату ціхом і вінавата паглядзеў на жонку. Калі разліюцца паводкі – бярозы па грудзі ў вадзе, як белыя тыя лябёдкі на воду сышлі кагадзе. Стаіць мой сад пад белым цветам: нарцыс –стыдлівых поўны крас, звісае бэз у акно букетам, тульпанаў куст расцвёў зараз. Стокрылы вецер дол аблахаваў і вобзем кінуўся наўзбоч. Вецер стогне над студняй, рыпае асверам.

Кружылася, развітвалася з роднай дамоўкай пажоўклае лісце. Дзед Талаш быў у кароткім кажушку, у суконных з раменнымі латамі латамі майтках, абуты ў чукі. Глушак штосілы чвякнуў пастол пад лаўку. Потым доўга рыпаў асвер, лілася вада і казак цярпліва насвістваў каню. Ой, палі чужадальнай краіны, прысудзеце свабоду вы мне. На ўзбярэжжы балота, пад садам, было ціха і прытульна.

Пасвіў коні, ведаючы, што гэта – яго праца да зімы, да навукі. Праз ружаватыя ялаўцовыя кусты, свецячы босымі нагамі, скакалі ўжо летка адзетыя верасаўскія дзеці. Крок за крокам кроча эскадрон. Над пацямнелымі стагамі крычалі вароны і садзіліся на стромкія сцежары. Карчы ладуюць воз. Яўхім чапляе перадок рубля за вяроўку. Помнілася мне з малых год, што недзе ў гэтым баку павінен быць велікаваты і глыбокі лужок, нібы азярцо.

*Заданне 3. Вызначыць, да якога тыпу адносяцца запазычаныя словы, і абгрунтаваць свой вывад.*

Гралі яны тое, што трэба было на абыходак тутэйшым людзям: польку, кракавяк, чачотку. Плывуць яго песні ад краю да краю натхнёна, дзядулю Джамбула я шчыра вітаю, вітаю акына Джамбула! Прайдзіцеся глухімі стрытамі ці па бліскучых авеню, вы скрозь пабачыце аголены, пракляты тройчы амерыканскі лад жыцця. Людзі прыветныя цёпла сустрэнуць, быццам даўно цябе зналі, і чарнавокія, шустрыя дзеці скажуць табе “генацвале!”. Калі аўтар падручніка па хірургіі будзе гаварыць мовай метафар, гіпербал і алегорый, то гэта можа прынесці шкоду.

Я шмат разоў чуў, як спявалі песню “Тече вода” ўкраінскія прафесійныя і самадзейныя калектывы, як спявалі крыху ці добра вясёлыя ўкраінцы за сталом або пасля застолля, але такой, як у Брыля, інтэрпрэтацыі гэтай песні я не чуў. Па дарозе ў порт група сенегальцаў сустрэла мяне прывітаннем: “Па, асалям алейхум!”. Сярод яркага мітуслівага натоўпу мільгаюць часам ганарлівыя і змрочныя маўры ў сініх чалмах і сінім адзенні.

У гісторыю духоўнай культуры беларусаў І.Насовіч увайшоў як першы буйны фалькларыст і лексікограф. Яго па праву можна назваць з’яваю фенаменальнаю. Ды грымнуў бубен, бухнуў барабан, карнаі затрубілі па-майстэрску. “Ол райт, да заўтра, місіс Мрэйка!”. Аргамак ляціць стралою, але ўсё ж адстаў джыгіт.

Мова – самы першы грамадскі набытак любой этнічнай супольнасці людзей на пачатку яе складвання. Яна з’яўляецца і самай апошняй рэліквіяй народаў, якую ахвяруюць яны гісторыі, развітваючыся са сваімі этнічнымі традыцыямі. А тут камрадамі яго былі камендант Альшан, граф Адальберт ды й айнзацштаб Франц Керн. Румба, румба, румба, румба: стук абцасаў – гук званоў.

*Заданне 4. Знайсці індывідуальныя неалагізмы і высветліць іх стылістычную функцыю.*

Багаты жнівень на зарапады, багаты зорным роем. Сяло схавалася ў тумане, патух на вішнях сонцавей, і толькі доўга ў развітанні над студняй плакаў журавель. І дрыготна хвалі жыта плыўкадымныя бягуць. Ён калісьці чытаў нейкае апавяданне, як цярпелі пры гэтых перадзелах маламожныя сяляне.

То не музыка-натхненне, сэрца жар, агонь душы, златаіскрае імкненне, песня зорная вышы. Мы словападам зацярушаны, як снегам цёмныя кусты. Перад табою праходзіць даўнейшчына. Бо хлеб здабываецца цяжка, яму самы нізкі паклон. Бо хлеб і ў бязважкасці важкі, ракеты ўздымае і ён.

Палыны пасівелі на ўзгорку, запрыгоршчыць і кіне іх вецер. Першая прачнулася вярба – руплівая маладзіца, пачуўшы як верхаводка казыча ногі. Верхаводка, абліскавічаная бліскавіцай, агромленая громам крутарогім. У самую бязгодзіцу глыбокай восені, пад дажджом бесперастанку і ўвечары, ехаў я да станцыі. То быў вобраз іскраззяны, момант радасці, надзей, сэрца гімн агнём паранным, песня зорак, сонцавей.

Сонца вяршыня, сонца на лета: ночка ў надточку – на ўтрэсіны дню. Хмарак шоўкавая грыва рассцілаецца гулліва агнячырванай мятлою. На родныя аблокі хораша глядзець на разамлелым ад смолак узлеску, на ачмялелым лузе. Супыніся ты, хмара, над борам – апусці свой на лес дажджапад.

*Заданне 5. Перабудаваць сказы так, каб яны пазбавіліся моўных штампаў, а таксама стылістычнай несумяшчальнасці слоў. Запісаць выпраўленыя сказы.*

Мужык Янкі Купалы – гэта чалавек, які моцна задумаўся над сваім лёсам, над сваёй будучыняй, які абавязкова прыйдзе да адзіна правільнага вываду пра неабходнасць рашучай барацьбы за свае правы, за сваю чалавечую годнасць.

Старшы майстар змены сказала пра работніцу коратка і вобразна: “У яе хуткая і чыстая рука”. І гэтага ў Марыі Васільеўны не адымеш.

Многія аўтобусы прапісаны ў новым, выдатна абсталяваным аўтапарку, які ўступіў гэтай восенню ў строй у раёне Зялёнага Луга.

Кастусь – галоўны герой малюнка. Яго вобраз адразу прыцягвае да сябе ўвагу гледача. Дзядзька Антось сочыць за поспехамі племенніка.

Звыш 34 тысяч дрэў перасяляецца на пастаяннае месца жыхарства з гадавальніка трэста зялёнага будаўніцтва.

Нядаўна ажыццёўлена рэканструкцыя школьнага музея.

Цяпер у нас налічваецца больш дваццаці бензаматорных піл “Дружба”.

Другі хлеб займае ў калгасе “Рассвет” больш за 100 гектараў.

Гарачыня стаяла парная, цяжкая, але адпачываць нам не хацелася. Працавалі мы з душой. У кожнага на твары свяцілася ўсмешка.

Кацярына – стройная, не пазбаўленая прыгажосці дзяўчына.

Лейтэнант не без здзіўлення агледзеў накрыты стол. Але снеданню надаў належнае.

Усе вышэй сказанае дае падставу сцвярджаць, што слоўнік – добры дапаможнік і для настаўніка і для вучняў.

[Заняткі](#_ЗМЕСТ) 11 Багацце (разнастайнасць) маўлення.

Пытанні для абмеркавання:

1. Багацце маўлення як камунікатыўная якасць.
2. Лексічнае багацце маўлення.
3. Семантычнае багацце маўлення.
4. Сінтаксічнае і фразеалагічнае багацце маўлення.

Складзіце сінанімічны рад да слоў: *ісці, шлях, прыгожы, злы, выпадак*

Перакладзіце тэкст на беларускую мову, вызначыце, якімі сродкамі ствараецца багацце маўлення:

Звуки сами по себе не имеют смысла. Но не задумывались ли вы когда-либо над вопросом, почему лилия названа именно лилией, а не каким-нибудь карагач? Случайно ли каждое слово звучит так, а не иначе? Есть ли какая-либо закономерность, что определённое значение, смысл связаны с той, а не иной звуковой формой?

Что касается звукоподражательных слов, то здесь всё понятно. Их звуковое оформление не случайно, оно имеет определённый смысл…

Но почему нежный цветок назван словом с нежными звуками – мимоза, а злой старик – неблагозвучным хрыч. Не проявляются ли здесь какие-то неизвестные нам свойства звуков?..

Попросите своих знакомых сказать, какой звук им кажется больше – И или О? Ручаюсь, что в большинстве своём вы получите ответ – О. Спросите, какой звук грубее -- И или Р, наверняка скажут – Р. Какой лучше – Д или Ф? Ясно, что Д.

Вспомните, мы говорим «мягкие» и «твёрдые» согласные. Но ведь звуки нельзя потрогать. Видимо, есть что-то такое, что заставляет нас считать, что А приятнее, чем Х, О светлее, чем Ы, Р быстрее, чем Ш, и т.д.

Оказывается, именно в этих свойствах звуков скрыта одна из тайн рождения, жизни и смерти слов… (По А.Журавлёву)

[Заняткі](#_ЗМЕСТ) 12 Выразнасць маўлення.

Пытанні для абмеркавання:

1. Асноўныя ўмовы выразнасці маўлення.
2. Тропы.
3. Стылістычныя фігуры.
4. Фанетычныя сродкі стварэння выразнасці.

*Зрабіце лінгвістычны аналіз тэксту. Вызначыце мастацкія сродкі, з дапамогай якіх дасягаецца выразнасць маўлення.*

Павеяў лёгкі, жвавы ветрык: пачынала світаць. Кароткая вясновая ноч канчалася, але неба на ўсходнім баку, зацягнутае хмарамі, было цёмнае, панурае.

Туравец дазволіў спыніцца. Людзі, стомленыя, знясіленыя ад бяссоння і трывогі, адразу валіліся на зямлю і засыналі, -- адно чуўся глухі стогн раненага, які часам суцішаў свой боль моцным словам.

Людзі спалі непрабудна, хоць дождж не пераставаў і рэдкія, з кволым лісцем галіны дрэваў, што былі над імі, амаль не ахоўвалі ад вады.

Прысеўшы каля куста, Туравец таксама паспрабаваў заснуць, але ў яго так балела галава і гарэлі вочы, што сон не прыходзіў.

Праз нейкі час вецер разагнаў хмары ў вышыні і дождж сціх. Адразу пасвятлела. Відаць, ужо ўзышло сонца, але яно не магло прабіцца праз хмары, што аблажылі небасхіл.

Цяпер, калі непакой сцішыўся, Туравец стаў больш адчуваць, як ные параненая рука.

Павязка за ноч аб’ехала, намокла на дажджы, бінты скруціліся, як жгуты. Туравец паправіў іх другой рукой, рассунуў так, каб яны 5лепш прыкрывалі рану: “Хоць бы не было гангрэны. Гэтыя эскулапы, не задумваючыся, могуць адхапіць руку”.

Туравец сеў на траву і, страючыся не вярэдзіць руку, зняў боты, выкруціў мокрыя анучы, -- прыціскаючы адзін іх канец нагамі да травы. Аж змарыўся з непрывычкі, пакуль пераабуўся…

Ён крыху адышоў ад мясцінкі, дзе спалі ўсе, адшукаў маленькую лужыну. Яе акружалі з трох бакоў раскідзістыя кусты. На галлі з алешын з пупышак, якія толькі палопаліся, выглядвалі вострыя згорнутыя лісточкі, акропленыя ранішняю расою. Вада была такая празрыстая, якая можа быць толькі ў лесе і ўвесну, у ёй, як у лепшым люстры, адбіваліся кусты і цьмянае неба.

Туравец спыніўся на самым беражку, дзе расла светла-зялёная мокрая трава, што мякка слалася пад нагамі, нахіліўся над вадою, убачыў сябе: схуднелы, аброслы твар, смаляныя калматыя валасы. Не было калі і пагаліцца! Нахіліўся і, стараючыся не патрывожыць раненую руку, зачэрпнуў жменяй вады і пырснуў у твар. Калі, скінуўшы кроплі з твару, ён адступіўся ад берага і выцерся краем вільготнай сподняй сарочкі, -- стаў адчуваць сябе больш бадзёра і свяжэй.

З-за блізкіх кустоў вырвалася і прашумела чарада качак: фр-фр-фр. Ён правёў іх вачыма, мімаволі прывычна разлічваючы, колькі трэба было б “выносіць” ствол стрэльбы.

“Крыжакі. Качак у гэтым годзе процьма”.

І.Мележ “Мінскі напрамак”

[Заняткі](#_ЗМЕСТ) 13 Дарэчнасць і сцісласць маўлення.

Пытанні для абмеркавання:

1. Дарэчнасць маўлення як камунікатыўная якасць маўлення.
2. Дарэчнасць стылявая.
3. Дарэчнасць кантэкстуальная.
4. Дарэчнасць асобасна-псіхалагічная.
5. Сцісласць маўлення як адна з неабходных умоў маўлення.

*Знайдзіце словы, выкарыстаныя з парушэннем дарэчнасці маўлення:*

Ужо і голуб не буркуе, марозец госціць у двары. Ды вось яшчэ сняжку бракуе, каб у зіму зляцець з гары. Многія па наіву вераць, што пасля жаніцьбы будзе працяг ўсяго таго, што было да жаніцьбы. Бузу я раней цёр вялікую, але ж бачыш, кінуў я ўсю гэтую муру. Мянялі параметры, абмазгоўвалі, як дабіцца меншай шурпатасці.

Нядоўга пакалгасілі, яшчэ ў самы смак не ўвайшлі. Вучні складаюць некалькі бяззлучнікавых складаных сказаў заданых тыпаў. Мог бы і Косцік на што прыгадзіцца. Пастаяў бы хоць на шухары. Мы не станем проста з бухты-барахты адразу ўсім выкладаць аб мэце свайго візіту.

Высока ў небе раздаецца громкая песня жаваранка. Паляцеў на небе зніч, ліст чырвоны закружыўся, грымнуў жураўліны кліч з залатых паднебгых высяў. Андрэй Жыган, памятаеш, на Урале бузу вадзіў, -- верхаводзіць над намі. Праз дзесяць гадоў калгас «Бальшавік» па вытворчасці малака ўжо наступаў на пяткі сельскагаспадарчаму флагману Полацкага раёна – калгасу імя Сільніцкага.

Хто ведае, з якіх часоў старая салдацкая пагаворка існуе: куля – дура, а штык – маладзец?! А скрычуся ў тайзе грыбной, дзе развеснена рэху рэхчацца, будзеш ты, Беларусь, са мной белакорыцца, Нёманам рэчыцца. Прыязджаю гарачай парой на поле. Гляджу: п'юць у кустах чарніла. Не кажы, брат Алесь, такое здарылася, што і паверыць цяжка. Бачыш сам, усю мінулую ноч уладарыла завея.

Ды недзе ў мазгавых маіх кутках, хоць сам з сабой спраўляюся цяпер я, сядзіць маленькі, як заноза, страх, хаваецца сляпое недавер'е. Прапахлы багуном, імшарамі, іду, нагрыблены, дамоў. Праз нейкі час адзін з філонаў, з іхніх, прыходзіць і заяўляе, што на шлюзе “зарадзілі туфту”. Аб уласнай філасофскай культуры, гэтак жа як і аб культуры эстэтычнай і этычнай, нам яшчэ ай-ёй-ёй як патрэбна клапаціцца!

ПЫТАННІ ПА КУРСУ

**“СТЫЛІСТЫКА І КУЛЬТУРА БЕЛАРУСКАГА МАЎЛЕННЯ”**

1. Прадмет і задачы курса “Асновы культуры маўлення і стылістыка”.
2. Асноўныя паняцці курса. Мова і маўленне.
3. Сувязь курса “Асновы культуры маўлення і стылістыкі” з іншымі дысцыплінамі.
4. Норма і прычыны парушэння моўных норм.
5. Стылістычная парадыгма.
6. Стылістычныя тыпы лексікі, канатацыя.
7. Правільнасць маўлення. Арфаэпічныя нормы.
8. Акцэнталагічныя нормы.
9. Марфалагічныя нормы сучаснай беларускай літаратурнай мовы.
10. Варыянтныя склонавыя формы назоўнікаў.
11. Слабыя моўныя марфалагічныя нормы ў сістэме прыметніка і лічэбніка.
12. Сінтаксічныя нормы.
13. Асаблівасці кіравання ў беларускай мове ў параўнанні з рускай.
14. Лексічныя і стылістычныя нормы.
15. Паняцце дакладнасці маўлення.
16. Асноўныя ўмовы дакладнасці маўлення.
17. Лагічнасць маўлення як камунікатыўная якасць.
18. Умовы лагічнасці маўлення на ўзроўні выказвання.
19. Умовы лагічнасці маўлення на ўзроўні звязнага тэксту.
20. Агульнае паняцце чысціні маўлення. Праблема выкарыстання дыялектызмаў у мове.
21. Запазычанні. Асаблівасці выкарыстання жарганізмаў.
22. Неалагізмы. Стылістычнае выкарыстанне ўстарэлай лексікі.
23. Канцылярызмы і штампы. Словы-паразіты.
24. Багацце (разнастайнасць) маўлення. Лексічнае багацце маўлення.
25. Семантычнае, сінтаксічнае і фразеалагічнае багацце маўлення.
26. Асноўныя ўмовы выразнасці маўлення.
27. Тропы.
28. Стылістычныя фігуры.
29. Фанетычныя сродкі стварэння выразнасці.
30. Дарэчнасць маўлення як камунікатыўная якасць маўлення. Дарэчнасць стылявая.
31. Дарэчнасць кантэкстуальная і асобасна-псіхалагічная.
32. Сцісласць маўлення.
33. Агульная характарыстыка стылю.
34. Стылістычны склад лексікі (кніжная, нейтральная, размоўная).
35. Тыповыя памылкі словаўжывання (лексіка-семантычная спалучальнасць слоў, спалучэнне рознастылявой лексікі, штампы, плеаназмы, таўталогія).
36. Навуковы стыль.
37. Афіцыйна-дзелавы стыль.
38. Публіцыстычны стыль.
39. Размоўна-бытавы стыль. Вусная і пісьмовая формы маўлення.
40. Стыль мастацкай літаратуры.

**Літаратура**

### Асноўная

1 Асновы культуры маўлення і стылістыкі: падручнік / пад рэд. У.В. Анічэнкі. – Мн., 1992.

2 Барлас, Л.Г. Русский язык: Стилистика / Л.Г. Барлас. – М., 1978.

3 Бондалетов, В.Д. и др. Стилистика русского языка / под ред. Н.М. Шанского. – Л., 1982.

4 Валгина, Н.С. Теория стилей русского языка / Н.С. Валгина, М.П. Сенкевич. – М., 1977.

5 Васильева, А.Н. Основы культуры речи: уч. пособие / А.Н. Васильева. – М., 1990.

6 Введенская, Л.А. Русский язык и культура речи: учебное пособие для вузов / Л.А. Введенская, Л.Г. Павлова, Ю.В. Кашаева. – Ростов-на-Дону. 2000.

7 Гвоздев, А.Н. Очерки по стилистике русского языка: уч. пособие / А.Н. Гвоздев. – М., 1965.

8 Головин, Б.Н. Основы культуры речи: уч. пособие / Б.Н. Головин. – М., 1980.

9 Ефимов, А.И. Стилистика художественной речи: уч. пособие / А.И. Ефимов. – М., 1961.

10 Каўрус, А.А. Стылістыка беларускай мовы: вуч. дапаможнік / А.А. Каўрус. – Мн., 1980.

11 Кожин, А.Н. Функциональные типы русской речи /А.Н. Кожин, О.А. Крылова, В.В. Одинцов. – М., 1982.

12 Кожина, М.Н. Стилистика русского языка: уч. пособие / М.Н. Кожина. – М., 1977.

13 Крылова, О.А. Основы функциональной стилистики русского языка: уч. пособие / О.А. Крылова. – М., 1979.

14 Лепешаў, І.Я. Лінгвістычны аналіз літаратурнага твора: у 2 ч. / І.Я. Лепешаў. – Гродна: ГрДУ, 2000. Ч. 2. 122 с.

15 Малажай, Г.М. Лінгвістычны аналіз тэксту / Г.М. Малажай. – Мн.: Вышэйшая школа, 1992. – 365 с.

16 Мурат, В.П. Об основных проблемах стилистики / В.П. Мурат – М., 1957.

17 Плещенко, Т.П. Основы стилистики и культуры речи: уч. пособие / Т.П. Плещенко, Н.В. Федотова, Р.Г. Чечет. – Мн., 1999.

18 Стилистика русского языка / под ред. Н.М. Шанского. – Л., 1989.

19 Цікоцкі, М.Я. Практычная стылістыка беларускай мовы: вуч. дапаможнік / М.Я. Цікоцкі. – Мн., 1962. Ч.1; 1965. Ч.2.

20 Цікоцкі, М.Я. Стылістыка беларускай мовы: падручнік / М.Я. Цікоцкі. – Мн., 1995.

21 Цікоцкі, М.Я. Стылістыка тэксту / М.Я. Цікоцкі. – Мінск: Беларуская навука, 2002. – 223 с.

22 Черемисин, П.Г. Русская стилистика: уч. пособие / П.Г. Черемисин. – М., 1979.

23 Юрэвіч, А.К. Стылістыка беларускай мовы: вуч. дапаможнік / А.К. Юрэвіч. – Мн., 1992

#### **Дадатковая**

24 Балли, Ш. Французская стилистика / Ш. Балли. – М., 1961.

25 Вакуров, В.Н., Стилистика газетных жанров: уч. пособие / В.Н. Вакуров, Н.Н. Кохтев, Г.Я. Солганик. – М., 1978.

26 Васильева, А.Н. Курс лекций по стилистике русского языка: Научный стиль речи: уч. пособие / А.Н. Васильева. – М., 1976.

27 Васильева, А.Н. Курс лекций по стилистике русского языка: Общие понятия стилистики, разговорно-обиходный стиль речи: уч. пособие / А.Н. Васильева. – М., 1976.

28 Виноградов, В.В. Проблемы русской стилистики: уч. пособие / В.В. Виноградов. – М., 1981.

29 Винокур, Т.Г. Закономерности стилистического использования языковых единиц: уч. пособие / Т.Г. Винокур – М., 1980.

30 Горбачевич, К.С. Изменение норм русского литературного языка / К.С. Горбачевич. – Л., 1971.

31 Культура речи / под ред. Граудиной А.К., Ширяева Е.Н. – М., 1998.

32 Лосева, Л.М. Как строится текст / Л.М. Лосева; под ред Г.Я. Солганик. – М.: Просвещение, 1980. – 94 с.

33 Москальская, О.И. Грамматика текста / О.И. Москальская. – М.: Высшая школа, 1981. – 183 с.

34 Одинцов, В.В. Стилистика текста: уч. пособие / В.В. Одинцов – М., 1980.

35 Откупщикова, М.И. Синтаксис связного текста / М.И. Откупщикова. – Ленинград: ЛГУ, 1982. – 103 с.